CELEX: 52011PC0809
Language: sl
Date: 2011-11-30
Title: Predlog UREDBA EVROPSKEGA PARLAMENTA IN SVETA o okvirnem programu za raziskave in inovacije (2014–2020) Obzorje 2020

|
			
		
		
		52011PC0809
		
			Predlog UREDBA EVROPSKEGA PARLAMENTA IN SVETA o okvirnem programu za raziskave in inovacije (2014–2020) Obzorje 2020 /* COM/2011/0809 konč. - 2011/0401 (COD) */
			
				
		
		
			
			   	OBRAZLOŽITVENI MEMORANDUM
1.           OZADJE PREDLOGA
Sveženj predlogov za Obzorje 2020, ki je
bil v celoti oblikovan v skladu s Sporočilom Komisije „Proračun za
Evropo 2020“[1], popolnoma podpira
strategijo Evropa 2020, ki pri doseganju ciljev pametne, trajnostne in
vključujoče rasti osrednjo mesto namenja raziskavam in inovacijam. Sklop
sestavljajo predlogi za: 
(1)                   
okvirni program za Obzorje 2020 (Pogodba o
delovanju Evropske unije – v nadaljnjem besedilu: „PDEU“); 
(2)                   
enoten sklop pravil za udeležbo in razširjanje (PDEU);

(3)                   
enoten poseben program za izvajanje
Obzorja 2020 (PDEU); in 
(4)                   
enoten predlog za dele Obzorja 2020, ki
ustrezajo Pogodbi o ustanovitvi Evropske skupnosti za atomsko energijo
(Euratom). 
Splošni politični opis in ozadje teh
zakonodajnih predlogov zagotavlja sporočilo Komisije, ki je bilo sprejeto
skupaj z njimi in obravnava številne pomembne medsektorske razsežnosti, kot sta
poenostavitev in način krepitve pristopa k inovacijam. 
Obzorje 2020 neposredno prispeva k
spoprijemanju z velikimi družbenimi izzivi, ki so bili opredeljeni v strategiji
Evropa 2020 in njenih vodilnih pobudah. Prispevalo bo tudi k vzpostavitvi
vodilnega položaja v industriji v Evropi. Povečalo bo tudi odličnost
znanstvene baze, ki je bistvenega pomena za trajnost, dolgoročen razcvet in
blaginjo Evrope. Da bi dosegli te cilje, predlogi vključujejo celovito
podporo, ki je prisotna v celotnem ciklusu raziskav in inovacij. Obzorje 2020
zato združuje in krepi dejavnosti, ki trenutno prejemajo sredstva v okviru
sedmega okvirnega programa za raziskave, iz inovacijskih delov okvirnega
programa za konkurenčnost in inovacije ter od Evropskega inštituta za
inovacije in tehnologijo. Predlogi so na tak način oblikovani tudi zato,
da se lahko za udeležence doseže znatna poenostavitev.
2.           REZULTATI POSVETOVANJ Z
ZAINTERESIRANIMI STRANMI IN OCENA UČINKA
Pri pripravi teh štirih predlogov so bili v
celoti upoštevani odzivi na obsežno javno posvetovanje na podlagi Zelene knjige
„Spremeniti izzive v priložnosti: na poti k skupnemu strateškemu okviru za financiranje
raziskav in inovacij v EU“, COM(2011) 48. Svoje mnenje so izrazili
Evropski svet, države članice in več zainteresiranih strani iz
sektorja, akademskega sveta in civilne družbe.
Predlogi temeljijo tudi na dveh podrobnih
ocenah učinka, ki sta nastali na podlagi posvetovanj z zainteresiranimi
stranmi, notranjih in zunanjih vrednotenj ter prispevkov mednarodnih
strokovnjakov. Oceni sta pokazali, da bi program Obzorje 2020 prinesel
jasnejšo osredotočenost, najbolj pripomogel k doseganju potrebne
kritične mase prizadevanj na ravni programa in projektov ter imel
največji učinek na cilje politike in nadaljnje gospodarske koristi,
konkurenčnost in družbene koristi, obenem pa pomagal poenostaviti zadeve
z, na primer, olajšanjem upravnega bremena za udeležence, poenostavitvijo
veljavnih pravil in postopkov, zagotavljanjem skladnosti med instrumenti in
usmerjenostjo na novo ravnovesje med tveganjem in zaupanjem.
3.           PRAVNI ELEMENTI PREDLOGA
3.1         Pravna
podlaga
V predlog so celovito vključene
dejavnosti na področju raziskav in inovacij, kar bo pripomoglo k doseganju
ciljev politike. 
Obzorje 2020 bo zato temeljilo na
naslovih PDEU „Industrija“ in „Raziskave, tehnološki razvoj in vesolje“
(člena 173 in 182). Povezana pravila za udeležbo in razširjanje bodo
temeljila na istih naslovih PDEU (členih 173, 183 in 188). „Industrija“
bo v obeh primerih pretežno povezana z Evropskim inštitutom za inovacije in
tehnologijo (EIT), ki bo finančna sredstva prejemal v okviru Obzorja 2020.
EIT ne bo vključen v posebni program. 
Spomniti je treba, da so bile dejavnosti na
področju inovacij izrecno vključene v različne okvirne programe,
ki izhajajo iz upoštevanja naslova Pogodbe o delovanju Evropske unije
„Raziskave“ in da sedanji okvirni programi prav tako obsegajo številne
dejavnosti na področju inovacij. Zato bo posebni program, ki bo izvajal
Obzorje 2020, temeljil na naslovu PDEU „Raziskave, tehnološki razvoj in
vesolje“ (člen 182), saj bodo dejavnosti, predvidene v tem posebnem
programu, sodile med dejavnosti, ki so zajete v tem naslovu. 
Predlog za program Euratom za raziskave in
usposabljanje, ki je vključen v Obzorje 2020, temelji na
členu 7 Pogodbe Euratom. 
3.2         Načeli
subsidiarnosti in sorazmernosti
Predlogi so bili oblikovani tako, da bodo kar
najbolj povečali dodano vrednost in učinek Unije, pri čemer se
osredotočajo na cilje in dejavnosti, ki jih države članice same ne
morejo učinkovito uresničiti. Posredovanje na ravni Unije lahko
okrepi splošni okvir za raziskave in inovacije ter usklajuje prizadevanja držav
članic na področju raziskav, zaradi česar ne bo prišlo do
podvajanj, na ključnih področjih se bo ohranila kritična masa,
prav tako bo pa tudi zagotovljeno, da se javna sredstva porabijo na najboljši
možni način. Posredovanje na ravni Unije omogoča konkurenco na ravni
Evrope in s tem izbiranje najboljših predlogov, kar vpliva na zvišanje ravni
odličnosti in zagotavlja prepoznavnost na področju vodilnih raziskav
in inovacij. Raven Unije je najprimernejša tudi za podpiranje nadnacionalne
mobilnosti, zaradi česar so raziskovalci deležni boljšega usposabljanja in
poklicnega razvoja. Program na ravni Unije lažje spodbuja tvegane in
dolgoročne raziskave ter razvoj, saj porazdeli tveganja, razširi
področje uporabe in doseže ekonomije obsega, ki sicer ne bi bile
mogoče. Ukrepanje na ravni Unije lahko zagotovi dodatne javne in zasebne
naložbe v raziskave in inovacije, prispeva k evropskemu raziskovalnemu
prostoru, za katerega je značilen prosti pretok znanja, raziskovalcev in
tehnologij, ter pospeši trženje in razpršitev inovacij po enotnem trgu. Programi
na ravni Unije so potrebni tudi zato, da podpirajo oblikovanje politike in
cilje, ki jih določajo številne politike. Dokazi za navedeno so
predstavljeni v spremljajočih ocenah učinka.
4.           PRORAČUNSKE POSLEDICE
Proračun za vse predloge je predstavljen
v tekočih cenah. V oceni finančnih posledic zakonodajnega predloga,
ki je priložena k temu predlogu, so določene proračunske posledice
ter človeški in upravni viri. Komisija lahko na podlagi analize stroškov
in koristi za izvajanje Obzorja 2020 uporabi obstoječe izvajalske
agencije, kakor je določeno v Uredbi Sveta (ES) št. 58/2003 o
statutu izvajalskih agencij, pooblaščenih za izvajanje nekaterih nalog pri
upravljanju programov Skupnosti. 
2011/0401 (COD)
Predlog
UREDBA EVROPSKEGA PARLAMENTA IN SVETA
o okvirnem programu za raziskave in inovacije
(2014–2020) Obzorje 2020 
(Besedilo velja za EGP)
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju Evropske
unije (PDEU) ter zlasti členov 173(3) in 182(1) Pogodbe,
ob upoštevanju predloga Evropske komisije,
po posredovanju osnutka zakonodajnega akta
nacionalnim parlamentom,
ob upoštevanju mnenja Evropskega
ekonomsko-socialnega odbora[2], 
ob upoštevanju mnenja Odbora regij[3],
v skladu z rednim zakonodajnim postopkom,
ob upoštevanju naslednjega:
(1)              
Cilj Unije je okrepiti njene znanstvene in
tehnološke temelje z oblikovanjem evropskega raziskovalnega prostora, v katerem
raziskovalci, znanost in tehnologija prosto krožijo, in spodbujati Unijo, da
postane bolj konkurenčna, tudi na področju industrije. Da bi te cilje
uresničila, mora Unija vzpostaviti dejavnosti za izvajanje raziskav,
tehnološkega razvoja in predstavitev, spodbujati mednarodno sodelovanje,
razširjati in optimizirati rezultate ter spodbujati usposabljanje in mobilnost.
(2)              
Cilj Unije je tudi zagotavljanje pogojev, potrebnih
za konkurenčnost industrije Unije. Zato morajo biti ukrepi namenjeni
podpiranju boljšega izkoriščanja industrijskega potenciala politik
inovacij, raziskav in tehnološkega razvoja.
(3)              
Unija se je zavezala, da bo uresničila
strategijo Evropa 2020[4], ki je določila
cilje pametne, trajnostne in vključujoče rasti, pri čemer je
poudarila vlogo raziskav in inovacij kot ključne gonilne sile družbene in
gospodarske blaginje ter okoljske trajnosti in si zastavila cilj, da do
leta 2020 poveča porabo sredstev za raziskave in razvoj na 3 %
bruto domačega proizvoda, obenem pa razvija kazalnik inovacijske
intenzivnosti. Na tej podlagi vodilna pobuda Unija inovacij določa
strateški in celostni pristop k raziskavam in inovacijam ter določa okvir
in cilje, h katerim mora v prihodnosti prispevati financiranje raziskav in
inovacij v EU. Raziskave in razvoj so ključni dejavniki tudi za druge
vodilne pobude strategije Evropa 2020, zlasti za Evropo, gospodarno z
viri, industrijsko politiko za dobo globalizacije in evropsko digitalno agendo.
Poleg tega ima pri doseganju ciljev strategije Evropa 2020, povezanih z
raziskavami in inovacijami, kohezijska politika ključno vlogo s krepitvijo
zmogljivosti in zagotavljanjem priložnosti za odličnost.
(4)              
Evropski svet je na sestanku
4. februarja 2011 podprl zamisel o skupnem strateškem okviru za
financiranje raziskav in inovacij v Uniji, namenjenem izboljšanju
učinkovitosti financiranja raziskav in inovacij na nacionalni ravni ter
ravni Unije ter pozval Unijo, naj se hitro loti še preostalih ovir za
privabljanje nadarjenih oseb in naložb, da bo do leta 2014 uresničila
evropski raziskovalni prostor in ustvarila pravi enotni trg za znanje,
raziskave in inovacije.
(5)              
Evropski parlament je v svoji resoluciji z dne
11. novembra 2010[5] pozval k večji
poenostavitvi financiranja raziskav in inovacij v Uniji, v svoji resoluciji
z dne 12. maja 2011[6] je poudaril pomen Unije
inovacij pri preoblikovanju Evrope za obdobje po krizi, v svoji resoluciji
z dne 8. junija 2011[7] je po vmesni oceni
sedmega okvirnega programa opozoril na pomembna spoznanja, ki jih je treba
upoštevati, v svoji resoluciji z dne 27. septembra 2011[8]
pa je podprl zamisel o skupnem strateškem okviru za financiranje raziskav in
inovacij. 
(6)              
Svet Evropske unije je 26. novembra 2010
pozval, naj se prihodnji programi financiranja Unije bolj osredotočijo na
prednostne naloge strategije Evropa 2020, obravnavo družbenih izzivov in
ključnih tehnologij, omogočanje raziskovanja s sodelovanjem in na
podlagi pobud industrije, poenostavljanje instrumentov, znatno poenostavitev
dostopa, skrajševanje časa do prodaje na trgu in nadaljnje
povečevanje odličnosti.
(7)              
Pomen celostnega strateškega pristopa so poudarili
tudi Odbor za Evropski raziskovalni prostor v svojem mnenju z dne
3. junija 2011[9], Odbor regij v svojem
mnenju z dne 30. junija 2011[10] in Evropski
ekonomsko-socialni odbor v svojem mnenju z dne 13. julija 2011[11].
(8)              
Pregled proračuna Unije, ki ga je Komisija
sprejela 19. oktobra 2010, je postavil v ospredje ključna
načela, ki naj bi v prihodnje okrepila proračun Unije, namreč,
da se je treba osredotočiti na instrumente z dokazano dodano vrednostjo
Unije in bolj upoštevati rezultate ter okrepiti druge javne in zasebne vire
financiranja, ter predlagal, da vsi instrumenti Unije za raziskave in inovacije
združijo moči v skupnem strateškem okviru. 
(9)              
Zelena knjiga Komisije z naslovom „Spremeniti
izzive v priložnosti: na poti k skupnemu strateškemu okviru za financiranje
raziskav in inovacij v EU“[12] je opredelila
ključna vprašanja o tem, kako izpolniti navedene ambiciozne cilje in
začela obširno posvetovanje, med katerim so se zainteresirane strani in
institucije Unije večinoma strinjale s predstavljenimi zamislimi.
(10)          
V Sporočilu „Proračun za strategijo
Evropa 2020“[13] je Komisija predlagala,
da se področja, ki so bila v obdobju 2007–2013 obravnavana v okviru
sedmega okvirnega programa za raziskave, inovacijskega dela okvirnega programa
za konkurenčnost in inovacije ter Evropskega inštituta za inovacije in
tehnologijo (EIT) obravnava z enotnim skupnim strateškim okvirom za raziskave
in inovacije, kar bi pripomoglo k uresničevanju cilja strategije
Evropa 2020 glede povečanja porabe sredstev za raziskave in razvoj na
3 % BDP do leta 2020. V Sporočilu se je Komisija zavezala tudi, da bo
v programe porabe Unije vključila podnebne spremembe in vsaj 20 %
proračuna Unije usmerila v cilje, povezane s podnebjem. Ukrepanje na
področju podnebnih sprememb in učinkovita uporaba virov sta cilja, ki
se v svoji usmerjenosti k doseganju trajnostnega razvoja vzajemno krepita.
Posebne cilje v zvezi z obema je treba dopolniti z drugimi posebnimi cilji
Obzorja 2020. Pričakuje se, da bo zaradi tega 60-odstotni delež celotnega
proračuna Obzorja 2020 povezan s trajnostnim razvojem. Pričakuje se
tudi, da bo poraba v zvezi s podnebjem presegla 35 % proračuna,
vključno z vzajemno združljivimi ukrepi, ki izboljšujejo učinkovito
rabo virov. Komisija mora zagotoviti informacije o obsegu in rezultatih podpore
ciljev glede podnebnih sprememb. Odhodke v zvezi s podnebjem v okviru Obzorja
2020 je treba beležiti v skladu z metodologijo iz navedenega sporočila. 
(11)          
Obzorje 2020 – okvirni program za raziskave in
inovacije v Evropski uniji (v nadaljnjem besedilu: „Obzorje 2020“) se
osredotoča na tri prednostne naloge, namreč ustvarjanje odlične
znanstvene baze, ki bo pripomogla h krepitvi odličnosti na področju
znanosti na svetovni ravni, spodbujanje vodilnega položaja v industriji, ki bo
podprl inovacije in podjetja, vključno z malimi in srednje velikimi
podjetji, ter spoprijemanje z družbenimi izzivi, kar bo neposreden odgovor na
izzive, opredeljene v strategiji Evropa 2020, saj se bodo podprle
dejavnosti, ki obsegajo celoten razpon od raziskav do trga. Obzorje 2020
mora podpreti vse faze v inovacijski verigi, zlasti dejavnosti, ki so bližje
trgu, vključno z inovativnimi finančnimi instrumenti ter netehnološkimi
in socialnimi inovacijami in je namenjeno zadovoljevanju raziskovalnih potreb
širokega spektra politik Unije, saj daje poudarek na najširšo možno uporabo in
razširjanje znanja, ustvarjenega s podprtimi dejavnostmi, vse do njegovega
tržnega izkoriščanja. Prednostne naloge Obzorja 2020 morajo biti
podprte tudi s programom v okviru Pogodbe Euratom za raziskave in
usposabljanje. 
(12)          
Skupno raziskovalno središče bi moralo
zagotoviti k uporabnikom usmerjeno znanstveno in tehnično podporo
politikam Unije, obenem pa se prožno odzivati na nove zahteve politike.
(13)          
Na podlagi trikotnika znanja, tj. raziskav,
inovacij in izobraževanja, bi morale skupnosti znanj in inovacij v okviru
Evropskega inštituta za inovacije in tehnologijo znatno prispevati k
obravnavanju ciljev Obzorja 2020, vključno z družbenimi izzivi,
predvsem z vključevanjem raziskav, izobraževanja in inovacij. Da bi se
zagotovili usklajenost Obzorja 2020 in primerna poraba sredstev, je
finančni prispevek Evropskemu inštitutu za inovacije in tehnologijo treba
izvesti v dveh dodelitvah, pri čemer je druga predmet ponovnega pregleda.
(14)          
Obzorje 2020 mora v skladu z vodilno pobudo Unija
inovacij prispevati k ciljem evropskih partnerstev za inovacije, tako da poveže
vse zadevne akterje v celotni verigi raziskav in inovacij, da se instrumenti in
pobude uredijo, poenostavijo in bolje uskladijo. 
(15)          
Osrednji cilj Obzorja 2020 je poenostavitev,
kar bi morali v celoti odražati njegova zasnova, pravila, finančno
upravljanje in izvajanje. Obzorje 2020 bi moralo pritegniti močno udeležbo
univerz, raziskovalnih središč, industrije in zlasti MSP ter biti odprto
za nove udeležence, saj združuje celoten razpon podpore za raziskave in
inovacije v enem skupnem strateškem okviru, vključno z racionaliziranim
nizom oblik financiranja, in uporablja pravila za udeležbo z načeli, ki
veljajo za vse ukrepe v okviru programa. Preprostejša pravila financiranja bi
morala zmanjšati upravne stroške udeležbe in prispevati k zmanjšanju števila
finančnih napak. 
(16)          
Okvirni program v skladu s členom 182(1)
PDEU določa najvišji skupni znesek in podrobna pravila za finančno
udeležbo Unije v okvirnem programu ter zadevne deleže za vsako načrtovano
dejavnost.
(17)          
Ta uredba za celotno obdobje trajanja
Obzorja 2020 mora določiti finančna sredstva, ki za
proračunski organ med letnim proračunskim postopkom predstavljajo
prednostni referenčni okvir v smislu točke [] Medinstitucionalnega
sporazuma z dne XX/201Z med Evropskim parlamentom, Svetom in Komisijo o
proračunski disciplini in dobrem finančnem poslovodenju.
(18)          
Treba je zagotoviti ustrezen zaključek
Obzorja 2020 in njegovih predhodnih programov, zlasti glede nadaljevanja
večletnih dogovorov glede njihovega upravljanja, kot je financiranje
tehnične in upravne podpore. 
(19)          
Izvajanje Obzorja 2020 lahko spodbudi uvedbo
dopolnilnih programov, ki vključujejo udeležbo le nekaterih držav
članic, udeležbo Unije pri programih, ki jih izvaja več držav
članic, ali ustanovitev skupnih podjetij ali drugih struktur v smislu
členov 184, 185 in 187 PDEU. 
(20)          
Da bi se poglobil odnos med znanostjo in družbo ter
okrepilo javno zaupanje v znanost, mora Obzorje 2020 dajati prednost
ozaveščenemu udejstvovanju državljanov in civilne družbe pri zadevah,
povezanih z raziskavami in inovacijami, in sicer s spodbujanjem znanstvenega
izobraževanja, večjo dostopnostjo znanosti, razvojem odgovornih
načrtov za raziskave in inovacije, ki bodo odpravili pomisleke in
izpolnili pričakovanja državljanov in civilne družbe, ter spodbujanjem
njihove udeležbe pri dejavnostih v okviru Obzorja 2020. 
(21)          
Izvajanje Obzorja 2020 se mora odzvati na
razvijajoče se priložnosti in potrebe znanosti in tehnologije, industrije,
politik ter družbe. Agende kot take se morajo določiti v tesni povezavi z
interesnimi skupinami iz vseh zadevnih sektorjev, pri čemer je treba
omogočiti zadostno prilagodljivost razvoju novih dogodkov. Med izvajanjem
Obzorja 2020 je treba stalno pridobivati strokovno mnenje in izkoristiti
zadevne strukture, kot so evropske tehnološke platforme, pobude za skupno
načrtovanje programov in evropska partnerstva za inovacije.
(22)          
Obzorje 2020 mora prispevati k
privlačnosti raziskovalnega poklica v Uniji. Ustrezno pozornost je treba
nameniti Evropski listini za raziskovalce in Kodeksu ravnanja pri zaposlovanju
raziskovalcev[14], skupaj z drugimi
zadevnimi referenčnimi okviri, opredeljenimi v povezavi z evropskim
raziskovalnim prostorom, obenem pa spoštovati njihov prostovoljni značaj. 
(23)          
Dejavnosti, razvite v okviru Obzorja 2020, bi
morale biti namenjene spodbujanju enakosti med moškimi in ženskami na
področju raziskav in inovacij, saj bodo obravnavale zlasti temeljne vzroke
za neenakosti med spoloma, izkoristile celoten potencial raziskovalk in
raziskovalcev ter vključile razsežnost spola v vsebino projektov, da bi se
izboljšala kakovost raziskav in spodbujale inovacije. Dejavnosti bi morale biti
namenjene tudi izvajanju načel v zvezi z enakostjo med ženskami in
moškimi, kot to določata člena 2 in 3 Pogodbe o Evropski uniji
ter člen 8 PDEU.
(24)          
Raziskovalne in inovacijske dejavnosti, ki jih
podpira Obzorje 2020, morajo spoštovati temeljna etična načela. Upoštevati
je treba mnenja Evropske skupine za etiko na področju znanosti in novih
tehnologij. Raziskovalne dejavnosti bi morale upoštevati tudi člen 13
PDEU ter zmanjšati uporabo živali pri raziskavah in poskusih z namenom, da se
uporaba živali povsem nadomesti. Vse dejavnosti bi morale biti izvedene tako,
da zagotavljajo visoko stopnjo zaščite zdravja ljudi v skladu s
členom 168 PDEU.
(25)          
Evropska komisija ne spodbuja izrecno uporabe
izvornih celic človeških zarodkov. Uporaba človeških izvornih celic,
tako odraslih ljudi kot zarodkov, je odvisna od presoje znanstvenikov glede na
cilje, ki jih želijo doseči, in stroge etične presoje. Projekti, ki
vključujejo uporabo izvornih celic človeških zarodkov in niso
pridobili odobritve držav članic, se ne smejo financirati. Dejavnosti, ki
so prepovedane v vseh državah članicah, se ne smejo financirati. Dejavnost,
ki je prepovedana v posamezni državi članici, se v tej državi članici
ne sme financirati.
(26)          
Da bi se dosegel največji možni učinek,
mora Obzorje 2020 razviti tesne sinergije z drugimi programi Unije na
področju izobraževanja, vesolja, okolja, konkurenčnosti in MSP,
notranje varnosti, kulture in medijev ter s skladi kohezijske politike in
politiko za razvoj podeželja, ki lahko posebej pomagajo pri krepitvi
nacionalnih raziskovalnih in inovacijskih zmogljivosti v okviru strategij
pametne specializacije.
(27)          
MSP so pomemben vir inovacij in rasti v Evropi. Zato
je v Obzorju 2020, kot je Komisija opredelila v svojem
priporočilu 2003/361/ES z dne 6. maja 2003[15],
potrebna odločna udeležba MSP. S tem bi morali biti podprti cilji Akta za
mala podjetja[16]. 
(28)          
Z namenom, da bi financiranje EU doseglo
največji možni učinek, bo program Obzorje 2020 z nacionalnimi in
regionalnimi programi, ki podpirajo raziskave in inovacije, razvil tesnejše
sinergije, ki so lahko tudi v obliki javno-javnih partnerstev. 
(29)          
Večji učinek bi moral biti dosežen tudi z
združevanjem sredstev Obzorja 2020 in sredstev zasebnega sektorja v okviru
javno-zasebnih partnerstev na ključnih področjih, na katerih bi lahko
raziskave in inovacije prispevale k obsežnejšim evropskim ciljem na
področju konkurenčnosti in pomagale pri spoprijemanju z družbenimi
izzivi. Javno-zasebna partnerstva v obliki skupnih tehnoloških pobud,
vzpostavljenih na podlagi Sklepa št. 1982/2006/ES Evropskega parlamenta in
Sveta z dne 18. decembra 2006 o Sedmem okvirnem programu
Evropske skupnosti za raziskave, tehnološki razvoj in predstavitvene dejavnosti
(2007–2013)[17] se lahko nadaljujejo z
uporabo struktur, ki bolj ustrezajo svojemu namenu.
(30)          
Obzorje 2020 bi moralo spodbujati sodelovanje
s tretjimi državami na podlagi skupnega interesa in vzajemne koristi. Potrebno
bi bilo prizadevanje za mednarodno sodelovanje na področju znanosti,
tehnologije in inovacij, ki bi pripomoglo k doseganju ciljev strategije
Evropa 2020 glede krepitve konkurenčnosti in spoprijemanja z
družbenimi izzivi ter podprlo zunanje in razvojne politike Unije, vključno
z razvojem sinergij z zunanjimi programi, obenem pa prispevalo k mednarodnim
zavezam Unije, kot je doseganje razvojnih ciljev tisočletja.
(31)          
Da bi se ohranili enaki pogoji za vsa podjetja,
dejavna na notranjem trgu, mora biti financiranje iz Obzorja 2020 oblikovano v
skladu s pravili o državni pomoči, da se zagotovi učinkovitost javne
porabe in se preprečijo izkrivljanja trga, kot so izpodrivanje zasebnih
sredstev, ustvarjanje neučinkovitih tržnih struktur ali ohranjanje
neučinkovitih podjetij. 
(32)          
Potrebo po novem pristopu k nadzoru in upravljanju
tveganja na področju financiranja raziskav v Uniji je priznal Evropski svet
4. februarja 2011, ko je pozval k vzpostavitvi novega ravnovesja med
zaupanjem in nadzorom ter prevzemanjem tveganja in izogibanjem tveganju. Evropski
parlament je v svoji resoluciji z dne 11. novembra 2010 o
poenostavitvi izvajanja raziskovalnih okvirnih programov pozval k
pragmatičnemu premiku k upravni in finančni poenostavitvi ter izrazil
mnenje, da bi moralo upravljanje financiranja evropskih raziskav bolj temeljiti
na zaupanju in udeležencem omogočati večja tveganja. Poročilo o
vmesni oceni sedmega okvirnega programa za raziskave (2007–2013) ugotavlja, da
je za pomemben napredek pri poenostavitvi potreben bolj radikalen pristop in da
je treba ponovno obravnavati potrebe glede ravnovesja med tveganjem in
zaupanjem.
(33)          
Finančne interese Unije je treba v celotnem
ciklu odhodkov zaščititi z ustreznimi ukrepi, ki vključujejo
preprečevanje, odkrivanje in preiskovanje nepravilnosti, povračilo
izgubljenih, napačno plačanih ali nepravilno uporabljenih sredstev
ter po potrebi kazni. Revidirana strategija nadzora, ki ne bo več
osredotočena na zmanjšanje stopnje napak, ampak na nadzor, ki temelji na
tveganju, in odkrivanje goljufij, bi morala zmanjšati breme udeležencev glede
nadzora. 
(34)          
Zagotoviti je treba dobro finančno upravljanje
Obzorja 2020 in njegovo izvajanje na kar najbolj učinkovit in
uporabnikom prijazen način ob sočasnem zagotavljanju pravne varnosti
in dostopnosti programa za vse udeležence. Zagotoviti je treba skladnost z
Uredbo (EU) št. XXXX/2012 [nova finančna uredba] in z zahtevami
glede poenostavitve in boljše pravne ureditve. 
(35)          
Za učinkovito upravljanje delovanja,
vključno z ocenjevanjem in spremljanjem, je treba razviti posebne
kazalnike uspešnosti, ki se jih lahko meri skozi čas, so realni in
odražajo logiko posredovanja ter so pomembni za ustrezno hierarhijo ciljev in
dejavnosti. Vzpostaviti je treba ustrezne usklajevalne mehanizme med izvajanjem
in spremljanjem Obzorja 2020 ter med spremljanjem napredka, dosežkov in
delovanja evropskega raziskovalnega prostora. 
(36)          
Ker države članice ciljev Obzorja 2020
glede krepitve splošnega raziskovalnega in inovacijskega okvira ter
usklajevanja prizadevanj po vsej Uniji ne morejo doseči v zadostni meri,
so pa lahko ti cilji bolje doseženi na ravni Unije, saj tako ne prihaja do
podvajanj, ohrani se kritična masa na ključnih področjih in
javna sredstva se zagotovo porabijo na najboljši možni način, lahko Unija
sprejme ukrepe v skladu z načelom subsidiarnosti iz člena 5
Pogodbe o Evropski uniji. V skladu z načelom sorazmernosti iz istega
člena Obzorje 2020 ne presega tistega, kar je potrebno za doseganje
teh ciljev.
(37)          
Zaradi pravne varnosti in jasnosti bi bilo treba
Uredbo št. 1982/2006/ES razveljaviti – 
SPREJELA NASLEDNJO UREDBO:
NASLOV I
DOLOČITEV
Člen 1
Vsebina 
Ta uredba določa Obzorje 2020 –
okvirni program za raziskave in inovacije (2014–2020) (v nadaljnjem besedilu:
„Obzorje 2020“) in določa okvir, ki ureja podporo Unije dejavnostim
na področju raziskav in inovacij ter spodbuja boljše izkoriščanje
industrijskega potenciala politik na področju inovacij, raziskav in tehnološkega
razvoja.
Člen 2
Opredelitve
Za namene te uredbe veljajo naslednje
opredelitve:
(a)                   
„dejavnosti na področju raziskav in
inovacij“ pomeni celoten spekter dejavnosti na področju raziskav,
tehnološkega razvoja, predstavitev in inovacij, vključno s spodbujanjem
sodelovanja s tretjimi državami in mednarodnimi organizacijami, razširjanjem in
optimizacijo rezultatov ter spodbujanjem usposabljanja in mobilnost
raziskovalcev v Uniji;
(b)                   
„neposredni ukrepi“ pomeni dejavnosti
raziskav in inovacij, ki jih je Komisija izvaja s svojim Skupnim raziskovalnim
središčem;
(c)                   
„posredni ukrepi“
pomeni dejavnosti raziskav in inovacij, ki jim Unija zagotavlja finančno
podporo in ki jih izvajajo udeleženci;
(d)                   
„javno-zasebno partnerstvo“ pomeni partnerstvo, pri katerem se partnerji iz zasebnega sektorja,
Unije in po potrebi drugih partnerji zavežejo, da bodo skupaj podprli razvoj in
izvajanje raziskovalnega in inovacijskega programa ali dejavnosti;
(e)                   
„javno-javno partnerstvo“ pomeni partnerstvo, pri katerem se organi javnega sektorja ali organi
z javnimi storitvami na regionalni, nacionalni ali mednarodni ravni z Unijo
zavežejo, da bodo skupaj podprli razvoj in izvajanje raziskovalnega in
inovacijskega programa ali dejavnosti.
Člen 3
Določitev Obzorja 2020
Obzorje 2020 se določi za obdobje od
1. januarja 2014 do 31. decembra 2020.
Člen 4
Dodana vrednost Unije
Obzorje 2020 ima osrednjo vlogo pri
izvajanju strategije Evropa 2020 za pametno, trajnostno in
vključujočo rast z zagotavljanjem skupnega strateškega okvira za
financiranje Unije na področju raziskav in razvoja, s čimer deluje
kot instrument za spodbujanje zasebnih naložb, ustvarjanje novih zaposlitvenih
možnosti in zagotavljanje dolgoročne trajnostne rasti in
konkurenčnosti Evrope. 
Člen 5
Splošni cilj, prednostne naloge in posebni cilji 
1.           Obzorje 2020
prispeva k vzpostavitvi na znanju in inovacijah temelječega gospodarstva
po vsej Uniji z dajanjem na razpolago zadostnih dodatnih sredstev za raziskave,
razvoj in inovacije. S tem podpira izvajanje strategije Evropa 2020 in
druge politike Unije kot tudi uresničitev in delovanje evropskega
raziskovalnega prostora. Zadevni kazalniki uspešnosti so določeni v uvodu
Priloge I.
2.           K
izpolnitvi tega splošnega cilja bodo pripomogle tri prednostne naloge, ki se
medsebojno krepijo in so namenjene:
(a)         
odlični znanosti, 
(b)         
vodilnemu položaju v industriji, in
(c)         
družbenim izzivom.
Posebni cilji, ki ustrezajo vsaki od teh treh
prednostnih nalog, so določeni v delu I do III Priloge I, skupaj s
splošnimi smernicami za dejavnosti. 
3            Skupno
raziskovalno središče bo prispevalo k splošnemu cilju in prednostnim
nalogam iz odstavkov 1 in 2 z zagotavljanjem znanstvene in tehnične
podpore politikam Unije. Splošne smernice za dejavnosti so določene v
delu IV Priloge I. 
4.           Evropski
inštitut za inovacije in tehnologijo (EIT), vzpostavljen z Uredbo (EU)
št. 294/2008 Evropskega parlamenta in Sveta[18],
bo k splošnemu cilju in prednostnim nalogam iz odstavka 1 in 2 pripomogel
s posebnim ciljem vključevanja trikotnika znanja, tj. raziskav, inovacij
in izobraževanja. Zadevni kazalniki uspešnosti za Evropski inštitut za
inovacije in tehnologijo so določeni v uvodu Priloge I, splošne
smernice za ta posebni cilj in dejavnosti pa so določene v delu V
Priloge I.
5.           S
prednostnimi nalogami in splošnimi smernicami iz odstavka 2 se lahko
upoštevajo nove in nepredvidene potrebe, ki se pojavijo med obdobjem izvajanja
Obzorja 2020. To lahko vključuje odzive na nove priložnosti, krizo in
nevarnosti, na potrebe, povezane z razvojem novih politik Unije, ter na
poskusno izvajanje ukrepov, predvidenih za podporo v okviru prihodnjih
programov. 
Člen 6
Proračun
1.           Finančna
sredstva za izvajanje Obzorja 2020 znašajo 87740 milijonov EUR, od
tega bo največ 86198 milijonov EUR dodeljenih za dejavnosti na
podlagi naslova XIX Pogodbe o delovanju Evropske unije (PDEU). 
2.           Znesek
za dejavnosti na podlagi naslova XIX PDEU bo razporejen med prednostne
naloge iz člena 5(2), kot sledi:
(a)         
odlična znanost, 27818 milijonov EUR;
(b)         
vodilni položaj v industriji, 20280
milijonov EUR;
(c)         
družbeni izzivi, 35888 milijonov EUR.
Najvišji skupni znesek finančnega prispevka
Unije iz Obzorja 2020 za neposredne nejedrske ukrepe Skupnega
raziskovalnega središča je 2212 milijonov EUR.
Okvirna razdelitev za posebne cilje v okviru
prednostnih nalog in najvišji skupni znesek prispevka za neposredne nejedrske
ukrepe Skupnega raziskovalnega središča sta določena v
Prilogi II. 
3.           Evropski
inštitut za inovacije in tehnologijo se financira z najvišjim prispevkom iz
Obzorja 2020 v višini 3194 milijonov EUR, kakor je določeno v Prilogi II.
Prva dodelitev v višini 1542 milijonov EUR se dodeli Evropskemu inštitutu za
inovacije in tehnologijo za dejavnosti iz naslova XVII Pogodbe o delovanju
Evropske unije. Druga dodelitev v višini do 1652 milijonov EUR je odvisna od
ponovnega pregleda iz člena 26(1). Ta dodaten znesek se, kot je navedeno v
Prilogi II, dodeli sorazmerno iz zneska za poseben cilj „Vodilni položaj v
omogočitvenih in ključnih tehnologijah“ v okviru prednostne naloge o
vodilnem položaju v industriji, opredeljenega v odstavku 2(b), ter iz zneska za
prednostno nalogo o družbenih izzivih, opredeljenega v odstavku 2(c).
To financiranje v dveh večletnih dodelitvah
krije: 
(a)         
v prvi dodelitvi tekoči razvoj trenutnih
skupnosti znanja in inovacij (v nadaljnjem besedilu: KIC) in semenski kapital
za drugi val treh novih KIC;
(b)         
v drugi dodelitvi tekoči razvoj že
vzpostavljenih skupnosti znanja in inovacij in semenski kapital za tretji val
treh novih KIC.
Druga dodelitev se sprosti na podlagi ponovnega
pregleda, določenega v členu 26(1), pri čemer se upošteva
zlasti: 
(a)         
dogovorjen časovni okvir za vzpostavitev
tretjega vala KIC; 
(b)         
načrtovane finančne potrebe obstoječih
KIC v skladu z njihovim posebnim razvojem; 
(c)         
prispevek Evropskega inštituta za inovacije in
tehnologijo in njegovih KIC k ciljem Obzorja 2020.
4.           Finančna
sredstva Obzorja 2020 lahko pokrivajo stroške, povezane z dejavnostmi
priprave, spremljanja, nadzora, revizije in ocenjevanja, ki so potrebne za
upravljanje Obzorja 2020 in doseganje njegovih ciljev, zlasti študije in
srečanja strokovnjakov, če so povezana s cilji Obzorja 2020, ter
odhodke, povezane z omrežji informacijske tehnologije, ki se osredotočajo
na obdelavo in izmenjavo informacij, skupaj z vsemi ostalimi stroški za
tehnično in upravno pomoč, ki jih ima Komisija z upravljanjem
Obzorja 2020. 
Po potrebi se lahko odobritve vnesejo v
proračun po letu 2020, da bodo pokriti stroški tehnične in
upravne pomoči, s čimer bo omogočeno upravljanje ukrepov, ki do
31. decembra 2020 še ne bodo zaključeni.
5.           Da bi se lahko odzvala na
nepredvidene razmere ali nove razvojne dosežke in potrebe ter da bi se
upoštevale določbe odstavka 3 tega člena, lahko Komisija po vmesni
oceni Obzorja 2020, kakor je določeno v členu 26(1)(a) te
uredbe, v okviru preverjanja letnega proračunskega postopka ponovno
pregleda zneske za prednostne naloge iz odstavka 2 in okvirno razdelitev
po posebnih ciljih v okviru teh prednostnih nalog iz Priloge II ter
prenese odobritve med prednostnimi nalogami in posebnimi cilji v višini do
10 % skupne prvotne dodelitve za vsako prednostno nalogo in v višini
10 % prvotne okvirne razčlenitve za vsak posebni cilj. To se ne
nanaša na znesek za neposredne ukrepe Skupnega raziskovalnega središča iz
odstavka 2 ali na prispevek Evropskega inštituta za inovacije in
tehnologijo iz odstavka 3. 
Člen 7
Udeležba tretjih držav
1            V
Obzorju 2020 lahko sodelujejo:
(a)         
države pristopnice, države kandidatke in
potencialne kandidatke v skladu s splošnimi načeli in splošnimi pogoji za
udeležbo teh držav v programih Unije, določenimi v njihovih okvirnih
sporazumih in sklepih pridružitvenih svetov ali podobnih pogodbah;
(b)         
izbrane tretje države, ki izpolnjujejo vsa
naslednja merila: 
(i)      imajo dobro zmogljivost na področju
znanosti, tehnologije in inovacij;
(ii)      imajo dobre rezultate udeležbe v
programih Unije na področju raziskav in inovacij; 
(iii)     imajo tesne gospodarske in geografske
povezave z Unijo; 
(iv)     so države članice Evropskega
združenja za prosto trgovino (EFTA) ali države in ozemlja, navedena v prilogi k
Uredbi (EU) št. XX/2012 o ustanovitvi Evropskega instrumenta
sosedstva[19]. 
2.           Posebni
pogoji glede udeležbe pridruženih držav v Obzorju 2020, vključno s
finančnim prispevkom, ki temelji na bruto domačem proizvodu
pridružene države, se določijo z mednarodnimi sporazumi med Unijo in
pridruženimi državami. 
NASLOV II
IZVAJANJE
POGLAVJE I
IZVAJANJE, UPRAVLJANJE IN OBLIKE PODPORE
Člen 8
Izvajanje s pomočjo posebnega programa in prispevek za Evropski inštitut
za inovacije in tehnologijo
Obzorje 2020 se izvaja s konsolidiranim
posebnim programom in finančnim prispevkom Evropskemu inštitutu za
inovacije in tehnologijo.
Posebni program določa en del za vsako od
treh prednostnih nalog iz člena 5(2) in en del za nejedrske
neposredne ukrepe Skupnega raziskovalnega središča.
Člen 9
Upravljanje 
1.           Obzorje 2020
izvaja Komisija v skladu z Uredbo (EU) št. XXXX/2012 [nova
finančna uredba].
2.           Komisija
lahko za del izvajanja Obzorja 2020 pooblasti organe za financiranje iz
člena [55(1)(b)] Uredbe (EU) št. XXXX/2012 [nova
finančna uredba].
Člen 10
Oblike podpore Unije
1.           Obzorje
2020 podpira posredne ukrepe v eni ali več oblikah financiranja iz
Uredbe (EU) št. XX/2012 [nova finančna uredba], zlasti v obliki
subvencij, nagrad, javnih naročil in finančnih instrumentov.
2.           Obzorje
2020 podpira tudi neposredne ukrepe, ki jih izvaja Skupno raziskovalno
središče.
3.           V
primerih, ko neposredni ukrepi Skupnega raziskovalnega središča prispevajo
k pobudam na podlagi člena 185 ali člena 187 PDEU, se ta
prispevek ne šteje kot del finančnega prispevka, dodeljenega tem pobudam.
Člen 11
Pravila za udeležbo in razširjanje rezultatov
Pravila za udeležbo in razširjanje rezultatov
iz Uredbe (EU) št. XX/2012 [Pravila za udeležbo in razširjanje]
veljajo za neposredne ukrepe. 
POGLAVJE II
NAČRTOVANJE PROGRAMOV
ODDELEK I
SPLOŠNA NAČELA
Člen 12
Zunanje svetovanje in sodelovanje družbe
1.           Pri
izvajanju Obzorja 2020 se upoštevajo nasveti in vložki: svetovalnih skupin
neodvisnih strokovnjakov na visoki ravni, ki jih ustanovi Komisija; strukture
dialoga, ustvarjene v skladu z mednarodnimi sporazumi za znanost in tehnologijo;
v prihodnost usmerjene dejavnosti; usmerjena javna posvetovanja; ter pregledni
in interaktivni postopki, ki zagotavljajo, da so podprte odgovorne raziskave in
inovacije.
2.           V celoti
se upoštevajo tudi zadevna stališča programov za raziskave in inovacije
evropskih tehnoloških platform, pobud za skupno načrtovanje programov in
evropskih partnerstev za inovacije.
Člen 13
Medsektorski ukrepi 
1.           Povezave in vmesniki se uvedejo
med prednostnimi nalogami Obzorja 2020 in znotraj njih. V
zvezi s tem se posebna pozornost nameni razvoju in uporabi ključnih
omogočitvenih in industrijskih tehnologij, prehodu od odkritja do tržne
uporabe, interdisciplinarnim raziskavam in inovacijam, družbeno-ekonomskim in
humanističnim znanostim, spodbujanju dosežkov evropskega raziskovalnega
prostora, sodelovanju s tretjimi državami, odgovornim raziskavam in inovacijam,
vključno s spolom, povečanju privlačnosti raziskovalnega poklica
ter spodbujanju čezmejne in medsektorske mobilnosti raziskovalcev.
2.           Če
je podprt posreden ukrep, ki je zelo pomemben za več prednostnih nalog iz
člena 5(2) ali več posebnih ciljev v okviru teh prednostnih
nalog, se lahko finančni znesek za ta ukrep združi iz zneskov, dodeljenih
za vsako zadevno prednostno nalogo oziroma posebni cilj.
Člen 14
Razvoj znanosti, tehnologije, inovacij, trgov in družbe
Program Obzorje 2020 se izvaja na
način, ki zagotavlja, da podprte prednostne naloge in ukrepi ustrezajo
spreminjajočim se potrebam in upoštevajo razvoj znanosti, tehnologije,
inovacij, trgov in družbe, kadar inovacije obsegajo poslovne, organizacijske in
družbene vidike.
Člen 15
Enakost spolov 
Obzorje 2020 zagotavlja učinkovito
spodbujanje enakosti spolov in razsežnost spola v vsebinah raziskav in
inovacij. 
Člen 16
Etična načela
1.           Vse
dejavnosti na področju raziskav in inovacij, ki se izvajajo v okviru
Obzorja 2020, so v skladu z etičnimi načeli ter zadevno
nacionalno in mednarodno zakonodajo ter zakonodajo Unije, vključno z
Listino Evropske unije o temeljnih pravicah in Evropsko konvencijo o
človekovih pravicah in njenimi dopolnilnimi protokoli. 
Posebna pozornost se nameni načelu
sorazmernosti, pravici do zasebnosti, pravici do varstva osebnih podatkov,
pravici do telesne in duševne integritete osebe, pravici do nediskriminacije in
potrebi po zagotavljanju visoke stopnje zaščite zdravja ljudi.
2.           Dejavnosti
na področju raziskovanja in inovacij, ki se izvajajo v okviru
Obzorja 2020, so izključno osredotočene na uporabo v civilne
namene.
3.           Naslednja
področja raziskovanja se ne financirajo:
(a)         
raziskovalne dejavnosti s ciljem kloniranja
človeka za reproduktivne namene;
(b)         
raziskovalne dejavnosti z namenom spreminjanja
genske dediščine človeka, s katerimi bi takšne spremembe lahko
postale dedne;
(c)         
raziskovalne dejavnosti z namenom ustvarjanja
človeških zarodkov izključno za raziskovalne namene ali za namen
pridobivanja izvornih celic, vključno s prenosom jedra somatske celice.
4.           Raziskave človeških
izvornih celic, tako odraslih kot zarodkov, se lahko financirajo, odvisno od
vsebine znanstvenega predloga in pravnega okvira zadevnih držav članic. Za
raziskovalne dejavnosti, ki so prepovedane v vseh državah članicah, se
financiranje ne dodeli. Dejavnosti se ne dodeli financiranja v državi
članici, v kateri je taka dejavnost prepovedana. 
5.           V okviru
vmesnega pregleda iz člena 26(1) se lahko ob upoštevanju znanstvenih
dognanj izvede pregled področij raziskovanj iz odstavka 3. 
Člen 17
Dopolnjevanje z drugimi programi Unije
Obzorje 2020 se izvaja na način, ki
dopolnjuje druge programe financiranja Unije, vključno s strukturnimi
skladi.
ODDELEK II
POSEBNA PODROČJA UKREPANJA
Člen 18
Mala in srednje velika podjetja 
1.           Posebno
pozornost je treba nameniti zagotavljanju ustrezne udeležbe malih in srednje
velikih podjetij (MSP) v Obzorju 2020 in ustreznega učinka inovacij
nanje. V okviru dogovorov o ocenjevanju in spremljanju se izvedejo
kvantitativne in kvalitativne ocene udeležbe MSP. 
2.           Posebni
ukrepi se izvajajo v okviru posebnega cilja „Vodilni položaj na področju
omogočitvenih in industrijskih tehnologij“ iz točke 1 dela II
Priloge I in vsakega od posebnih ciljev v okviru prednostne naloge
„Družbeni izzivi“ iz točk 1 do 6 dela III Priloge I. Ti
posebni ukrepi so v obliki instrumenta, namenjenega MSP, ki je namenjen vsem
vrstam MSP z inovacijskim potencialom in se izvaja na dosleden način ter
je prilagojen potrebam MSP, kakor je določeno v okviru posebnega cilja
„Inovacije v MSP“ v točki 3.3(a) dela II Priloge I.
3.           Celostni
pristop iz odstavkov 1 in 2 naj bi prinesel približno 15 % skupnega
združenega proračuna za posebni cilj „Vodilni položaj na področju
omogočitvenih in industrijskih tehnologij“ in prednostno nalogo „Družbeni
izzivi“, namenjenega MSP.
Člen 19
Javno-zasebna partnerstva 
1.           Obzorje 2020
se lahko izvaja preko javno-zasebnih partnerstev, pri katerih se vsi zadevni
partnerji zavežejo, da bodo podpirali razvoj in izvajanje dejavnosti na
področju raziskav in inovacij, ki so strateško pomembne za
konkurenčnost EU in vodilni položaj v industriji, oziroma obravnavali
posebne družbene izzive 
2.           Sodelovanje
Unije v teh partnerstvih je lahko v eni izmed naslednjih oblik: 
(a)         
 finančni prispevki Unije za skupna podjetja,
ustanovljena na podlagi člena 187 PDEU v okviru Sklepa o Sedmem
okvirnem programu 1982/2006/ES na podlagi spremembe njihovih temeljnih
aktov; za nova javno-zasebna partnerstva, vzpostavljena na podlagi
člena 187 PDEU; za druge organe za financiranje iz
člena [55(1)(b)(v) ali (vii)] Uredbe (EU) št. XX/2012 [nova
finančna uredba]. Ta oblika partnerstva se izvaja samo v primerih, v
katerih področje uporabe ciljev in obseg vključenih sredstev
upravičita njeno uporabo; 
(b)         
sklepanje pogodbenih sporazumov med partnerji iz
odstavka 1, ki določa cilje partnerstva, zadevne obveznosti
partnerjev, ključne kazalnike uspešnosti in rezultate, ki jih je treba
doseči, vključno z opredelitvijo dejavnosti na področju raziskav
in inovacij, pri katerih je potrebna podpora Obzorja 2020. 
3.           Javno-zasebna
partnerstva so opredeljena na odprt in pregleden način na podlagi vseh
naslednjih meril:
(a)         
dodana vrednost ukrepa na ravni Unije; 
(b)         
obseg učinka na konkurenčnost na
področju industrije, trajnostno rast in družbeno-ekonomska vprašanja;
(c)         
dolgoročna zaveza vseh partnerjev na podlagi
skupne vizije in jasno opredeljenih ciljev;
(d)         
obseg vključenih sredstev in zmožnost
ustvarjanja dodatnih naložb v raziskave in inovacije;
(e)         
jasno opredeljene vloge vsakega partnerja in
dogovorjeni ključni kazalniki uspešnosti v izbranem obdobju.
Člen 20
Javno-zasebna partnerstva
1.           Program
Obzorje 2020 prispeva h krepitvi javno-javnih partnerstev v primerih, ko
se ukrepi in programi na regionalni, nacionalni ali mednarodni ravni izvajajo
skupaj znotraj Unije. 
Posebna pozornost se nameni pobudam za skupno
načrtovanje programov med državami članicami.
2.           Javno-javno
partnerstvo je lahko podprto znotraj prednostnih nalog iz člena 5(2)
ali med njimi, zlasti z: 
(a)         
instrumentom ERA-NET, ki uporablja nepovratna
finančna sredstva za podporo javno-javnega partnerstva pri njegovi
pripravi, vzpostavitvi mrežnih struktur, izvajanju in usklajevanju skupnih
dejavnosti ter dodatni pomoči za posamezne skupne razpise in nadnacionalne
ukrepe; 
(b)         
udeležbo Unije v programih, ki jih izvaja več
držav članic v skladu s členom 185 PDEU. 
Za namene točke (a) je dodatno
financiranje odvisno od visoke stopnje predhodnih finančnih zavez
subjektov, ki bodo sodelovali pri skupnih razpisih in ukrepih. Instrument
ERA-NET lahko vključuje cilj, namenjen usklajevanju pravil in načinov
za izvajanje skupnih razpisov in ukrepov. Lahko se uporabi tudi za pripravo
pobude v skladu s členom 185 PDEU.
Za namene točke (b) se lahko takšne
pobude predlagajo samo v primerih, ko obstajata potreba po posebni izvedbeni
strukturi in visoka stopnja zaveze sodelujočih držav k vključevanju
na znanstveni, upravni in finančni ravni. Poleg tega so predlogi za pobude
iz točke (b) opredeljeni na podlagi vseh naslednjih meril:
(a)         
jasna opredelitev cilja, za katerega si je treba
prizadevati, in njegov pomen za cilje Obzorja 2020 in širše cilje politike
Unije;
(b)         
jasna finančna zaveza sodelujočih držav,
vključno s predhodnimi zavezami glede združevanja nacionalnih in/ali
regionalnih naložb za nadnacionalne raziskave in inovacije;
(c)         
dodana vrednost ukrepa na ravni Unije;
(d)         
kritična masa ob upoštevanju obsega in števila
vključenih programov ter podobnost dejavnosti in delež ustreznih raziskav,
ki jih zajemajo; ter
(e)         
učinkovitost člena 185 PDEU kot
najprimernejšega sredstva za doseganje ciljev.
Člen 21
Mednarodno sodelovanje s tretjimi državami in mednarodnimi organizacijami
1.           Subjekti
s sedežem v tretjih državah in mednarodne organizacije so upravičeni do
udeležbe v neposrednih ukrepih Obzorja 2020 pod pogoji iz Uredbe (EU)
št. XX/XX [Pravila za udeležbo]. Mednarodno sodelovanje s tretjimi
državami in mednarodnimi organizacijami se spodbuja po celotnem
Obzorju 2020 in znotraj njega, zlasti z namenom, da bi dosegli naslednje
cilje:
(a)         
krepitev odličnosti in privlačnosti Unije
na področju raziskav in inovacij ter njene konkurenčnosti na
področju gospodarstva in industrije;
(b)         
učinkovito spoprijemanje z globalnimi
družbenimi izzivi; in 
(c)         
podpiranje ciljev zunanjih in razvojnih politik
Unije, ki dopolnjujejo zunanje in razvojne programe. 
2.           Usmerjeni
ukrepi, namenjeni spodbujanju sodelovanja z določenimi tretjimi državami
ali skupinami tretjih držav, se izvajajo na podlagi skupnega interesa in
vzajemne koristi, pri čemer se upoštevajo njihove znanstvene in tehnološke
zmogljivosti in tržne priložnosti ter pričakovan učinek. 
Spodbujati je treba vzajemni dostop do programov
tretjih držav. Da bi bil učinek kar največji, se spodbujajo
usklajevanje in sinergije s pobudami držav članic in pridruženih držav. 
Prednostne naloge na področju sodelovanja
upoštevajo razvoj politik Unije in priložnosti za sodelovanje s tretjimi
državami ter možne vrzeli v sistemih tretjih držav za upravljanje intelektualne
lastnine.
3.           Poleg
tega se v okviru Obzorja 2020 in njegovega posebnega cilja
„Vključujoče, inovativne in varne družbe“ iz točke 6.3.2(d)
dela III Priloge I izvajajo horizontalne in medsektorske dejavnosti
za spodbujanje strateškega razvoja mednarodnega sodelovanja.
Člen 22
Informiranje, sporočanje in razširjanje
Evropska komisija izvaja dejavnosti
informiranja in sporočanja v zvezi z Obzorjem 2020, vključno z ukrepi
sporočanja v zvezi s podprtimi projekti in ukrepi. Proračun, dodeljen
sporočanju v skladu z Obzorjem 2020, mora prispevati tudi h kritju
sporočanja političnih prednostnih nalog Unije znotraj institucij v
obsegu njihove povezanosti s splošnim ciljem te uredbe. 
Dejavnosti posredovanja informacij ter
izvajanja ukrepov sporočanja so sestavna naloga vseh ukrepov, ki jih podpira
Obzorje 2020. 
Poleg tega se podpre naslednje posebne ukrepe:
(a)                   
pobude, katerih cilj je širjenje ozaveščenosti
in olajšanje dostopa financiranja v okviru Obzorja 2020, zlasti za tiste
regije ali vrste udeležencev, ki niso zadostno zastopane;
(b)                   
namenska pomoč projektom in konzorcijem, da se
jim zagotovi dostop do strokovnega znanja, potrebnega za optimalno
sporočanje in razširjanje rezultatov;
(c)                   
dejavnosti za združevanje rezultatov širokega
spektra projektov, vključno s tistimi, ki se lahko financirajo iz drugih
virov, da se ustvarijo uporabnikom prijazne podatkovne zbirke in poročila,
ki povzemajo ključne ugotovitve; 
(d)                   
razširjanje spoznanj načrtovalcem politike,
vključno z organi za standardizacijo, da bi zadevnim organom na
mednarodni, nacionalni in regionalni ravni ter ravni Unije olajšali uporabo za
politiko pomembnih rezultatov; 
(e)                   
pobude za spodbujanje dialoga in razprav z
javnostjo o vprašanjih s področja znanosti, tehnologije in inovacij ter
uporaba družbenih medijev in drugih inovativnih tehnologij in metodologij;
POGLAVJE III
NADZOR
Člen 23
Nadzor in revizija
1.           Nadzorni
sistem, vzpostavljen za izvajanje tega sklepa, je oblikovan tako, da zagotavlja
razumno zagotovilo o doseganju ustreznega obvladovanja tveganj v zvezi z
učinkovitostjo in uspešnostjo aktivnosti ter zakonitostjo in pravilnostjo
transakcij, ob upoštevanju večletne narave programov in narave zadevnih
plačil.
2.           Nadzorni
sistem zagotovi ustrezno ravnovesje med zaupanjem in nadzorom ob upoštevanju
upravnih in drugih stroškov nadzora na vseh ravneh, da se lahko izpolnijo cilji
Obzorja 2020 ter privabijo najodličnejši raziskovalci in
najinovativnejša podjetja.
3.           Kot del
nadzornega sistema revizijska strategija glede odhodkov v posrednih ukrepih v
okviru Obzorja 2020 temelji na finančni reviziji reprezentativnega
vzorca odhodkov v celotnem okvirnem programu. Ta reprezentativni vzorec se
dopolni z izborom, ki temelji na oceni tveganj, povezanih z odhodki.
Revizije odhodkov v posrednih ukrepih v okviru
Obzorja 2020 se izvajajo dosledno in v skladu z načeli gospodarnosti,
učinkovitosti in uspešnosti ter omejevanjem bremena revizije za
udeležence.
Člen 24
Zaščita finančnih interesov Unije 
1.           Komisija
sprejme ustrezne ukrepe, s katerimi zagotovi, da se ob izvajanju ukrepov,
financiranih na podlagi te uredbe, zaščitijo finančni interesi Unije
s preventivnimi ukrepi proti goljufijam, korupciji in kakršnim koli drugim
nezakonitim dejavnostim, in, če so ugotovljene nepravilnosti, z izvajanjem
učinkovitih pregledov in izterjavo neupravičeno plačanih zneskov
ter, kadar je primerno, z učinkovitimi, sorazmernimi in odvračilnimi
kaznimi.
2.           Komisija
ali njeni predstavniki in Računsko sodišče so pristojni za revizijo
na podlagi dokumentov in pregledov in preveritvenih obiskov na kraju samem pri
vseh upravičencih do subvencij, izvajalcih in podizvajalcih ter drugih
tretjih straneh, ki so prejeli sredstva Unije na podlagi Obzorja 2020.
Brez poseganja v odstavek 3 lahko Komisija
izvede revizijo do štiri leta po zadnjem plačilu.
3.           Evropski
urad za boj proti goljufijam (OLAF) lahko izvaja preglede na kraju samem in
inšpekcije gospodarskih subjektov, ki so neposredno ali posredno povezani s
financiranjem v skladu s postopki, določenimi v Uredbi
Sveta (Euratom, ES) št. 2185/96[20], z namenom
ugotavljanja, ali je prišlo do goljufije, korupcije ali drugih nezakonitih
dejanj v škodo finančnim interesom Evropske unije v zvezi s sporazumom ali
sklepom o dodelitvi sredstev ali pogodbo o financiranju Unije.
4.           Ne glede
na odstavke 1, 2 in 3 sporazumi s tretjimi državami in mednarodnimi
organizacijami, sporazumi in sklepi o dodelitvi sredstev ter pogodbe, ki
izhajajo iz izvajanja te uredbe, izrecno pooblaščajo Komisijo,
Računsko sodišče in urad OLAF za izvajanje takih revizij, pregledov
na kraju samem in inšpekcij.
POGLAVJE IV
SPREMLJANJE IN OCENJEVANJE
Člen 25
Spremljanje
1.           Komisija
letno spremlja izvajanje Obzorja 2020, njegovega posebnega programa in
dejavnosti Evropskega inštituta za inovacije in tehnologijo. To vključuje
informacije glede medsektorskih tem, kot sta trajnost in podnebne spremembe,
vključno z informacijami o višini odhodkov, povezanih s podnebnimi
vprašanji.
2.           Komisija
poroča o rezultatih tega spremljanja in jih razširja.
Člen 26
Ocenjevanje
1.           Ocene se
izvedejo pravočasno, da se lahko uporabijo pri postopku odločanja.
(a)         
Najpozneje konec leta 2017 Komisija izvede, s
pomočjo neodvisnih strokovnjakov, ponovni pregled Evropskega instituta za
inovacije in tehnologijo. Druga dodelitev sredstev Evropskemu inštituti za
inovacije in tehnologijo, kakor je opredeljena v členu 6(3), se sprosti na
podlagi tega ponovnega pregleda. Ponovni pregled oceni napredek Evropskega
inštituta za inovacije in tehnologijo glede na vse naslednje:
(i)      stopnjo porabe prve dodelitve sredstev,
opredeljene v členu 6(3), pri čemer se razlikuje med zneskom denarja,
uporabljenega za razvoj prvega vala KIC, in učinkom semenskega kapitala za
drugo fazo, ter sposobnostjo Evropskega inštituta za inovacije in tehnologijo,
da privabi sredstva partnerjev iz skupnosti znanja in inovacij in iz zasebnega sektorja,
kot je opredeljeno v Uredbi XX/2012 [revidirana Uredba EIT]; 
(ii)      dogovorjen časovni okvir za
vzpostavitev tretjega vala skupnosti znanja in inovacij ter načrtovane
finančne potrebe obstoječih v skladu z njihovim posebnim razvojem; in
(iii)     prispevek Evropskega inštituta za
inovacije in tehnologijo ter skupnosti znanja in inovacij k prednostni nalogi o
družbenih izzivih in k posebnemu cilju o „vodilnem položaju v
omogočitvenih in industrijskih tehnologijah“ programa Obzorje 2020. 
(b)         
Najkasneje konec leta 2017 in ob upoštevanju
naknadne ocene sedmega okvirnega programa, ki se bo zaključil konec
leta 2015, ter ponovnega pregleda Evropskega inštituta za inovacije in
tehnologijo, Komisija s pomočjo neodvisnih strokovnjakov izvede vmesno
oceno Obzorja 2020, njegovega posebnega programa, vključno z
Evropskim raziskovalnim svetom, in dejavnosti Evropskega inštituta za inovacije
in tehnologijo glede dosežkov (na ravni rezultatov in napredka proti
učinkom) ciljev Obzorja 2020 in nadaljnjega pomena vseh ukrepov,
učinkovitosti in rabe sredstev, področij, na katerih je možna dodatna
poenostavitev, in dodane vrednosti Unije. Ocena upošteva tudi vidike, ki so
povezani z dostopom do možnosti financiranja za vse udeležence v vseh regijah,
za MSP in za spodbujanje zastopanosti obeh spolov. Ocena upošteva tudi
prispevek ukrepov k prednostnim nalogam Unije za pametno, trajnostno in
vključujočo rast ter rezultate glede dolgoročnega učinka
predhodnih ukrepov. 
(c)         
Najkasneje konec leta 2023 Komisija s
pomočjo neodvisnih strokovnjakov izvede naknadno oceno Obzorja 2020,
njenega posebnega programa in dejavnosti Evropskega inštituta za inovacije in
tehnologijo. Ta ocena obsega utemeljitev, izvajanje in dosežke ter
dolgoročnejše učinke in trajnost ukrepov, na podlagi katerih bo
oblikovan sklep glede morebitne prenove, spremembe ali prekinitve izvajanja
poznejšega ukrepa.
2.           Kazalniki
uspešnosti za splošne cilje in Evropski inštitut za inovacije in tehnologijo,
določeni v uvodu Priloge I te uredbe, in za posebne cilje, kakor so
določeni v posebnem programu, vključno z zadevnimi osnovnimi
načrti, zagotavljajo najmanjšo podlago za ocenjevanje obsega, v katerem so
bili doseženi cilji Obzorja 2020. 
3.           Države
članice Komisiji predložijo potrebne podatke in informacije, ki bodo
omogočili spremljanje in ocenjevanje zadevnih ukrepov.
4.           Komisija
zaključke teh ocen Obzorja 2020 skupaj s svojimi pripombami predloži
Evropskemu parlamentu, Svetu, Evropskemu ekonomsko-socialnemu odboru in Odboru
regij.
NASLOV III
KONČNE DOLOČBE
Člen 27
Razveljavitev in prehodni ukrepi
1.           Sklep 1982/2006/ES
se razveljavi z učinkom od 1. januarja 2014. 
2.           Vendar
bo ukrepe na podlagi Sklepa 1982/2006/ES in finančne obveznosti,
povezane s temi ukrepi, še naprej urejal navedeni sklep do zaključka
ukrepov.
3.           Finančna
dodelitev iz člena 6 lahko obsega tudi stroške tehnične in
upravne pomoči, potrebne za zagotavljanje prehoda med tem programom in
ukrepi, sprejetimi na podlagi Sklepa 1982/2006/ES.
Člen 28
Ta uredba začne veljati tretji dan po
objavi v Uradnem listu Evropske unije.
Ta uredba je v celoti zavezujoča
in se neposredno uporablja v vseh državah članicah.
V Bruslju,
Za Evropski parlament                                  Za
Svet
Predsednik                                                     Predsednik
PRILOGA I
Splošne smernice posebnih ciljev in dejavnosti
Splošni cilj Obzorja 2020 je vzpostavitev
na znanju in inovacijah temelječega gospodarstva po vsej Uniji, obenem pa
prispevati k trajnostnemu razvoju. Podprl bo izvajanje strategije
Evropa 2020 in druge politike Unije, kot tudi uresničitev in
delovanje evropskega raziskovalnega prostora. 
Kazalniki uspešnosti za ocenjevanje napredka
glede tega splošnega cilja sta:
–                        
- cilj strategije Evropa 2020 na področju
raziskav in razvoja (3 % BDP),
–                        
osnovni kazalnik strategije Evropa 2020 za
inovacije.
Splošni cilj se uresničuje s tremi
različnimi prednostnimi nalogami, ki se medsebojno dopolnjujejo, vsaka pa
obsega sklop posebnih ciljev. Izvajale se bodo na celosten način, da
pospešijo sodelovanje med različnimi dejavnostmi, se izognejo podvajanju
prizadevanj in krepijo njihov skupni učinek.
Skupno raziskovalno središče prispeva k
splošnemu cilju in prednostnim nalogam Obzorja 2020 s posebnim ciljem
zagotavljanja k uporabnikom usmerjene znanstvene in tehnične podpore
politikam Unije.
Evropski inštitut za inovacije in tehnologijo
(EIT) prispeva k splošnemu cilju in prednostnim nalogam Obzorja 2020 s
posebnim ciljem, namenjenim povezovanju trikotnika znanja, tj. raziskav,
inovacij in izobraževanja. Kazalniki za ocenjevanje uspešnosti EIT so:
–                        
organizacije univerz, podjetij in raziskav,
vključene v skupnosti znanja in inovacij;
–                        
sodelovanje v trikotniku znanj, ki vodi v razvoj
inovativnih proizvodov in postopkov.
Ta priloga določa splošne smernice teh
posebnih ciljev in dejavnosti iz členov 5(2), (3) in (4).
Del I. Prednostna naloga „Odlična znanost“
Ta del je namenjen
krepitvi in povečanju odličnosti znanstvene baze Unije ter
konsolidaciji evropskega raziskovalnega prostora, zaradi česar bo sistem
Unije na področju raziskav in inovacij bolj konkurenčen na svetovni
ravni. Obsega štiri posebne cilje:
(a)                   
Evropski raziskovalni svet (ERC) zagotavlja privlačno in prožno financiranje, ki bo na podlagi
konkurence na ravni Unije posameznim nadarjenim in ustvarjalnim raziskovalcem
omogočilo, da si prizadevajo za najboljše možnosti na področju
znanosti.
(b)                   
Prihodnje in nastajajoče tehnologije bodo podpirale skupno raziskovanje, s čimer se bo povečala
zmogljivost Evrope na področju naprednih inovacij, ki spreminjajo
ustaljene paradigme. Spodbujale bodo znanstveno sodelovanje med področji
glede novih zamisli z visokim tveganjem in pospeševale razvoj najbolj obetavnih
novih področij znanosti in tehnologije ter strukturiranje ustreznih
čeznacionalnih skupnosti v vsej Uniji.
(c)                   
Ukrepi Marie Curie bodo
zagotovili odlično in inovativno usposabljanje na področju raziskav,
privlačne poklicne možnosti in možnosti za izmenjavo znanja s pomočjo
čezmejne in medsektorske mobilnosti raziskovalcev, da bodo kar najbolje
pripravljeni na spoprijemanje s sedanjimi in prihodnjimi izzivi.
(d)                   
Raziskovalna infrastruktura bo razvila evropsko raziskovalno infrastrukturo za leto 2020 in
naprej, spodbujala njihov inovacijski potencial in človeški kapital ter te
dejavnosti dopolnjevala s povezano politiko Unije in mednarodnim sodelovanjem.
Za vse posebne cilje se je izkazalo, da imajo visoko dodano vrednost
Unije. Skupaj sestavljajo močan in uravnovešen sklop dejavnosti, ki so
skupaj z dejavnostmi na nacionalni in regionalni ravni usmerjene v obširne
potrebe Evrope glede napredne znanosti in tehnologije. Njihova združitev v en
sam program jim bo omogočila, da delujejo bolj skladno, na racionaliziran,
poenostavljen in bolj osredotočen način, obenem pa vzdržujejo
povezanost, ki je bistvenega pomena za ohranjanje njihove učinkovitosti.
Dejavnosti so same po sebi usmerjene v prihodnost, dolgoročno
krepijo znanje in spretnosti, se osredotočajo na naslednjo generacijo
znanosti, tehnologije, raziskovalcev in inovacij ter zagotavljajo podporo novim
nadarjenim ljudem iz vse Unije in pridruženih držav, pa tudi iz vsega sveta. Glede
na dogovore glede financiranja, ki temeljijo na znanosti in se večinoma
izvajajo od „spodaj navzgor“ ter na pobudo raziskovalcev, bo imela evropska
znanstvena skupnost veliko vlogo pri določanju raziskovalnih področij
v okviru tega programa.
Del II. Prednostna naloga „Vodilni položaj v
industriji“ 
Ta del je namenjen pospeševanju razvoja
tehnologij in inovacij, ki bodo podprla podjetja prihodnosti in pomagala
inovativnim MSP, da postanejo vodilna podjetja na svetovni ravni. Obsega tri
posebne cilje:
(a)                   
Vodilni položaj na področju
omogočitvenih in industrijskih tehnologij namensko
podpira raziskave, razvoj in predstavitev na področju IKT,
nanotehnologije, naprednih materialov, biotehnologije, sodobne proizvodnje in
predelave ter vesolja. Poudarek bo na sodelovanju in konvergenci med
različnimi tehnologijami in znotraj njih.
(b)                   
Dostop do tveganega kapitala je namenjen odpravi pomanjkanja dolžniškega in lastniškega
financiranja za raziskave in razvoj, inovativna podjetja ter projekte v vseh
fazah razvoja. Skupaj s kapitalskim instrumentom programa za konkurenčnost
podjetij in MSP podpira razvoj tveganega kapitala na ravni Unije.
(c)                   
Inovacije v MSP so
namenjene za podporo vseh oblik inovacij v MSP in usmerjene v tista MSP, ki
imajo možnost razvoja in internacionalizacije na enotnem trgu in onkraj njega.
Dejavnosti bodo sledile pristopu na poslovnih
temeljih. Proračuna za posebna cilja „Dostop do tveganega kapitala“ in
„Inovacije v MSP“ bosta sledila logiki od spodaj navzgor, ki temelji na
povpraševanju, pri čemer prednostne naloge ne bodo vnaprej določene. Te
bodo dopolnjene z uporabo finančnih instrumentov in namenskega instrumenta
za MSP v okviru dela „Družbeni izzivi“ in posebnega cilja „Vodilni položaj na
področju omogočitvenih in industrijskih tehnologij“, ki bo upoštevala
logiko na podlagi politik. 
Obzorje 2020 bo izvajalo celosten pristop
k udeležbi MSP, ki bi lahko prinesel približno 15 % skupnega združenega
proračuna za vse posebne cilje glede družbenih izzivov in posebnega cilja
„Vodilni položaj na področju omogočitvenih in industrijskih
tehnologij“, namenjenega MSP.
Posebni cilj „Vodilni položaj na področju
omogočitvenih in industrijskih tehnologij“ upošteva pristop na podlagi
tehnologije, kar bo pripomoglo k razvoju omogočitvenih tehnologij, ki se
lahko uporabijo na več področjih ter v več industrijah in
storitvah. Uporaba teh tehnologij za reševanje družbenih izzivov bo podprta
skupaj z družbenimi izzivi.
Del III. Prednostna naloga „Družbeni izzivi“
Ta del se neposredno odziva na prednostne
naloge politike in družbene izzive, ki so opredeljeni v strategiji
Evropa 2020 in namenjeni spodbujanju kritične mase prizadevanj na
področju raziskav in inovacij, potrebnih za uresničitev ciljev
politike Unije. Financiranje je osredotočeno na naslednje posebne cilje:
(a)                   
zdravje, demografske spremembe in dobro
počutje;
(b)                   
zanesljiva preskrba s hrano, trajnostno kmetijstvo,
morske in pomorske raziskave in biogospodarstvo;
(c)                   
zanesljiva, čista in učinkovita energija;
(d)                   
pametni, zeleni in integrirani prevoz;
(e)                   
podnebni ukrepi, učinkovita raba virov in
surovine; 
(f)                     
vključujoče, inovativne in varne družbe.
Vse te dejavnosti izvajajo pristop, usmerjen
na spopadanje z izzivi, pri čemer bodo osredotočene na prednostne
naloge politike, ne da bi bila vnaprej natančno določena izbira
tehnologij ali rešitev, ki bi jih bilo treba razviti. Poudarek je na
združevanju kritične mase virov in znanja z različnih področij,
tehnologij in znanstvenih panog z namenom obravnavanja izzivov. Te dejavnosti
obsegajo celoten cikel od raziskav do trga, pri čemer dajejo nov poudarek
na dejavnosti, povezane z inovacijami, kot so poskusno izvajanje, predstavitev,
preskusne naprave, podpora javnega naročanja, oblikovanje, inovacije,
usmerjene na končnega uporabnika, socialne inovacije in tržno
uveljavljanje inovacij.
Družbene in humanistične znanosti so
sestavni del dejavnosti, namenjenih obravnavanju vseh teh izzivov. Poleg tega
je razvoj teh področij podprt v okviru posebnega cilja
„Vključujoče, inovativne in varne družbe“. Podpora bo usmerjena tudi
v zagotavljanje konkretne podlage za oblikovanje politike na mednarodni,
nacionalni in regionalni ravni ter ravni Unije. Glede na globalno naravo
številnih izzivov je strateško sodelovanje s tretjimi državami sestavni del
vsakega izziva. Poleg tega je medsektorska podpora mednarodnega sodelovanja
zagotovljena v okviru posebnega cilja „Vključujoče, inovativne in
varne družbe“.
Posebni cilj „Vključujoče,
inovativne in varne družbe“ obsega tudi dejavnost „zmanjšanje razkoraka med
raziskavami in inovacijami“ s posebnimi ukrepi za spodbujanje odličnosti v
manj razvitih regijah Unije.
Dejavnosti Skupnega raziskovalnega
središča so sestavni del Obzorja 2020 z namenom, da zagotovijo
stabilno podporo politikam Unije, ki temelji na dokazih. To temelji na potrebah
uporabnikov in je dopolnjeno z dejavnostmi, usmerjenimi v prihodnost.
EIT ima pomembno vlogo, saj bo združeval
odlične raziskave, izobraževanje in inovacije ter tako povezoval trikotnik
znanja. EIT to izvaja v glavnem s skupnostjo znanja in inovacij. Poleg tega
zagotavlja, da izmenjava izkušenj z usmerjenimi ukrepi za razširjanje in
izmenjavo znanja presega skupnosti znanja in inovacij ter tako spodbuja
hitrejše uveljavljanje inovacijskih modelov po vsej Uniji.
DEL I
ODLIČNA ZNANOST 
1.           Evropski raziskovalni svet (ERC)
1.1         Posebni
cilj
Posebni cilj je krepitev odličnosti,
dinamičnosti in ustvarjalnosti evropskega raziskovanja.
Evropa si je zastavila cilj, da se preusmeri
na nov gospodarski model na podlagi pametne, trajnostne in
vključujoče rasti. Za takšno preoblikovanje bo potrebno več kot
samo dodatne izboljšave sedanjih tehnologij. Potrebna bo precej boljša
znanstveno podprta inovacijska zmogljivost, ki jo bo spodbujalo radikalno novo
znanje in bo omogočila Evropi, da prevzame vodilno vlogo pri ustvarjanju
spremenjenih tehnoloških paradigem, ki bodo ključna gonilna sila rasti
produktivnosti, konkurenčnosti, bogastva in družbenega napredka v
prihodnosti. Takšne spremembe paradigem so v preteklosti običajno izvirale
iz znanstvene baze javnega sektorja, preden so ustvarile podlago za oblikovanje
popolnoma novih industrijskih panog in sektorjev.
Vodilne inovacije na svetovni ravni so tesno
povezane z odlično znanostjo. Nekoč je bila Evropa nesporno vodilna,
vendar je v tekmi za razvoj najboljše vrhunske znanosti zaostala in v velikem
tehnološkem povojnem napredku zavzela stransko vlogo, tj. za Združenimi državami
Amerike. Čeprav Unija še vedno objavi največ znanstvenih razprav na
svetu, Združene države Amerike objavijo dvakrat več najvplivnejših
znanstvenih razprav (zgornji 1 % po številu sklicevanj). Podobno
mednarodna razvrstitev univerz kaže, da na najvišjih mestih prevladujejo
univerze v ZDA. Poleg tega pa 70 % dobitnikov Nobelove nagrade živi v ZDA.
Del izziva
predstavlja dejstvo, da Evropa in Združene države Amerike sicer vlagata podobne
zneske v znanstveno bazo svojega javnega sektorja, vendar ima Unija v javnem
sektorju skoraj trikrat več raziskovalcev, zaradi česar so naložbe na
raziskovalca znatno nižje. Poleg tega so
ZDA pri dodeljevanju sredstev vodilnim raziskovalcem bolj selektivne. To
pojasni, zakaj so raziskovalci javnega sektorja Unije v poprečju manj
produktivni in imajo vsi skupaj manjši znanstveni učinek kot njihovi
precej manj številni kolegi v ZDA.
Drugi pomembni del
izziva je ta, da javni sektor v številnih evropskih državah najboljšim
raziskovalcem še vedno ne nudi dovolj privlačnih pogojev. Nadarjeni
raziskovalci šele po več letih postanejo samostojni in neodvisni
znanstveniki. Zaradi tega prihaja do precejšnjega tratenja raziskovalnega
potenciala Evrope, saj se zavlačuje prihod raziskovalcev naslednje
generacije, ki prinašajo nove zamisli in energijo, odlične raziskovalce,
ki so na začetku poklicne poti, pa spodbuja, da napredovanje iščejo
drugod.
Poleg tega ti
dejavniki prispevajo k temu, da je Evropa v svetovni konkurenci glede
nadarjenih znanstvenikov precej nezanimiva. Zmožnost sistema ZDA, da ponudi
več sredstev na raziskovalca in boljše poklicne možnosti, pojasni, zakaj
še vedno privabi najboljše raziskovalce z vsega sveta, vključno z nekaj
deset tisoč raziskovalci iz Unije.
1.2         Utemeljitev
in dodana vrednost Unije
Evropski raziskovalni svet (ERC) je bil
ustanovljen, da bi s financiranjem posameznih skupin na podlagi vseevropske
konkurence najboljšim evropskim raziskovalcem, tako moškim kot ženskam,
zagotovil sredstva, ki jih potrebujejo za večjo konkurenčnost na
svetovni ravni. Deluje samostojno: neodvisni znanstveni svet, sestavljen iz
najboljših in najbolj strokovno usposobljenih znanstvenikov, inženirjev in
učenjakov, pripravi splošno znanstveno strategijo in ima popolno
odgovornost pri sprejemanju odločitev o vrsti raziskav, ki se bodo
financirale. To so temeljne značilnosti Evropskega raziskovalnega sveta,
ki zagotavljajo učinkovitost njegovega znanstvenega programa, kakovost
njegovih dejavnosti in postopka za strokovno ocenjevanje ter njegovo
verodostojnost v znanstveni skupnosti.
S svojim
vseevropskim konkurenčnim delovanjem Evropski raziskovalni svet črpa
iz večjega števila strokovnjakov in zamisli kot katera koli nacionalna
shema. Najboljši raziskovalci in najboljše zamisli tekmujejo drug z drugim. Kandidati
vedo, da se morajo izkazati, saj je nagrada prožno financiranje pod enakimi
konkurenčnimi pogoji, ne glede na lokalna ozka grla ali razpoložljivost
nacionalnih sredstev.
Od pionirskih
raziskav, ki jih financira Evropski raziskovalni svet, se zato pričakuje,
da bodo imele precejšen neposreden učinek v obliki napredka na
področjih znanosti in omogočile ustvarjanje novih in pogosto
nepričakovanih znanstvenih in tehnoloških rezultatov ter novih
področij za raziskave, zaradi česar se lahko na koncu pojavijo
radikalne nove zamisli, ki bodo spodbujale inovacije in iznajdljivost podjetij
ter se učinkovito spoprijemale z družbenimi izzivi. Združitev
odličnih posameznih znanstvenikov in inovativnih zamisli podpira vsako
fazo v inovacijski verigi.
Evropski
raziskovalni svet ima znaten strukturni vpliv z ustvarjanjem močne
spodbude za povečanje kakovosti evropskega raziskovalnega sistema kot
celote, ki presega raziskovalce in projekte, ki jih ERC financira neposredno. Projekti
in raziskovalci, ki jih financira Evropski raziskovalni svet, določajo
jasen in navdihujoč cilj za pionirske raziskave v Evropi, izboljšujejo
njeno podobo in vplivajo na večjo privlačnost Evrope za najboljše
raziskovalce na svetovni ravni. Prestiž gostovanja dobitnikov subvencij
Evropskega raziskovalnega centra in „pečat odličnosti“, ki ga
spremlja, zaostruje konkurenco med univerzami EU in drugimi raziskovalnimi
organizacijami, ki se trudijo, da bi vrhunskim raziskovalcem ponudile čim
bolj privlačne pogoje. Zmožnost nacionalnih sistemov in posameznih
raziskovalnih institucij, da privabijo in gostujejo uspešne dobitnike subvencij
Evropskega raziskovalnega centra, določa standard, s pomočjo katerega
lahko ocenijo svoje relativne prednosti in slabosti ter ustrezno preoblikujejo
svoje politike in prakse. Financiranje Evropskega raziskovalnega sveta zato
dopolnjuje prizadevanja, ki potekajo na ravni Unije ter nacionalni in
regionalni ravni na področju preoblikovanja, krepitve zmogljivosti ter
polne uporabe potenciala in privlačnosti evropskega raziskovalnega sistema.
1.3         Splošne
smernice dejavnosti
Temeljna dejavnost Evropskega raziskovalnega
sveta je zagotavljanje privlačnega dolgoročnega financiranja, ki
podpira odlične raziskovalce in njihove raziskovalne skupine pri izvajanju
pionirskih raziskav z velikimi koristmi/velikim tveganjem.
Sredstva
Evropskega raziskovalnega sveta se dodeli v skladu z naslednjimi uveljavljenimi
načeli. Znanstvena odličnost je edino merilo, na podlagi katerega se
dodelijo subvencije Evropskega raziskovalnega sveta. Evropski raziskovalni svet
deluje po načelu „od spodaj navzgor“ brez vnaprej določenih
prednostnih nalog. Subvencije Evropskega raziskovalnega sveta so odprte za
posamezne skupine raziskovalcev, ki delajo v Evropi in katerih starost in
državljanstvo nista pomembna. Evropski raziskovalni svet bo usmerjen v
spodbujanje zdrave konkurence po vsej Evropi.
Evropski
raziskovalni svet daje prednost zlasti pomoči odličnim mladim
raziskovalcem, da bi jim v kritični fazi, ko ustanavljajo ali krepijo
svojo samostojno raziskovalno skupino ali program, zagotovil ustrezno podporo
za prehod v samostojnost.
Evropski
raziskovalni svet po potrebi podpira tudi nove načine dela v znanstvenih
krogih, pri katerih obstaja možnost, da bodo ustvarili prelomne rezultate, in
spodbuja raziskovanje tržnega in družbenega inovacijskega potenciala raziskave,
ki jo financira.
Zato je cilj
Evropskega raziskovalnega sveta do leta 2020 dokazati, da: Najboljši
raziskovalci sodelujejo pri natečajih Evropskega raziskovalnega sveta; da
je financiranje Evropskega raziskovalnega sveta neposredno pripomoglo k
znanstvenim publikacijam najvišje kakovosti ter k trženju in izkoriščanju
inovativnih tehnologij in zamisli; in da je Evropski raziskovalni svet znatno
pripomogel k temu, da je Evropa postala bolj privlačna za najboljše znanstvenike
na svetu. Zlasti je Evropski raziskovalni svet usmerjen v merljivo
povečanje deleža Unije med 1 % največkrat citiranih objav na
svetu. Poleg tega je usmerjen v znatno povečanje števila odličnih
raziskovalcev, ki prihajajo iz držav zunaj Evrope in jih financira, ter posebno
izboljšanje institucionalnih praks in nacionalnih politik za podporo vrhunskih
raziskovalcev.
Znanstveni svet Evropskega raziskovalnega
sveta nenehno spremlja aktivnosti Evropskega raziskovalnega sveta in
preučuje, kako bi lahko najbolje dosegel svoje cilje s shemami za
subvencije, ki poudarjajo jasnost, stabilnost in preprostost, tako za kandidate
kot pri izvajanju in upravljanju subvencij ter se, po potrebi, odzval na nove
potrebe. Prizadeva si, da ohrani in še izboljša sistem strokovnega ocenjevanja
Evropskega raziskovalnega sveta, ki je na svetovni ravni, predloge pa obravnava
na pregleden, pošten in nepristranski način, tako da lahko opredeli
prelomno znanstveno odličnost in nadarjenost ne glede na spol,
nacionalnost ali starost raziskovalca. Evropski raziskovalni svet še naprej
izvaja lastne strateške raziskave, da se pripravi za svoje dejavnosti in jih
podpre, ohranja tesne stike z znanstveno skupnostjo in drugimi zainteresiranimi
stranmi ter si prizadeva, da njegove dejavnosti dopolnjujejo raziskovalne
pobude na drugih ravneh.
2.           Prihodnje in nastajajoče
tehnologije
2.1.        Posebni
cilj
Posebni cilj je spodbujanje radikalnih
novih tehnologij z raziskovanjem novih zamisli z visokim tveganjem, ki
temeljijo na znanstveni podlagi. Namen je opredeliti in uresničiti
priložnosti, ki imajo dolgoročne koristi za državljane, gospodarstvo in
družbo, z zagotavljanjem prožne podpore ciljno usmerjenega in
interdisciplinarnega skupnega raziskovanja v različnih obsegih in
sprejetjem inovativnih raziskovalnih praks.
Prihodnje in nastajajoče tehnologije
spodbujajo raziskave, ki presegajo znane, uveljavljene in splošno sprejete
prakse, ter novo in prodorno razmišljanje, da bi odprle možnosti za zmogljive
nove tehnologije, ki se lahko razvijejo v vodilne tehnološke in intelektualne
paradigme za naslednja desetletja. Prihodnje in nastajajoče tehnologije
spodbujajo prizadevanja za izkoriščanje raziskovalnih priložnosti v
majhnem obsegu na vseh področjih raziskovanja, vključno z novimi
temami ter velikimi znanstvenimi in tehnološkimi izzivi, pri katerih je potrebno
povezovanje in sodelovanje programov v vsej Evropi in zunaj nje. Ta pristop
temelji na odličnosti in zajema raziskovanje predkonkurenčnih zamisli
za oblikovanje prihodnosti tehnologije, s čimer družbi omogoča, da
ima korist od interdisciplinarnega sodelovanja na področju raziskav, ki je
potrebno na ravni EU z ustvarjanjem povezave med znanstveno naravnanimi
raziskavami in raziskavami, ki temeljijo na družbenih izzivih, ali s
konkurenčnostjo industrije.
2.2.        Utemeljitev
in dodana vrednost Unije
Radikalne prodorne rešitve s transformativnim
učinkom so vedno bolj odvisne od sodelovanja med področji znanosti in
tehnologije (na primer informacijske in komunikacijske tehnologije, biologije,
kemije, vede o materialih, znanosti zemeljskega sistema, nevro- in kognitivnih
znanosti, družbene vede ali ekonomije) in z umetnostjo in humanistiko. Za to
sta ob odličnosti na področju znanosti in tehnologij potrebna tudi
nov odnos in sodelovanje med zelo različnimi akterji na področju
raziskav.
Medtem ko se nekatere zamisli lahko razvijejo
v majhnem obsegu, druge lahko predstavljajo tako velik izziv, da je za njihov
razvoj potrebno obširno skupno prizadevanje, ki zahteva precej časa. To so
spoznala vsa velika gospodarstva, zato se povečuje svetovna konkurenca za
iskanje novih tehnoloških priložnosti in njihov razvoj na področju
znanosti, ki lahko imajo precejšen učinek na inovacije in koristi za
družbo. Da bi bile učinkovite, je treba te vrste dejavnosti hitro
vzpostaviti v velikem obsegu z združevanjem po programih na evropski,
nacionalni in regionalni ravni okoli skupnih ciljev, da bi se ustvarila
kritična masa, spodbujale sinergije in zagotovili kar najboljši
učinki vzvoda.
Prihodnje in nastajajoče tehnologije
obravnavajo celoten spekter znanstveno podprtih inovacij: od zgodnjih
raziskovanj nastajajočih in občutljivih zamisli v majhnem obsegu in
od spodaj navzgor do oblikovanja novih raziskovalnih in inovacijskih skupnosti
okoli transformativnih novih raziskovalnih področij; ter obsežne in
združene raziskovalne pobude, ki temeljijo na raziskovalnem načrtu,
katerega namen je doseči ambiciozne in prodorne cilje. Vsaka od teh treh
ravni izvajanja ima svojo posebno vrednost, obenem pa se dopolnjujejo in so
povezane. Na primer, raziskave v majhnem obsegu lahko odkrijejo potrebo po
razvoju novih tem, kar lahko vodi v ukrepanje velikega obsega, ki temelji na
načrtih. Obsegajo številne akterje na področju raziskav,
vključno z mladimi raziskovalci in raziskovalno intenzivnimi MSP, in
skupnosti zainteresiranih strani (civilne družbe, oblikovalce politike,
industrijo in javne raziskovalce), ki so osredotočeni na raziskovalne
načrte, medtem ko le-ti nastajajo, zorijo in se širijo.
2.3.        Splošne
smernice dejavnosti
Medtem ko je program prihodnjih in
nastajajočih tehnologij prodoren, transformativen in nekonvencionalen,
njegove dejavnosti sledijo različnim logikam – od popolnoma odprtih do
različnih stopenj oblikovanja tem, skupnosti in financiranja.
Dejavnosti dajejo trdnejšo obliko
različnim logikam ukrepanja v primernem obsegu, pri čemer
opredeljujejo in izkoriščajo priložnosti za dolgoročno korist za
državljane, gospodarstvo in družbo:
(a)                   
s spodbujanjem novih zamisli („odprte prihodnje
in nastajajoče tehnologije“) prihodnje in
nastajajoče tehnologije podpirajo nastajajoče znanstveno in tehnološko
raziskovanje, ki raziskuje nove temelje za radikalne nove prihodnje tehnologije
s kljubovanjem veljavnim paradigmam in podajanjem na neznana področja.
Izbirni postopek od spodaj navzgor, ki je odprt za vse raziskovalne zamisli, bo
sestavil raznolik portfelj ciljno usmerjenih projektov. Ključnega pomena
bo zgodnje odkrivanje obetavnih novih področij, razvojev in trendov ter
privabljanje novih akterjev z velikim potencialom na področju raziskav in
inovacij;
(b)                   
s spodbujanjem novih tem in skupnosti („proaktivne
prihodnje in nastajajoče tehnologije“) prihodnje
in nastajajoče tehnologije obravnavajo številne obetavne predhodne
raziskovalne teme, pri katerih obstaja možnost ustvarjanja kritične mase
medsebojno povezanih projektov, ki skupaj tvorijo obširno in večstransko
raziskovanje tem ter oblikujejo evropski sklad znanja;
(c)                   
s prizadevanji za spoprijemanje z velikimi
interdisciplinarnimi izzivi na področju znanosti in tehnologije („vodilne
pobude prihodnjih in nastajajočih tehnologij“)
prihodnje in nastajajoče tehnologije podpirajo ambiciozne, znanstveno
podprte raziskave velikega obsega, ki so namenjene doseganju znanstvenega
prodora. Takšne dejavnosti bodo imele korist od usklajenosti evropskih in
nacionalnih programov. Znanstveni napredek bi moral zagotoviti močno in
obsežno podlago za prihodnje tehnološke inovacije in gospodarsko uporabo na
številnih področjih kot tudi nove koristi za družbo.
Da bi lahko kar najbolje obravnavali
načrtovane cilje, je za vsako dejavnost opredeljena prava mešanica
odprtosti in različna stopnja oblikovanja tem, skupnosti in financiranja.
3.           Ukrepi Marie Curie
3.1.        Posebni
cilj
Posebni cilj je zagotoviti najboljši možni
razvoj in dinamično uporabo intelektualnega kapitala EU, da bi ustvarili
nove spretnosti in znanja ter inovacije ter tako v celoti uresničili
njegov potencial v vseh sektorjih in regijah.
Dobro usposobljeni, dinamični in
ustvarjalni raziskovalci so ključna sestavina za najboljšo znanost in
najbolj produktivne inovacije, ki temeljijo na raziskavah.
Čeprav ima Evropa na področju
raziskav in inovacij velik in raznolik nabor usposobljenih človeških
virov, ga je treba nenehno dopolnjevati, izboljševati in prilagajati hitro
rastočim potrebam trga dela. Danes samo 46 % teh človeških virov
dela v poslovnem sektorju, kar je v primerjavi z glavnimi gospodarskimi
konkurenti Evrope, npr. Kitajsko (69 %), Japonsko (73 %) in ZDA
(80 %), precej nizek odstotek. Poleg tega demografski dejavniki kažejo, da
bo v naslednjih nekaj letih nesorazmerno število raziskovalcev doseglo starost
za upokojitev. To bo skupaj s potrebo po precej večjem številu
visokokakovostnih delovnih mest za raziskovalce zaradi vedno večje
raziskovalne intenzivnosti evropskega gospodarstva eden glavnih izzivov, s
katerimi se bodo evropski izobraževalni, raziskovalni in inovacijski sistemi
soočili v prihodnjih letih.
Potrebna reforma se mora pričeti na prvih
stopnjah poklicne poti raziskovalcev, med njihovim doktorskim študijem ali
primerjalnim podiplomskim usposabljanjem. Evropa mora razviti najnovejše,
inovativne sheme usposabljanja, ki bodo skladne z visoko konkurenčnimi in
vedno večjimi interdisciplinarnimi zahtevami na področju raziskav in
razvoja. Da bi raziskovalce opremili z inovacijskimi spretnostmi, ki jih bodo
zahtevala delovna mesta v prihodnosti, je potrebno odločno sodelovanje
podjetij, tudi MSP in drugih družbeno-ekonomskih akterjev. Treba bo tudi
povečati mobilnost teh raziskovalcev, saj je v tem času preskromna: v
letu 2008 se je samo 7 % absolventov doktorskega študija usposabljalo
v drugi državi članici, cilj do leta 2030 pa je to število
povečati na 20 %.
Ta reforma se mora izvajati na vsaki stopnji
poklicne poti raziskovalcev. Ključnega pomena je, da se mobilnost
raziskovalcev poveča na vseh ravneh, vključno z menjavo poklicne
poti, in sicer ne samo med državami, ampak tudi med javnim in zasebnim
sektorjem. To je velika spodbuda za učenje in razvoj novih znanj in
spretnosti. Je tudi ključni dejavnik za sodelovanje med akademskim svetom,
raziskovalnimi središči in industrijo po državah. Človeški dejavnik
je temelj trajnostnega sodelovanja, ki je ključna gonilna sila za
inovativno in ustvarjalno Evropo, sposobno, da se sooča z izzivi za
družbo, in ključen za premagovanje razdrobljenosti nacionalnih politik. Sodelovanje
in izmenjava znanja z mobilnostjo na vseh stopnjah poklicne poti in z izmenjavo
visoko usposobljenega osebja na področju raziskav in inovacij sta
bistvenega pomena za ponovno pot Evrope proti trajnostni rasti in za
obravnavanje družbenih izzivov.
Če naj bi Evropa dohitela svoje
konkurente na področju raziskav in razvoja, mora privabiti več mladih
žensk in moških, da bodo izbrali poklicno pot raziskovalca, in zagotoviti zelo
privlačne priložnosti in okolje za raziskave in razvoj. Najbolj nadarjeni
posamezniki iz Evrope in od drugod bi morali Evropo videti kot prostor, ki je
za njihovo delo najpomembnejši. Enakost spolov, visoko kakovostni in zanesljivi
pogoji zaposlovanja in delovni pogoji ter priznanje so ključni vidiki, ki
jih je treba na dosleden način zagotoviti po vsej Evropi.
3.2.        Utemeljitev
in dodana vrednost Unije
Tega izziva ne bo moglo samo obravnavati niti
financiranje Unije niti posamezne države članice. Čeprav so države
članice uvedle reforme za izboljšanje svojih institucij za terciarno
izobraževanje in posodobitev svojih sistemov usposabljanja, je napredek po
Evropi še vedno neenak, med državami pa obstajajo velike razlike. Na splošno je
znanstveno in tehnološko sodelovanje med javnimi in zasebnimi sektorji v Evropi
še vedno šibko. To velja tudi za enakost spolov in prizadevanja, da privabijo
študente in raziskovalce izven evropskega raziskovalnega prostora. V tem
času je približno 20 % absolventov doktorskega študija v Uniji
državljanov tretjih držav, v ZDA pa jih iz tujine prihaja približno 35 %. Da
bi pospešili to spremembo, je na ravni Unije potreben strateški pristop, ki
presega nacionalne meje. Financiranje Unije je ključnega pomena za
spodbujanje nujnih strukturnih reform.
Evropski ukrepi Marie Curie so dosegli izreden
napredek pri spodbujanju mobilnosti, tako nadnacionalne kot medsektorske, in
odpiranju poklicne poti raziskovalca na evropski in mednarodni ravni z
odličnimi pogoji za zaposlovanje in delovnimi pogoji, ki upoštevajo
Evropsko listino za raziskovalce in Kodeks. Kar se tiče njihovega obsega
in dosega, financiranja, mednarodnega karakterja ter ustvarjanja in prenašanja
znanja, v državah članicah ni enakovrednih ukrepov. Okrepili so sredstva
institucij, ki so lahko privabile raziskovalce iz drugih držav, in s tem
spodbujali širjenje centrov odličnosti v Uniji. S širjenjem svojih
najboljših praks na nacionalni ravni služijo za vzor s poudarjenim strukturnim
učinkom. Pristop od spodaj navzgor, na podlagi katerega so se izvajali
ukrepi Marie Curie, je veliki večini teh institucij omogočil, da
usposabljajo in nadgrajujejo znanje in spretnosti nove generacije
raziskovalcev, ki so se zmožni spoprijeti z družbenimi izzivi.
Nadaljnji razvoj ukrepov Marie Curie bo precej
prispeval k razvoju evropskega raziskovalnega prostora. S svojo
konkurenčno evropsko finančno strukturo bodo ukrepi Marie Curie
spodbudili nove, ustvarjalne in inovativne načine usposabljanja, kot so
doktorati na področju industrije, kjer bodo prisotni akterji na
področju izobraževanja, raziskav in inovacij, ki bodo morali za sloves
odličnosti tekmovati v svetovnem merilu. Z zagotavljanjem sredstev Unije
za najboljše raziskovalne programe in programe usposabljanja v skladu z
načeli za inovativno doktorsko usposabljanje v Evropi bodo spodbujali tudi
večjo razširjenost in uporabo, ki bosta vodili k bolj strukturiranemu
doktorskemu usposabljanju.
Štipendije Marie Curie bodo razširjene tudi na
začasno mobilnost izkušenih raziskovalcev in inženirjev iz javnih
institucij v zasebni sektor in obratno; s tem bodo univerze, raziskovalna
središča in podjetja spodbujali k sodelovanju na evropski in mednarodni
ravni ter jih pri tem podpirali. S pomočjo svojega uveljavljenega,
preglednega in poštenega sistema ocenjevanja bodo ukrepi Marie Curie z
mednarodnimi natečaji, ki raziskovalcem dajejo prestiž in jih tako
spodbujajo, da svoje poklicne poti nadaljujejo v Evropi, opredelili
odlične nadarjene ljudi na področju raziskav in inovacij.
Družbeni izzivi, s katerimi se mora spoprijeti
visoko usposobljeno osebje na področju raziskav in inovacij, niso samo
težava Evrope. To so mednarodni izzivi, ki so izredno zapleteni in obsežni. Najboljši
evropski in svetovni raziskovalci morajo sodelovati med državami, sektorji in
področji. Ukrepi Marie Curie bodo imeli glede tega ključno vlogo, saj
bodo podpirali izmenjavo osebja, kar bo z izmenjavo znanja na mednarodni in
medsektorski ravni, ki je zelo pomembna za odprte inovacije, spodbujalo skupno
razmišljanje.
Razširitev mehanizmov sofinanciranja ukrepov
Marie Curie bo bistvenega pomena za povečanje števila strokovnjakov v
Evropi. Številčni in strukturni učinek ukrepa Unije se bo
povečal s krepitvijo regionalnega, nacionalnega, mednarodnega in zasebnega
financiranja za oblikovanje novih in odpiranje že obstoječih programov za
mednarodno in medsektorsko usposabljanje, mobilnost in razvoj poklicne poti. Takšen
mehanizem bo močno povezal prizadevanja na področju raziskav in
izobraževanja na nacionalni ravni in ravni Unije.
Vse dejavnosti v okviru tega izziva bodo
pripomogle k ustvarjanju popolnoma nove miselnosti v Evropi, ki je
ključnega pomena za ustvarjalnost in inovacije. Ukrepi financiranja Marie
Curie bodo okrepili združevanje virov v Evropi in s tem pripomogli k boljšemu
usklajevanju in upravljanju usposabljanja, mobilnosti in razvoja poklicne poti
raziskovalca. Prispevali bodo k ciljem politike, opredeljene v Uniji inovacij,
pobudi Mladi in mobilnost ter Programu za nova znanja in spretnosti in delovna
mesta, poleg tega pa bodo ključnega pomena za uresničitev evropskega
raziskovalnega prostora.
3.3.        Splošne
smernice dejavnosti
(a)                   
Spodbujanje novih znanj in spretnosti s
pomočjo odličnega začetnega usposabljanja raziskovalcev
Cilj je usposobiti novo generacijo
ustvarjalnih in inovativnih raziskovalcev, ki so sposobni pretvoriti znanje in
zamisli v proizvode in storitve za gospodarsko in družbeno korist v Uniji.
Ključne dejavnosti bodo zagotovile
odlično in inovativno usposabljanje raziskovalcev na začetku poklicne
poti z interdisciplinarnimi projekti ali doktorskimi programi, pri katerih
sodelujejo univerze, raziskovalne institucije, podjetja, MSP in druge
družbeno-ekonomske skupine iz različnih držav. To bo izboljšalo poklicne
možnosti mladih podiplomskih raziskovalcev v javnem in zasebnem sektorju.
(b)                   
Spodbujanje odličnosti s pomočjo
čezmejne in medsektorske mobilnosti
Cilj je povečati ustvarjalni in inovativni
potencial izkušenih raziskovalcev na vseh stopnjah poklicne poti z ustvarjanjem
priložnosti za čezmejno in medsektorsko mobilnost.
Ključne dejavnosti so spodbujanje
izkušenih raziskovalcev, da z mobilnostjo razširijo ali poglobijo svoje
sposobnosti, in sicer z odpiranjem privlačnih poklicnih možnosti na
univerzah, raziskovalnih institucijah, v podjetjih, MSP in drugih
družbeno-ekonomskih skupinah v vsej Evropi in zunaj nje. Podprte so tudi
priložnosti za ponovno vključitev raziskovalcev v raziskovalno dejavnost.
(c)                   
Spodbujanje inovacij s pomočjo sinergij znanja
Cilj je okrepiti mednarodno čezmejno in
medsektorsko sodelovanje na področju raziskav in inovacij s pomočjo
izmenjave osebja na področju raziskav in inovacij, da bi se lahko bolje
spoprijeli s svetovnimi izzivi.
Ključne dejavnosti so podpiranje
kratkoročnih izmenjav osebja na področju raziskav in inovacij s
partnerstvi univerz, raziskovalnimi institucijami, podjetji, MSP in drugimi
družbeno-ekonomskimi skupinami znotraj Evrope in po vsem svetu. To bo obsegalo
tudi spodbujanje sodelovanja s tretjimi državami.
(d)                   
Povečanje strukturnega učinka s
sofinanciranjem dejavnosti
Cilj je povečati številčni in
strukturni učinek ukrepov Marie Curie s povečanjem dodatnih sredstev
ter spodbujanje odličnosti usposabljanja, mobilnosti in razvoja poklicne
poti raziskovalcev na nacionalni ravni.
Ključne dejavnosti so spodbujanje
regionalnih, nacionalnih in mednarodnih organizacij, da oblikujejo nove
programe, obstoječe pa odprejo za mednarodno in medsektorsko usposabljanje,
mobilnost in razvoj poklicne poti, in sicer s pomočjo mehanizma
sofinanciranja. S tem se bo povečala kakovost usposabljanja raziskovalcev
v Evropi na vseh stopnjah poklicne poti, tudi na ravni doktorata; spodbujalo se
bo prosto kroženje raziskovalcev in znanosti v Evropi; zaradi odprtih postopkov
zaposlovanja in privlačnih delovnih pogojev se bo povečala
privlačnost poklicne poti raziskovalca; podprlo se bo sodelovanje univerz,
raziskovalnih institucij in podjetij na področju raziskav in inovacij ter
sodelovanje s tretjimi državami in mednarodnimi organizacijami.
(e)                   
Posebna podpora in ukrepanje na ravni politike
Cilji so spremljanje napredka, opredelitev
vrzeli v ukrepih Marie Curie in povečanje njihovega učinka. S tem v
zvezi bodo razviti kazalniki in analizirani podatki glede mobilnosti,
spretnosti in znanj ter poklicnih poti raziskovalcev s prizadevanjem za
sinergije in tesno sodelovanje s podpornimi ukrepi politike za raziskovalce,
njihove delodajalce in financerje, ki se bodo izvajali v okviru posebnega cilja
„Vključujoče, inovativne in varne družbe“. Dejavnost bo nadalje
namenjena osveščanju o pomenu in privlačnosti poklicne poti
raziskovalca in razširjanju rezultatov s področja raziskav in inovacij, ki
so bili ustvarjeni s pomočjo dela, ki ga podpirajo ukrepi Marie Curie.
4.           Raziskovalne infrastrukture
4.1         Posebni
cilj
Posebni cilj
je Evropi priskrbeti raziskovalne infrastrukture na svetovni ravni, ki so
dostopne vsem raziskovalcem v Evropi in zunaj nje, ter v celoti izkoristiti
njihov potencial za znanstveni napredek in inovacije.
Raziskovalne
infrastrukture so ključen dejavnik konkurenčnosti Evrope v celotni
širini znanstvenih področij in bistvenega pomena za znanstveno podprte
inovacije. Raziskave na številnih področjih niso mogoče brez dostopa
do superračunalnikov, sevanj za nove materiale, čistih prostorov za
nanotehnologijo, podatkovnih zbirk za genomiko in družbene vede, opazovalnih
postaj za vede o Zemlji, širokopasovnih omrežij za prenos podatkov itd.
Raziskovalne infrastrukture so nujne za izvajanje raziskav, potrebnih za reševanje
velikih družbenih izzivov na področju energije, podnebnih sprememb in
zdravstvenega varstva za vse. So gonilna sila čezmejnega sodelovanja in
sodelovanja med področji ter ustvarjajo celovit in odprt evropski prostor
za spletno raziskovanje. Spodbujajo mobilnost ljudi in zamisli, združujejo
najboljše znanstvenike iz vse Evrope in vsega sveta ter izboljšujejo znanstveno
izobraževanje. So gonilo odličnosti v evropskih raziskovalnih in
inovacijskih skupnosti in so lahko izreden zgled znanosti za širšo družbo.
Če naj bi
raziskovanje v Evropi ostalo na svetovni ravni, mora Evropa vzpostaviti
zadostno in stabilno osnovo za gradnjo, vzdrževanje in upravljanje
raziskovalnih infrastruktur. Za to je potrebno znatno in učinkovito
sodelovanje med evropskimi, nacionalnimi in regionalnimi financerji, pri
katerem se bodo izvajala prizadevanja za trdno povezavo s kohezijsko politiko,
kar bo zagotovilo sinergije in skladen pristop. 
Ta posebni cilj
obravnava temeljno zavezo vodilne pobude Unija inovacij, ki poudarja ključno
vlogo raziskovalnih infrastruktur na svetovni ravni pri omogočanju
prelomnih raziskav in inovacij. Pobuda poudarja potrebo po združevanju virov v
vsej Evropi in, v nekaterih primerih na svetovni ravni, da bi lahko zgradili in
upravljali raziskovalne infrastrukture. Tudi vodilna pobuda Evropska
digitalna agenda poudarja potrebo po krepitvi elektronskih infrastruktur
Evrope in pomen razvoja inovacijskih grozdov, ki bodo ustvarili inovativno
prednost Evrope.
4.2.        Utemeljitev
in dodana vrednost Unije
Najsodobnejše
raziskovalne infrastrukture so vedno bolj zapletene in drage in pogosto
zahtevajo integracijo različne opreme, storitev in podatkovnih virov ter
obširno nadnacionalno sodelovanje. Nobena država nima sama dovolj sredstev za
podporo vseh raziskovalnih infrastruktur, ki jih potrebuje. Evropski pristop k
raziskovalnim infrastrukturam je v preteklih letih izredno napredoval zaradi
izvajanja načrta Evropskega strateškega foruma za raziskovalne
infrastrukture[21] (ESFRI),
vključevanja in odpiranja nacionalnih raziskovalnih objektov in razvoja
elektronskih infrastruktur, ki podpirajo digitalni evropski raziskovalni
prostor. Mreže raziskovalnih struktur po Evropi krepijo njeno bazo
človeškega kapitala, saj zagotavljajo usposabljanje za novo generacijo
raziskovalcev in inženirjev na svetovni ravni in spodbujajo interdisciplinarno
sodelovanje.
Nadaljnji razvoj
in obširnejša uporaba razvojnih infrastruktur na ravni Unije bosta precej
prispevala k razvoju evropskega raziskovalnega prostora. Medtem ko vloga držav
članic pri razvoju in financiranju raziskovalnih infrastruktur ostaja v
središču, ima Unija pomembno vlogo pri podpiranju infrastruktur na ravni
Unije, spodbujanju nastanka novih objektov, omogočanju širokega dostopa do
nacionalnih infrastruktur in zagotavljanju, da so regionalne, nacionalne,
evropske in mednarodne politike dosledne in učinkovite. Združevanje
sredstev ni potrebno samo za to, da se izognemo podvajanju prizadevanj ter za
usklajevanje in racionalizacijo uporabe objektov, ampak tudi za pridobivanje in
upravljanje raziskovalnih struktur za Unijo na svetovni ravni.
Učinkovitost
obsega in dosega, dosežena z evropskim pristopom k izgradnji, uporabi in
upravljanju raziskovalnih infrastruktur, tudi elektronskih, bo precej
prispevala k povečanju evropskega potenciala na področju raziskav in
inovacij.
4.3.        Splošne
smernice dejavnosti
Dejavnosti so
namenjene razvoju evropskih raziskovalnih infrastruktur za leto 2020 in
naprej, spodbujanju njihovega inovacijskega potenciala in človeškega
kapitala ter krepitvi evropske politike na področju raziskovalnih
infrastruktur.
(a)                   
Razvoj evropskih raziskovalnih infrastruktur za
leto 2020 in naprej
Namen je zagotoviti izvajanje in delovanje
Evropskega strateškega foruma za raziskovalne infrastrukture in drugih
raziskovalnih infrastruktur na svetovni ravni, vključno z razvojem
regionalnih partnerskih objektov; in razvoj, uporabo in delovanje elektronskih
infrastruktur.
(b)                   
Spodbujanje inovacijskega potenciala raziskovalnih
infrastruktur in njihovega človeškega kapitala
Namen je spodbuditi raziskovalne
infrastrukture, da med prvimi sprejmejo tehnologijo, spodbujanje partnerstva na
področju raziskav in razvoja z industrijo, pospeševanje njihove uporabe
raziskovalnih infrastruktur v industrijske namene in spodbujanje oblikovanja
inovacijskih grozdov. Ta dejavnost podpira tudi usposabljanje in/ali izmenjavo
osebja, ki upravlja z raziskovalnimi infrastrukturami.
(c)                   
Krepitev evropske politike na področju
raziskovalnih infrastruktur in mednarodnega sodelovanja
Namen je podpreti partnerstva med zadevnimi
oblikovalci politike in organi za financiranje, načrtovanje in spremljanje
orodij za dejavnosti odločanja ter izvajanje dejavnosti mednarodnega
sodelovanja.
Druga in tretja
dejavnost se bosta izvajali z lastnim posebnim ukrepom, po potrebi pa tudi v
okviru prve dejavnosti.
DEL II
VODILNI POLOŽAJ V INDUSTRIJI 
1.           Vodilni položaj na področju
omogočitvenih in industrijskih tehnologij
Posebni cilj je ohranjanje in krepitev
globalnega vodilnega položaja na področju omogočitvenih tehnologij in
raziskovanja vesolja ter inovacij, ki podpirajo industrijsko konkurenčnost
v najrazličnejših obstoječih in nastajajočih industrijah in
sektorjih.
Globalno poslovno okolje se hitro spreminja in
cilji strategije Evropa 2020 glede pametne, trajnostne in
vključujoče rasti predstavljajo izziv in priložnosti za evropsko
industrijo. Evropa mora pospešiti inovacije, preoblikovati zbrano znanje za
podporo in izboljšanje obstoječih proizvodov, storitev in trgov ter
ustvariti nove. Inovacije je treba izkoristiti v najširšem smislu, pri
čemer je treba preseči tehnologijo in vključiti poslovne,
organizacijske in družbene vidike. 
Da bi ostali v ospredju svetovne konkurence z
močno tehnološko bazo in industrijskimi zmogljivostmi, so na
področjih informacijske in komunikacijske tehnologije (IKT),
nanotehnologij, naprednih materialov, biotehnologije, sodobne proizvodnje in
predelave ter vesolja.
Uspešno obvladovanje in uporaba
omogočitvenih tehnologij s strani evropske industrije sta ključna
dejavnika za krepitev produktivnosti in inovacijske zmogljivosti v Evropi ter
zagotavljanje, da ima Evropa napredno, trajnostno in konkurenčno
gospodarstvo, globalni vodilni položaj v sektorjih visokotehnoloških aplikacij
in zmogljivosti za razvoj učinkovitih rešitev za družbene izzive. Prodorna
narava takih dejavnosti lahko s pomočjo dopolnilnih iznajdb in aplikacij
nadalje spodbudi napredek, zaradi česar je donosnost naložb v te
tehnologije večja kot na katerem koli drugem področju.
Te dejavnosti bodo prispevale k ciljem
vodilnih pobud strategije Evropa 2020, tj. Unija inovacij, Evropa,
gospodarna z viri, Industrijska politika za dobo globalizacije, Evropska
digitalna agenda in ciljem politike Unije na področju vesolja. 
Dopolnjevanje z
drugimi dejavnostmi Obzorja 2020
Dejavnosti v
okviru cilja „Vodilni položaj na področju omogočitvenih in
industrijskih tehnologij“ bodo v osnovi temeljile na načrtih za raziskave
in inovacije, ki jih bodo industrija in podjetja opredelila skupaj z
raziskovalno skupnostjo in pri katerih je močan poudarek na povečanje
naložb zasebnega sektorja. 
Vključitev
omogočitvenih tehnologij v rešitve za družbene izzive je podprta skupaj z
zadevnimi izzivi. Uporaba omogočitvenih tehnologij, ki ne sodijo v okvir
enega od družbenih izzivov, ampak so pomembne za krepitev konkurenčnosti
evropske industrije, je podprta v okviru cilja „Vodilni položaj na
področju omogočitvenih in industrijskih tehnologij“.
Skupni pristop
Ta pristop
vključuje že načrtovane dejavnosti kot tudi bolj odprta področja
za spodbujanje inovativnih projektov in naprednih rešitev. Poudarek je na
raziskavah in razvoju, pilotnih projektih velikih razsežnosti, preskusnih
napravah in živih laboratorijih, prototipih in potrjevanju proizvodov na
pilotskih linijah. Dejavnosti so oblikovane tako, da povečujejo industrijsko
konkurenčnost s spodbujanjem industrije in zlasti MSP k večjim
naložbam v raziskave in inovacije.
Celostni pristop h ključnim omogočitvenim tehnologijam
Velik sestavni del cilja „Vodilni položaj na področju
omogočitvenih in industrijskih tehnologij“ so ključne
omogočitvene tehnologije, opredeljene kot mikro- in nanoelektronika,
fotonika, nanotehnologija, biotehnologija, napredni materiali in sodobni
proizvodni sistemi[22]. Te multidisciplinarne
tehnologije, ki zahtevajo veliko znanja in so kapitalno intenzivne, segajo v
številne različne sektorje in zagotavljajo osnovo za precejšnjo
konkurenčno prednost evropske industrije. Celosten pristop, ki spodbuja
združevanje, konvergenco in sinergijske učinke ključnih
omogočitvenih tehnologij v različnih inovacijskih ciklusih in
vrednostnih verigah lahko prinese obetavne rezultate raziskav in odpre pot
novim industrijskim tehnologijam, proizvodom, storitvam in uporabam (npr. na
področju vesolja, prometa, okolja, zdravja itd.). Številna sodelovanja
ključnih omogočitvenih tehnologij in omogočitvenih tehnologij
bodo zato raziskana na prožen način kot pomemben vir inovacij. To bo
dopolnjevalo podporo raziskav in inovacij v ključnih omogočitvenih
tehnologijah, ki jih lahko nacionalni ali regionalni organi zagotavljajo na podlagi
skladov kohezijske politike v okviru strategij pametne specializacije.
Velik cilj vseh
omogočitvenih in industrijskih tehnologij, tudi ključnih
omogočitvenih industrij, bo pospeševanje sodelovanja med tehnologijami in
z uporabami v okviru družbenih izzivov. To je v celoti upoštevano pri razvoju
in izvajanju načrtov in prednostnih nalog. Zainteresirane strani, ki
predstavljajo različne vidike, bodo morale biti v celoti vključene v
določanje prednostnih nalog in njihovo izvajanje. V določenih
primerih bodo potrebni tudi ukrepi, ki jih skupaj financirajo omogočitvene
in industrijske tehnologije ter zadevni družbeni izzivi. Sem bo sodilo skupno
financiranje javno-zasebnih partnerstev, ki nameravajo razviti tehnologije in
jih uporabiti za obravnavanje družbenih izzivov.
IKT ima pomembno
vlogo, saj podpira nekatere ključne omogočitvene tehnologije in
zagotavlja ključne osnovne infrastrukture, tehnologije in sisteme za
pomembne gospodarske in družbene procese ter nove zasebne in javne proizvode in
storitve. Evropska industrija mora ostati v samem vrhu tehnološkega razvoja na
področju IKT, kjer številne tehnologije prehajajo v novo fazo razvoja, kar
odpira nove priložnosti.
Vesolje je hitro
rastoč sektor, ki prinaša informacije, pomembne za številna področja
moderne družbe, izpolnjuje njene temeljne zahteve, obravnava znanstvena
vprašanja in ščiti položaj Unije kot pomembnega akterja v mednarodnem
obsegu. Raziskovanje vesolja podpira vse dejavnosti, ki se izvajajo v vesolju,
vendar je trenutno razdrobljeno v nacionalnih programih, ki jih izvaja manjše
število držav članic Unije. Da bi ohranili konkurenčnost Unije,
zavarovali vesoljsko infrastrukturo Unije, kot je Galileo, in ohranili
prihodnjo vlogo Unije v vesolju, je potrebno usklajevanje na ravni Unije na
področju raziskovanja vesolja (prim. člen 189 PDEU). Poleg tega
inovativne storitve in aplikacije za uporabnike, pri katerih se uporabljajo
informacije, pridobljene v vesolju, predstavljajo pomemben vir rasti in
ustvarjanja delovnih mest.
Partnerstvo in dodana vrednost 
Evropa lahko
kritično maso doseže s partnerstvi, grozdi in mrežami, standardizacijo,
spodbujanjem sodelovanja med različnimi znanstvenimi in tehnološkimi
področji in sektorji s podobnimi raziskovalnimi in razvojnimi potrebami,
ki prinašajo preboje, nove tehnologije in inovativne rešitve. 
Razvoj in
izvajanje načrtov za raziskave in inovacije s pomočjo javno-zasebnih
partnerstev, vzpostavljanje učinkovitih povezav med industrijo in
akademskim svetom, povečanje dodatnih naložb, dostop do tveganega kapitala,
standardizacija in podpora javnih predkomercialnih naročil ter javna
naročila inovativnih proizvodov in storitev so vidiki, ki so bistvenega
pomena pri obravnavanju konkurenčnosti. 
Potrebne so tudi
močne povezave z EIT, ki bodo ustvarjale vrhunske strokovnjake na
področju podjetništva in pospešile inovacije z združevanjem ljudi iz
različnih držav, področij in organizacij.
Sodelovanje na ravni Unije lahko podpira tudi
trgovinske priložnosti z razvojem evropskih ali mednarodnih standardov za nove
nastajajoče proizvode, storitve in tehnologije. Spodbujale se bodo
dejavnosti, ki podpirajo standardizacijo in povezljivost, varnost in
predregulatorne dejavnosti.
1.1.        Informacijske
in komunikacijske tehnologije (IKT)
1.1.1.     Posebni
cilj za IKT
V skladu s pobudo Evropska digitalna agenda[23]
je posebni cilj raziskav in inovacij IKT omogočiti Evropi, da razvije in
izkoristi priložnosti, ki jih je prinesel razvoj IKT, v korist svojih
državljanov, podjetij in znanstvenih skupnosti.
Kot največje svetovno gospodarstvo z
največjim deležem svetovnega trga IKT, ki danes znaša več kot
2 600 milijard EUR, lahko Evropa od svojih podjetij, vlad,
središč za raziskave in razvoj ter univerz upravičeno pričakuje,
da bodo imela vodilno vlogo pri razvoju IKT, da bodo ustvarjala nova podjetja
ter več vlagala v inovacije na področju IKT. 
Do leta 2020 naj bi evropski sektor IKT
oskrboval vsaj enak delež svetovnega trga kot znaša njegov delež na svetovnem
trgu IKT, danes je to približno ena tretjina. Evropa mora na
področju IKT ustanavljati inovativna podjetja, tako da eno tretjino vseh
odhodkov za raziskave in razvoj na področju IKT, kar danes znaša več
kot 35 milijard EUR na leto, vlagajo podjetja, ustanovljena v zadnjih
dveh desetletjih. Da bi lahko to izvedli, je treba povečati javne naložbe
v raziskave in razvoj na področju IKT na način, ki bi povečal
zasebno porabo, cilj je podvojiti naložbe v naslednjem desetletju, in precej
povečati število evropskih centrov odličnosti na področju IKT na
svetovni ravni.
Za obvladovanje vedno bolj zahtevnih in
multidisciplinarnih tehnoloških in poslovnih verig na področju IKT so
potrebna partnerstva, porazdelitev tveganja in mobilizacija kritične mase
po vsej Uniji. Ukrep na ravni Unije industriji pomaga pri obravnavanju vidika
enotnega trga in pri doseganju ekonomij obsega in dosega. Sodelovanje na
skupnih, odprtih tehnoloških platformah s posrednimi učinki in učinki
vzvoda omogočajo številnim zainteresiranim stranem, da imajo korist od
novih dognanj in uporabijo nadaljnje inovacije. Združevanje in partnerstvo na
ravni Unije omogoča tudi doseganje soglasja, vzpostavlja vidno osrednjo
točko za mednarodne partnerje in vodi v razvoj standardov po celotni Uniji
in vsem svetu ter interoperabilnih rešitev.
1.1.2.     Utemeljitev
in dodana vrednost Unije
IKT podpira inovacije in konkurenčnost na
številnih zasebnih in javnih trgih in sektorjih ter omogoča znanstveni
napredek na vseh področjih. V naslednjem desetletju bo transformativni
učinek digitalnih tehnologij, sestavnih delov IKT, infrastruktur in storitev
vedno bolj viden na vseh področjih življenja. Neomejeni računalniški
in komunikacijski viri ter viri za shranjevanje podatkov bodo na voljo vsakemu
državljanu na svetu. Senzorji, naprave in proizvodi, izboljšani na podlagi
informacij, bodo ustvarjali ogromne količine informacij in podatkov,
zaradi česar bo ukrepanje na daljavo popolnoma običajno,
omogočali bodo globalno uporabo poslovnih procesov in trajnostnih
proizvodnih obratov ter prinesli številne storitve in aplikacije. Številne
izredno pomembne tržne in javne storitve in vsi ključni procesi
proizvodnje znanja v znanstvenem, izobraževalnem, poslovnem in javnem sektorju
se bodo zagotavljali preko IKT. IKT bo zagotovila ključno infrastrukturo
za proizvodne in poslovne procese, komunikacije in transakcije. IKT bo
nepogrešljiva tudi zaradi prispevanja h ključnim družbenim izzivom in
družbenim procesom, kot je oblikovanje skupnosti, obnašanje potrošnikov in
javno upravljanje, na primer s pomočjo družbenih medijev.
Podpora Unije raziskavam in inovacijam na
področju IKT je bistvenega pomena za pripravo tehnologij in aplikacij
naslednje generacije, saj predstavlja velik del skupnih odhodkov za skupne
raziskave in inovacije s srednjim do visokim tveganjem v Evropi. Javne naložbe
v raziskave in inovacije na področju IKT na ravni Unije so in ostajajo
ključne za mobilizacijo kritične mase, kar prinaša preboje ter širšo
in boljšo uporabo inovativnih rešitev, proizvodov in storitev. Še vedno ima
osrednjo vlogo pri razvoju odprtih platform in tehnologij, ki se uporabljajo po
vsej Uniji, pri preskušanju in preskusnem izvajanju inovacij v dejanskem
vseevropskem okolju in pri optimizaciji sredstev pri obravnavanju
konkurenčnosti Unije in spoprijemanju s skupnimi družbenimi izzivi. Podpora
Unije raziskavam in inovacijam na področju IKT omogoča tudi
visokotehnološkim MSP, da se širijo in izkoristijo velikost trgov v Uniji. Krepi
sodelovanje in odličnost znanstvenikov in inženirjev v Uniji, krepi
sinergije z nacionalnimi proračuni in med njimi ter je osrednja točka
za sodelovanje s partnerji izven Evrope.
Naknadne ocene dejavnosti IKT v okviru
okvirnega programa Unije za raziskave in inovacije so pokazale, da so bile
osredotočene naložbe v raziskave in inovacije na področju IKT,
izvedene na ravni Unije, ključnega pomena za krepitev vodilnega položaja v
industriji na področjih, kot so mobilne komunikacije in sistemi IKT,
pomembni za varnost, ter za obravnavanje izzivov, kot je energetska
učinkovitost ali demografske spremembe. Naložbe Unije v raziskovalne
infrastrukture IKT so evropskim raziskovalcem zagotovile najboljše raziskovalne
možnosti za mrežno delovanje in računalniške naprave na svetu.
1.1.3.     Splošne
smernice dejavnosti
Številne dejavnosti so namenjene industrijskim
in tehnološkim vodilnim izzivom na področju IKT in obsegajo splošne
načrte za raziskave in inovacije na področju IKT, med katere sodijo
zlasti:
(a)                   
nova generacija sestavnih delov in sistemov: oblikovanje naprednih in pametnih vgrajenih sestavnih delov in
sistemov;
(b)                   
računalništvo naslednje generacije: napredni računalniški sistemi in tehnologije; 
(c)                   
internet prihodnosti: infrastrukture,
tehnologije in storitve; 
(d)                   
tehnologije vsebin in upravljanje informacij: IKT za digitalne vsebine in ustvarjalnost; 
(e)                   
napredni vmesniki in roboti: robotika in „pametni prostori“;
(f)                     
mikro- in nanoelektronika ter fotonika: ključne omogočitvene tehnologije, povezane z mikro- in
nanoelektroniko ter fotoniko. 
Za teh šest pomembnih dejavnosti se
pričakuje, da bodo pokrile celoten razpon potreb. Te vključujejo
vodilni položaj v industriji na področju splošnih rešitev, proizvodov in
storitev na podlagi IKT, potrebnih za spoprijemanje z velikimi družbenimi
izzivi in v uporabo usmerjene načrte za raziskave in inovacije na
področju IKT, ki bodo podprti v okviru ustreznega družbenega izziva. 
Teh šest pomembnih dejavnosti vključuje
tudi raziskovalne infrastrukture, značilne za IKT, kot so živi
laboratoriji za preskušanje v velikem obsegu in infrastrukture za temeljne
ključne omogočitvene tehnologije ter njihovo vključevanje v
napredne proizvode in inovativne pametne sisteme, vključno z opremo,
orodji, podpornimi storitvami, čistimi prostori in dostopom do livarn za
izdelavo prototipov. 
1.2.        Nanotehnologije
1.2.1.     Posebni
cilj za nanotehnologije
Posebni cilj raziskav in inovacij na
področju nanotehnologij je zagotoviti vodilni položaj Unije na tem hitro
rastočem svetovnem trgu s spodbujanjem naložb v nanotehnologije in njihovo
uporabo v konkurenčnih proizvodih in storitvah z visoko dodano vrednostjo
v številnih uporabah in sektorjih. 
Do leta 2020 bodo nanotehnologije
v splošni uporabi, tj. nevidno vgrajene v večino tehnologij in aplikacij,
in temeljile na koristi za potrošnike, kakovosti življenja, trajnostnem razvoju
in velikem industrijskem potencialu za doseganje rešitev glede produktivnosti in
učinkovite rabe virov, ki prej niso bile dostopne.
Evropa mora postaviti tudi
globalno merilo glede varne in odgovorne uporabe in upravljanja
nanotehnologije, ki zagotavljata tako visoke družbene kot industrijske donose.
Proizvodi, ki uporabljajo
nanotehnologijo, predstavljajo svetovni trg, za katerega si Evropa ne more
privoščiti, da bi ga zanemarjala. V skladu s tržnimi ocenami bodo
vrednosti proizvodov, v katerih je nanotehnologija sestavni del, dosegle
700 milijard EUR do leta 2015 in 2 biljardi EUR do
leta 2020, čemur ustrezata 2 oziroma 6 milijonov delovnih mest. Podjetja
v Evropi, ki se ukvarjajo z nanotehnologijo, bi morala preučiti to
dvomestno tržno rast in biti sposobna zavzeti tržni delež, ki je vsaj enak
evropskemu deležu financiranja globalnih raziskav (tj. četrtina) do
leta 2020. 
1.2.2.     Utemeljitev
in dodana vrednost Unije
Nanotehnologije so spekter razvijajočih se
tehnologij z dokazanim potencialom, ki imajo po tem, ko je raziskava prenesena
v prelomne proizvode in proizvodne postopke, revolucionaren učinek na
področju npr. materialov, IKT, bioloških ved, zdravstvenega varstva in
blaga za široko porabo. 
Nanotehnologije bodo imele ključno vlogo
pri obravnavanju izzivov, ki jih je opredelila strategija Evropa 2020 za
pametno, trajnostno in vključujočo rast. Uspešna uporaba teh
ključnih omogočitvenih tehnologij bo prispevala h konkurenčnosti
industrije Unije, saj bo omogočila nove in izboljšane proizvode ali
učinkovitejše postopke in zagotovila odzive na prihodnje izzive. 
Financiranje globalnih raziskav
na področju nanotehnologij se je s približno 6,5 milijarde EUR v
letu 2004 podvojilo na približno 12,5 milijarde EUR v
letu 2008, od tega sredstva Unije predstavljajo približno četrtino
tega skupnega zneska. Unija ima priznano vodilno vlogo na področju
nanoznanosti in nanotehnologij s predvidenimi 4 000 podjetji v Uniji
do leta 2015. 
Evropa mora zagotoviti in
okrepiti svoj položaj na svetovnem trgu s spodbujanjem sodelovanja v velikem
obsegu in v številnih različnih vrednostnih verigah ter med različnimi
industrijskimi sektorji, da bi spremenila krepitev procesa teh tehnologij v
tržno uspešne proizvode. Ocena tveganja, vodenja in odgovornega upravljanja so
vprašanja, ki se pojavljajo kot odločilni dejavniki prihodnjega
učinka nanotehnologij na družbo in gospodarstvo. 
Zato so dejavnosti osredotočene na široko
in odgovorno uporabo nanotehnologij v gospodarstvu, da bi omogočili
koristi z velikim družbenim in industrijskim učinkom. Da bi zagotovili
morebitne priložnosti, tudi ustanavljanje novih podjetij in ustvarjanje novih
delovnih mest, bi morale raziskave zagotoviti orodja, potrebna za pravilno
izvajanje standardizacije in pravne ureditve. 
1.2.3.     Splošne
smernice dejavnosti
(a)                   
Razvoj nanomaterialov, nanonaprav in nanosistemov
naslednje generacije
Namenjen je popolnoma novim proizvodom, ki
prinašajo trajnostne rešitve v številnih sektorjih.
(b)                   
Zagotavljanje varnega razvoja in uporabe
nanotehnologij
Razvoj znanstvenih spoznanj glede morebitnega
učinka nanotehnologij in nanosistemov na zdravje ali okolje in
zagotavljanje orodij za oceno tveganja in upravljanje v celotnem življenjskem
ciklu.
(c)                   
Razvoj družbene razsežnosti nanotehnologije
Osredotočanje na upravljanje
nanotehnologije v družbeno korist.
(d)                   
Učinkovito spajanje in proizvodnja
nanomaterialov, sestavnih delov in sistemov
Osredotočanje na nove dejavnosti, pametno
vključevanje novih in obstoječih procesov ter naknaden razvoj, da bi
dosegli množično proizvodnjo proizvodov in večnamenskih obratov, ki
zagotavlja učinkovit prenos znanja v industrijske inovacije.
(e)                   
Razvoj tehnik, merilnih metod in opreme, ki
povečujejo zmogljivost
Osredotočanje na temeljne tehnologije, ki
podpirajo razvoj, in uvedbo na trg zapletenih nanomaterialov in nanosistemov. 
1.3.        Napredni
materiali
1.3.1.     Posebni
cilj za napredne materiale
Posebni cilj raziskav in inovacij na
področju naprednih materialov je razviti materiale z novimi
funkcionalnostmi in izboljšanimi lastnostmi za bolj konkurenčne proizvode,
ki zmanjšajo učinek na okolje in porabo virov.
Materiali so temelj industrijskih inovacij in
ključnega pomena. Napredni materiali, ki temeljijo na znanju ter imajo
nove funkcionalnosti in izboljšane lastnosti, so temeljnega pomena za
konkurenčnost industrije in trajnostni razvoj v celi vrsti uporab in
sektorjev. 
1.3.2.     Utemeljitev
in dodana vrednost Unije
Novi napredni materiali so potrebni za razvoj
trajnostnih proizvodov in postopkov z boljšimi lastnostmi. Takšni materiali so
del rešitve za naše industrijske in družbene izzive, saj se bolje obnesejo pri
uporabi, zahteve glede virov in energije so manjše, nudijo pa tudi trajnost do
izrabe proizvodov.
V uporabo usmerjen razvoj pogosto zahteva
oblikovanje popolnoma novih materialov, ki so sposobni zagotoviti
načrtovane lastnosti med uporabo. Taki materiali so pomemben element v
dobavni verigi proizvodnje, ki ustvarja visoko vrednost. So tudi temelj za
napredek na medsektorskih tehnoloških področjih (na primer področje
bioznanosti, elektronike in fotonike) in v tako rekoč vseh tržnih
sektorjih. Materiali sami po sebi predstavljajo ključen korak za
povečanje vrednosti proizvodov in njihovih lastnosti. Ocenjena vrednost in
učinek naprednih materialov sta precejšnja, s stopnjo letne rasti v višini
približno 6 % in pričakovanim tržnim obsegom naročil v višini
100 milijard EUR do leta 2015. 
Materiali so zasnovani v skladu s k celotnemu
življenjskemu ciklusu usmerjenim pristopom, od dobave razpoložljivih materialov
do izrabe (od zibelke do zibelke), z inovativnimi pristopi za zmanjšanje
količine surovin, potrebne za njihovo preoblikovanje. Zajeti so tudi
stalna uporaba, recikliranje ali drugotna uporaba po izrabi materialov ter s
tem povezane družbene inovacije.
Da bi pospešili
napredek, se spodbuja multidisciplinaren in usklajen pristop, ki vključuje
kemijo, fiziko, inženirske znanosti, teoretično in računalniško
modeliranje, biološke znanosti in vedno bolj tudi ustvarjalno industrijsko
oblikovanje. 
Spodbuja se nova združenja za zelene inovacije
in industrijske simbioze, ki industrijskim panogam omogočajo
diverzifikacijo, širitev njihovih poslovnih modelov in ponovno uporabo njihovih
odpadkov kot osnovo za nove proizvode, npr. CO2 kot podlago za fine
kemikalije.
1.3.3.     Splošne
smernice dejavnosti
(a)                   
Medsektorske in omogočitvene tehnologije
materialov
Raziskave glede funkcionalnih materialov,
večfunkcionalnih materialov in strukturnih materialov za inovacije v vseh
industrijskih sektorjih. 
(b)                   
Razvoj in preoblikovanje materialov
Raziskave in razvoj, da se zagotovi
učinkovit in trajnosten naknadni razvoj, ki bo omogočil industrijsko
proizvodnjo prihodnjih proizvodov. 
(c)                   
Upravljanje sestavnih delov materialov
Raziskave in razvoj za nove in inovativne
tehnike in sisteme. 
(d)                   
Materiali za trajnostno industrijo z nizkimi
emisijami ogljika
Razvoj novih proizvodov in uporab ter
obnašanje potrošnikov, ki zmanjšuje povpraševanje po energiji in spodbuja
proizvodnjo z nizkimi emisijami ogljika. 
(e)                   
Materiali za ustvarjalne industrijske panoge
Uporaba oblikovanja in razvoj konvergenčnih
tehnologij za ustvarjanje novih poslovnih priložnosti, vključno z
ohranjanjem materialov, ki imajo zgodovinsko ali kulturno vrednost.
(f)                     
Meroslovje, karakterizacija, standardizacija in
nadzor kakovosti 
Spodbujanje tehnologij, kot so karakterizacija,
nedestruktivno vrednotenje in napovedno modeliranje za napredek na
področju znanosti in inženiringa materialov. 
(g)                   
Optimizacija uporabe materialov
Raziskave in razvoj za preučevanje
nadomestnih možnosti uporabe materialov in pristopi inovativnega poslovnega
modela. 
1.4.        Biotehnologija
1.4.1.     Posebni
cilj za biotehnologijo
Posebni cilj
raziskav in inovacij na področju biotehnologije je razvoj
konkurenčnih, trajnostnih in inovativnih industrijskih proizvodov in
procesov ter prispevanje kot gonilna sila inovacij v številnih evropskih
sektorjih kot so kmetijski, živilski, kemijski in zdravstveni sektor. 
Močna
znanstvena, tehnološka in inovacijska baza na področju biotehnologije bo
podprla evropske industrijske panoge in s tem zagotovila vodilni položaj v tej
ključni omogočitveni tehnologiji. Ta položaj se bo še bolj okrepil z
vključitvijo ocene varnosti in upravnih vidikov splošnih tveganj pri
uporabi biotehnologije.
1.4.2.     Utemeljitev
in dodana vrednost Unije
Biotehnologija, katere gonilna sila je
širjenje znanja o živih sistemih, bo prinesla vrsto novih uporab ter okrepila
industrijsko bazo Unije in njeno inovacijsko zmogljivost. Primeri, ki kažejo
vedno večji pomen biotehnologije, so uporabe v industriji, vključno z
biokemikalijami, katerih tržni delež naj bi se povečal na 12–20 %
kemične proizvodnje do leta 2015. Biotehnologija obravnava tudi
številna od t. i. dvanajstih pravil zelene kemije zaradi
selektivnosti in učinkovitosti biosistemov. Morebitna ekonomska bremena za
podjetja Unije se lahko zmanjšajo z izkoriščanjem potenciala
biotehnoloških procesov in bioloških izdelkov za zmanjšanje emisij CO2, ki bodo
po ocenah znašale od 1 do 2,5 milijarde ton ekv. CO2 na
leto do leta 2030. V evropskem biofarmacevtskem sektorju že
približno 20 % zdravil izhaja iz biotehnologije, do 50 % teh
zdravil je novih. Biotehnologija odpira tudi nove možnosti za izkoriščanje
ogromnega potenciala morskih virov za proizvodnjo inovativnih industrijskih,
zdravstvenih in okoljskih uporab. Za nastajajoč sektor morske (modre)
tehnologije je predvideno, da bo rasel za 10 % na leto. 
Drugi ključni viri inovacij so povezani z
biotehnologijo in drugimi omogočitvenimi in konvergenčnimi
tehnologijami, zlasti nanotehnologijami in IKT, z uporabami, kot sta zaznavanje
in diagnosticiranje.
1.4.3.     Splošne
smernice dejavnosti
(a)                   
Krepitev vrhunskih biotehnologij kot gonila
prihodnjih inovacij 
Razvoj novih tehnoloških področij, kot so
sintetična biologija, bioinformatika in sistemska biologija, ki obetajo
popolnoma nove načine uporabe.
(b)                   
Industrijski procesi, ki temeljijo na
biotehnologiji
Razvoj industrijske biotehnologije za
konkurenčne industrijske proizvode in procese (npr. na področju
kemije, zdravja, rudarstva, energije, celuloze in papirja, tekstila, škroba,
živilske predelave) in njene okoljske razsežnosti.
(c)                   
Inovativne in konkurenčne tehnološke platforme
Razvoj tehnoloških platform (npr. genomika,
metagenomika, proteomika, molekularna orodja) za krepitev vodilnega položaja in
konkurenčne prednosti v številnih gospodarskih sektorjih.
1.5.        Sodobna
proizvodnja in predelava
1.5.1.     Posebni
cilj
Posebni cilj raziskav in inovacij na
področju sodobne proizvodnje in predelave je industrijske oblike
proizvodnje, ki so sedaj v uporabi, preoblikovati v trajnostne, medsektorske
proizvodne in predelovalne tehnologije, ki zahtevajo veliko znanja in prinašajo
bolj inovativne proizvode, procese in storitve.
1.5.2.     Utemeljitev
in dodana vrednost Unije
Proizvodni sektor je zelo pomemben za evropsko
gospodarstvo, saj je v letu 2007 prispeval približno 17 % BDP in
zaposloval približno 22 milijonov oseb v Uniji.. Z zmanjšanjem
gospodarskih trgovinskih ovir in omogočitvenim učinkom komunikacijske
tehnologije je proizvodnja dobila močno konkurenco in se seli v države z
najnižjimi skupnimi stroški. Zaradi visokih plač se mora evropski pristop
k proizvodnji temeljito spremeniti, da bi ostala konkurenčna na svetovni
ravni, Obzorje 2020 pa lahko k temu pripomore z združitvijo vseh zadevnih
zainteresiranih strani. 
Evropa mora še naprej vlagati na ravni Unije,
da bi ohranila evropski vodilni položaj in usposobljenost na področju
proizvodnih tehnologij ter se preusmeriti k blagu z visoko dodano vrednostjo,
ki zahteva veliko znanja, saj bo s tem ustvarila pogoje in sredstva za
trajnostno proizvodnjo in zagotavljanje storitev do konca življenjskega ciklusa
proizvedenega proizvoda. Industrijske panoge s proizvodnjo in procesi z
intenzivno porabo virov morajo še naprej mobilizirati sredstva in znanje na
ravni Unije ter vlagati v raziskave, razvoj in inovacije, da bi lahko nadalje
napredovale v konkurenčno gospodarstvo z nizkimi emisijami ogljika in
upoštevale zahteve glede zmanjšanja emisij toplogrednih plinov do
leta 2050 za industrijske sektorje[24].
Z močnimi politikami Unije bi Evropa
krepila obstoječe industrijske panoge in spodbujala nastajajoče
industrijske panoge prihodnosti. Ocenjena vrednost in učinek
sektorja sodobnih proizvodnih sistemov sta precejšnja, saj je pričakovana
velikost trga do leta 2015 približno 150 milijard EUR in skupna
letna stopnja rasti približno 5 %. 
Ohranjanje znanja in sposobnosti je
ključnega pomena za ohranjanje proizvodne in predelovalne zmogljivosti v
Evropi. Poudarek dejavnosti na področju raziskav in inovacij je na
trajnostni proizvodnji in predelavi, s čimer so uvedene potrebne
tehnične inovacije in usmerjanje v uporabnike za ustvarjanje proizvodov in
storitev z nizko porabo materialov in energije, ki zahtevajo veliko znanja. Evropa
mora te omogočitvene tehnologije in znanje prenesti v druge proizvodne
sektorje, kot je gradbeništvo, ki je velik vir toplogrednih plinov, dejavnosti
gradbeništva pa same obsegajo približno 40 % vse porabe energije v Evropi, pri
čemer ustvarijo 36 % emisij CO2. Gradbeni sektor, ki ustvari 10 % BDP in
zagotavlja približno 16 milijonov delovnih mest v Evropi v
3 milijonih podjetij, od tega je 95 % MSP, mora sprejeti inovativne
materiale in proizvodne pristope, da bi ublažil svoj učinek na okolje.
1.5.3.     Splošne
smernice dejavnosti
(a)                   
Tehnologije za tovarne prihodnosti
Spodbujanje trajnostne industrijske rasti s
pospeševanjem strateškega prehoda s proizvodnje, ki temelji na stroških, na
pristop, ki temelji na ustvarjanju dodane vrednosti. 
(b)                   
Tehnologije, ki omogočajo energetsko
učinkovite stavbe
Zmanjšanje porabe energije in emisij CO2 z
razvojem in uporabo trajnostnih gradbenih tehnologij. 
(c)                   
Trajnostne in nizkoogljične tehnologije v
energetsko intenzivnih predelovalnih industrijskih panogah
Povečanje konkurenčnosti
predelovalnih industrijskih panog s precejšnjim povečanjem
učinkovitosti izrabe virov in energije ter zmanjšanjem učinka na
okolje takih industrijskih dejavnosti v vsej vrednostni verigi s spodbujanjem
uporabe tehnologij z nizkimi emisijami ogljika. 
(d)                   
Novi trajnostni poslovni modeli
Izpeljava konceptov in metodologij za
prilagodljive poslovne modele in pristope po meri, ki „temeljijo na znanju“. 
1.6.        Vesolje
1.6.1.     Posebni
cilj za vesolje
Posebni cilj raziskovanja vesolja in
inovacij je spodbujanje konkurenčne in inovativne vesoljske industrije in
raziskovalne skupnosti za razvoj in izkoriščanje vesoljske infrastrukture,
da bi izpolnili prihodnje potrebe politike Unije in družbene potrebe.
Krepitev evropskega vesoljskega sektorja z
intenzivnejšim raziskovanjem vesolja in inovacijami je ključnega pomena za
ohranjanje in varovanje zmožnosti Evrope, da dostopa do vesolja in v vesolju
izvaja dejavnosti, ki podpirajo politike Unije, mednarodne strateške interese
in konkurenčnost med uveljavljenimi in novimi državami z lastnimi programi
vesoljskih poletov.
1.6.2.     Utemeljitev
in dodana vrednost Unije
Vesolje je pomemben, a pogosto neviden
dejavnik, ki omogoča raznolike storitve in proizvode, ključne za
sodobno družbo, kot so navigacija, sporočanje, vremenske napovedi in
geografske informacije. Oblikovanje in izvajanje politike na evropski,
nacionalni in regionalni ravni je vedno bolj odvisno od informacij,
pridobljenih v vesolju. Svetovni vesoljski sektor hitro raste in se širi v nove
regije (npr. Kitajska, Južna Amerika). Evropska industrija je trenutno
precejšen izvoznik vrhunskih satelitov za komercialne in znanstvene namene. Vedno
večja svetovna konkurenca je izziv za Evropo na tem področju. Evropa
želi zagotoviti, da njena industrija še naprej cveti na tem izredno
konkurenčnem trgu. Poleg tega so podatki evropskih znanstvenih satelitov
pripomogli k nekaterim najpomembnejšim znanstvenim prebojem na področju
ved o Zemlji in astronomije v zadnjih desetletjih. S to edinstveno
zmogljivostjo ima evropski vesoljski sektor pomembno vlogo pri obravnavanju
izzivov, opredeljenih s strategijo Evropa 2020.
Raziskave, razvoj tehnologij in inovacije
podpirajo zmogljivosti v vesolju, ki so bistvene za evropsko družbo. Medtem ko
Združene države Amerike približno 25 % svojega proračuna za vesolje
porabijo za raziskave in razvoj, Unija porabi manj kot 10 %. Poleg tega je
raziskovanje vesolja v Uniji razdrobljeno v nacionalnih programih nekaj držav
članic. Da bi ohranili tehnološko in konkurenčno prednost, je
potreben ukrep na ravni Unije, ki bo usklajeval raziskovanje vesolja, spodbujal
sodelovanje raziskovalcev iz vseh držav članic in zmanjšal ovire za
čezmejne skupne projekte raziskovanja vesolja. To je treba izvesti z
usklajevanjem z Evropsko vesoljsko agencijo, ki uspešno upravlja industrijski
razvoj satelitov in misije globoko v vesolje na medvladni podlagi z manjšim
številom držav EU vse od leta 1975. poleg tega bodo informacije, ki jih
zagotavljajo evropski sateliti, nudile vedno večje možnosti za nadaljnji
razvoj inovativnih satelitskih storitev za uporabnike. To je panoga,
značilna za MSP, ki bi jo bilo treba podpreti z ukrepi na področju
raziskav in inovacij, da bi lahko v celoti izkoristili to priložnost in zlasti
precejšnje naložbe dveh vodilnih pobud Unije, Galileo in GMES.
Vesolje seveda presega zemeljske meje in
zagotavlja edinstveno izhodišče svetovne razsežnosti, s čimer
spodbuja projekte velikega obsega, ki se jih izvaja v mednarodnem sodelovanju
(npr. mednarodna vesoljska postaja, spremljanje razmer v vesolju). Da bi lahko
imeli vidno vlogo v takšnih mednarodnih vesoljskih dejavnostih v naslednjih
desetletjih, sta potrebna skupna evropska politika ter dejavnosti na
področju raziskovanja vesolja in inovacij na evropski ravni.
Raziskovanje vesolja in inovacije v okviru
Obzorja 2020 so v skladu s prednostnimi nalogami politike EU o vesolju,
kakor jih še naprej opredeljujeta Svet za vesolje in Evropska komisija[25].

1.6.3.     Splošne
smernice dejavnosti 
(a)                   
Omogočanje evropske konkurenčnosti,
neodvisnosti in inovativnosti evropskega vesoljskega sektorja
To obsega ohranjanje in razvoj
konkurenčne in podjetniške vesoljske industrije skupaj z vesoljsko
raziskovalno skupnostjo na svetovni ravni, ki bo ohranila evropski vodilni
položaj in neodvisnost na področju vesoljske tehnologije, spodbujala
inovacije v vesoljskem sektorju in na Zemlji omogočila inovacije, ki
temeljijo na vesolju, na primer z uporabo podatkov, pridobljenih z daljinskim
zaznavanjem in navigacijo. 
(b)                   
Omogočanje napredka na področju
vesoljskih tehnologij
Namenjeno je razvoju naprednih vesoljskih
tehnologij in operativnih konceptov od zamisli do prikaza v vesolju,
vključno z navigacijo in daljinskim zaznavanjem, ter zaščiti
vesoljskih zmogljivosti pred drobirjem in sončevimi blišči. Razvoj in
uporaba naprednih vesoljskih tehnologij zahtevata nenehno izobraževanje in
usposabljanje visoko strokovnih inženirjev in znanstvenikov.
(c)                   
Omogočanje izkoriščanja podatkov,
pridobljenih iz vesolja
Če se združijo prizadevanja za
usklajevanje in organiziranje obdelave, validacije in standardizacije podatkov,
pridobljenih iz vesolja, se lahko precej poveča izkoriščanje
podatkov, pridobljenih z evropskimi sateliti. Inovacije na področju
upravljanja s podatki in njihovega širjenja lahko zagotovijo tudi visok donos
na naložbe v vesoljsko infrastrukturo in pomagajo pri spoprijemanju z
družbenimi izzivi, zlasti, če so usklajene na globalni ravni, npr. s
pomočjo Globalnega sistema sistemov za opazovanje Zemlje, evropskega programa
satelitske navigacije Galileo ali Mednarodnega foruma za podnebne spremembe
(IPCC) za vprašanja na področju podnebnih sprememb.
(d)                   
Omogočanje evropskih raziskav v podporo
mednarodnih partnerstev na področju vesolja 
Vesoljska podjetja imajo predvsem globalen
karakter. To je zlasti očitno pri dejavnostih, kot so spremljanje razmer v
vesolju (Space Situational Awareness (SSA)) in številnih projektih znanosti o
vesolju in raziskovanja vesolja. Razvoj vrhunske vesoljske tehnologije vedno
bolj poteka v okviru takih mednarodnih partnerstev. Zagotavljanje dostopa do
teh partnerstev je pomemben dejavnik uspeha za evropske raziskovalce in
industrijo.
2.           Dostop do tveganega kapitala
2.1.        Posebni
cilj
Posebni cilj
je pomagati pri odpravi pomanjkljivosti na trgu glede dostopa do tveganega
kapitala za raziskave in inovacije.
Razmere glede naložb na področju raziskav
in inovacij so skromne, zlasti za inovativne MSP in srednje velika kapitalska
podjetja z velikim potencialom za rast. Pri zagotavljanju sredstev je več
velikih tržnih vrzeli, saj se inovacije, potrebne za doseganje ciljev politike,
običajno izkažejo za preveč tvegane za trg.
Dolžniški instrument in kapitalski instrument
bosta pomagala pri premagovanju teh težav, saj bosta izboljšala financiranje in
profile tveganja zadevnih dejavnosti raziskav in inovacij. To bo olajšalo
dostop podjetij in drugih upravičencev do posojil, jamstev in drugih oblik
tveganega kapitala; spodbujalo naložbe in razvoj novih skladov tveganega
kapitala v začetni fazi; izboljšalo prenos znanja in trg na področju
intelektualne lastnine; privabilo sredstva na trg tveganega kapitala in, na
splošno, pomagalo pri prehodu z zasnove, razvoja in predstavitve novih
proizvodov in storitev na njihovo trženje.
Splošni učinek bo povečanje
pripravljenosti zasebnega sektorja, da vlaga v raziskave in inovacije, s
čimer bo prispeval k doseganju ključnega cilja strategije
Evropa 2020: 3 % BDP Unije, vloženega v raziskave in razvoj do konca
desetletja. Finančni instrumenti bodo pomagali pri doseganju ciljev na
področju raziskav in inovacij vseh sektorjev in področij politike, ki
so ključnega pomena za spoprijemanje z družbenimi izzivi (kot so podnebne
spremembe, energetska učinkovitost in učinkovita raba virov,
zanesljiva preskrba s hrano na svetovni ravni, zagotavljanje zdravstvenega
varstva in starajoče se prebivalstvo), za povečanje
konkurenčnosti in podpiranje trajnostne, vključujoče rasti ter
zagotavljanje okoljskih in drugih javnih dobrin.
2.2.        Utemeljitev
in dodana vrednost Unije
Za povečanje verjetnosti, da so posojila
in jamstva sklenjena in cilji politike na področju raziskav in inovacij
doseženi, je potreben dolžniški instrument za raziskave in inovacije na
ravni Unije. Obstoječa vrzel na trgu med povpraševanjem po posojilih in
jamstvih ter njihovo ponudbo za tvegane naložbe na področju raziskav in
razvoja, ki jo obravnava Sklad za financiranje na osnovi delitve tveganja
(RSFF), bo verjetno ostala, saj komercialne banke v glavnem ne sodelujejo pri
posojilih z večjim tveganjem. Povpraševanje po posojilnih sredstvih RSFF
je veliko vse od uvedbe instrumenta sredi leta 2007: v njegovi prvi fazi
(2007–2010) je njegova uporaba presegla prvotna pričakovanja za več
kot 50 % na področju aktivnih odobritev posojil
(7,6 milijarde EUR v primerjavi z napovedanimi
5 milijardami EUR).
Poleg tega banke običajno ne znajo dovolj
ceniti vrednosti znanja, na primer intelektualne lastnine, zato pogosto niso
pripravljene vlagati v podjetja, ki temeljijo na znanju. Zaradi tega številna
ugledna velika in mala podjetja ne morejo pridobiti posojil za dejavnosti na
področju raziskav in inovacij z večjim tveganjem.
Te tržne vrzeli v osnovi izhajajo iz
negotovosti, informacijske asimetrije in velikih stroškov zaradi poskusov, da
bi ta vprašanja obravnavali: pred kratkim ustanovljena podjetja ne obstajajo
dovolj dolgo, da bi lahko zadovoljila morebitne posojilodajalce, tudi
uveljavljena podjetja pogosto ne morejo zagotoviti dovolj informacij, na
začetku naložbe v raziskave in inovacije pa ni nobenega zagotovila, da
bodo prizadevanja dejansko prinesla uspešne inovacije.
Poleg tega podjetja v fazi razvoja zasnove ali
podjetja, ki delajo na novih področjih, običajno nimajo zadostnega
jamstva. Naslednji odvračilni dejavnik je, da na podlagi dejavnosti na
področju raziskav in inovacij sicer lahko nastane tržni proizvod ali
postopek, ni pa zagotovila, da si bo podjetje, ki si je za to prizadevalo,
lahko izključno prilastilo koristi, ki iz tega izhajajo.
V zvezi z dodano vrednostjo Unije bo dolžniški
instrument pomagal pri odpravi tržnih pomanjkljivosti, ki zasebnemu sektorju
preprečujejo, da bi v raziskave in inovacije vlagal na najvišji možni
ravni. Njegovo izvajanje bo omogočilo združevanje kritične mase
sredstev iz proračuna Unije in, na podlagi porazdelitve tveganja,
finančnih institucij, ki so zadolžene za njegovo izvajanje. Podjetja bo
spodbudil k temu, da bodo v raziskave in inovacije vlagale več lastnih
sredstev, kot bi jih drugače. Poleg tega bo dolžniški instrument pomagal
javnim in zasebnim organizacijam, da zmanjšajo tveganje pri izvajanju javnih
predkomercialnih naročil ali javnih naročil inovativnih proizvodov in
storitev.
Za izboljšanje lastniškega financiranja naložb
v začetni fazi in fazi rasti ter pospeševanje razvoja trga tveganega
kapitala v Uniji je potreben kapitalski instrument na ravni Unije. V
fazi prenosa tehnologije in zagonski fazi se nova podjetja srečajo z
„dolino smrti“, ko se javno subvencioniranje raziskav izteče, zasebnih
finančnih sredstev pa ni mogoče pridobiti. Javna podpora, katere
namen je spodbuditi zasebni ustanovitveni in zagonski kapital, da se zapolni ta
vrzel, je trenutno preveč razdrobljena in neenakomerna ali pa njenemu
vodstvu primanjkuje potrebnega strokovnega znanja. Poleg tega je večina
skladov tveganega kapitala v Evropi premajhnih, da bi podprli stalno rast
inovativnih podjetij, in nimajo kritične mase za specializacijo in
nadnacionalno delovanje.
Posledice so resne. Pred finančno krizo
je bil znesek, ki so ga evropski skladi tveganega kapitala vlagali v MSP,
približno 7 milijard EUR na leto, številke za leti 2009
in 2010 pa so se gibale med 3 in 4 milijardami EUR. Zmanjšana
sredstva za tvegani kapital so vplivala na številne zagone, za katera so
namenjeni skladi tveganega kapitala: v letu 2007 je sredstva tveganega
kapitala prejelo približno 3 000 MSP, v letu 2010 pa samo
približno 2 500.
Kar se tiče dodane vrednosti Unije, bo
kapitalski instrument za raziskave in inovacije dopolnjeval nacionalne sheme,
ki se ne morejo prilagoditi čezmejnim naložbam v raziskave in inovacije. Naložbe
v začetni fazi bodo imele tudi predstavitveni učinek, ki lahko
koristi javnim in zasebnim sektorjem po vsej Evropi. V fazi rasti je
mogoče samo na evropski ravni doseči potreben obseg in močno
udeležbo zasebnih vlagateljev, ki so ključni za delovanje samozadostnega
trga tveganega kapitala.
Dolžniški in kapitalski instrumenti, podprti s sklopom spremljajočih ukrepov, bodo podprli doseganje
ciljev politike Obzorja 2020. Zato bodo namenjeni konsolidaciji in
povečanju kakovosti znanstvene baze Evrope, spodbujanju raziskav in
inovacij s pristopom na poslovnih temeljih ter obravnavanju družbenih izzivov z
osredotočanjem na dejavnosti, kot so poskusno izvajanje, predstavitev,
preskusne naprave in tržno uveljavljanje.
Poleg tega bodo pripomogli k izpolnjevanju
ciljev drugih programov in področij politik na področju raziskav in
inovacij, kot so skupna kmetijska politika, podnebni ukrepi (prehod na
nizkoogljično gospodarstvo in prilagajanje podnebnim spremembam) in skupna
ribiška politika. V okviru Skupnega strateškega okvira za kohezijsko politiko,
v katerem je predvidena večja vloga finančnih instrumentov, bodo
razvita dopolnjevanja z nacionalnimi in regionalnimi finančnimi
instrumenti.
Njihova zasnova upošteva potrebe po
obravnavanju posebnih tržnih pomanjkljivosti, značilnosti (kot je stopnja
dinamike in stopnja ustvarjanja podjetij) in finančne zahteve teh in
drugih področij. V odziv na spreminjajoče se gospodarske pogoje se
lahko med izvajanjem Obzorja 2020 prilagodijo proračunske dodelitve
med instrumenti.
Kapitalski instrument in del dolžniškega
instrumenta za MSP se bosta izvajala kot del dveh finančnih instrumentov
EU, ki zagotavljata kapital in posojila za podporo raziskav in inovacij ter
rasti MSP, skupaj s kapitalskim in dolžniškim instrumentom v okviru programa za
konkurenčnost podjetij in MSP.
2.3.        Splošne
smernice dejavnosti
(a)                   
Dolžniški instrument, ki zagotavlja dolžniško
financiranje za raziskave in inovacije: „Storitev Unije za posojila in jamstva
za raziskave in inovacije“
Cilj je izboljšati dostop do dolžniškega
financiranja – posojil, jamstev, podporoštev in drugih oblik dolžniškega in
tveganega financiranja – za javne in zasebne subjekte ter javno-zasebna
partnerstva, ki se ukvarjajo z dejavnostmi na področju raziskav in
inovacij, pri katerih so za uspeh potrebne tvegane naložbe. Poudarek bo na
podpiranju raziskav in inovacij z velikim potencialom za odličnost.
Ciljni končni upravičenci so lahko
različno veliki pravni subjekti, ki si lahko sposodijo in vrnejo denar, in
zlasti MSP s potencialom za inovacije in hitro rast; srednje velika kapitalska
podjetja in raziskovalni inštituti; univerze in raziskovalni inštituti; raziskovalne
in inovacijske infrastrukture; javno-zasebna partnerstva in namenske družbe ali
projekti.
Financiranje dolžniških instrumentov ima dve
glavni komponenti:
(1)     usmerjenost v
povpraševanje ter zagotavljanje posojila in jamstva po
načelu „kdor prej pride, prej melje“, pri čemer bo posebna podpora
namenjena upravičencem, kot so MSP in srednje velika kapitalska podjetja. Ta
dejavnik ustreza stabilni in nenehni rasti, ki se je pokazala pri številnih
financiranjih RSFF, ki temelji na povpraševanju. V okviru MSP bodo podprte
tiste dejavnosti, katerih cilj je boljši dostop do financiranja za MSP in druge
subjekte, ki so usmerjeni v raziskave in razvoj in/ali inovacije.
(2)     usmerjenost, pri čemer se osredotočajo na politike in ključne
sektorje, ki so bistveni za spoprijemanje z družbenimi izzivi, krepijo
konkurenčnost in podpirajo trajnostno, nizkoogljično,
vključujočo rast ter zagotavljajo okoljske in ostale javne dobrine. Ta
dejavnik Uniji pomaga pri obravnavanju vidikov ciljev sektorske politike na
področju raziskav in inovacij.
(b)                   
Kapitalski instrument, ki zagotavlja kapitalsko
financiranje za raziskave in inovacije: „Kapitalski instrumenti Unije za
raziskave in inovacije“
Cilj je prispevati k odpravi pomanjkljivosti
evropskega trga tveganega kapitala ter zagotoviti lastniški kapital in
navidezni lastniški kapital za pokritje razvojnih in finančnih potreb
inovativnih podjetij od faze zagona dejavnosti vse do faze rasti in širitve. Poudarek
bo na podpiranju ciljev Obzorja 2020 in povezanih politik.
Ciljni končni upravičenci so lahko
različno velika podjetja, ki izvajajo ali začenjajo z izvajanjem
inovacijskih dejavnosti, s posebnim poudarkom na inovativnih MSP in srednje
velikih kapitalskih podjetjih. 
Kapitalski instrument se bo osredotočil
na sklade tveganega kapitala za zgodnjo fazo, ki zagotavljajo tvegani kapital
in navidezni kapital (vključno z dolžniško-lastniškim kapitalom) za
posamezna podjetja. Z instrumentom bo mogoče opravljati investicije v fazi
razširjanja in rasti, skupaj s kapitalskim instrumentom za rast v okviru
programa za konkurenčnost podjetij in MSP, da se med zagonom in razvojem
podjetij zagotovi neprekinjena podpora.
Kapitalski instrument, ki bo prvotno usmerjen
v povpraševanje, uporablja portfeljski pristop, pri katerem skladi tveganega
kapitala in drugi primerljivi posredniki izberejo podjetja, v katera se bo
vlagalo. 
Da bi dosegli določene cilje politike, se
lahko uporabi sistem dodeljevanja sredstev, ki bo temeljil na pozitivnih
izkušnjah v okvirnem programu za konkurenčnost in inovativnost z
dodeljevanjem sredstev za ekološke inovacije.
Instrument za zagon podjetij, ki podpira zagon in zgodnje faze dejavnosti, omogoča naložbe
kapitala, med drugim v organizacije za prenos znanja, sklade začetnega
kapitala, čezmejne sklade zagonskega kapitala, namenske družbe poslovnih
angelov za sofinanciranje, sredstva za intelektualno lastnino, platforme za
izmenjavo pravic intelektualne lastnine in trgovanje z njimi ter sklade
tveganega kapitala za zgodnjo fazo.
Z instrumentom za rast se bodo
opravljale naložbe v fazi razširjanja in rasti, skupaj s kapitalskim
instrumentom za rast v okviru programa za konkurenčnost podjetij in MSP,
vključno z naložbami v čezmejne sklade in naložbami v sklade
tveganega kapitala, ki bodo večinoma osredotočeni na temo, ki bo
podprla cilje strategije Evropa 2020.
3.           Inovacije v malih in srednje
velikih podjetjih
3.1         Posebni
cilj
Posebni cilj je
pospešiti rast s povečanjem stopnje inovacij v MSP, pri čemer bodo
pokrite različne inovacijske potrebe v celotnem inovacijskem ciklu za vse
vrste inovacij, kar bo pripomoglo k nastanku hitreje rastočih, mednarodno
dejavnih MSP.
Glede na osrednjo
vlogo MSP v gospodarstvu Evrope bodo imele raziskave in inovacije v MSP
ključno vlogo pri povečanju konkurenčnosti, spodbujanju
gospodarske rasti in ustvarjanju delovnih mest ter s tem tudi pri doseganju
ciljev strategije Evropa 2020 in zlasti njene vodilne pobude Unija
inovacij. 
Vendar pa imajo
MSP kljub svojemu pomembnemu deležu na področju gospodarstva in
zaposlovanja ter precejšnjemu inovacijskemu potencialu težave pri doseganju
večje inovativnosti in konkurenčnosti, ki so povezane z njihovo
velikostjo. Čeprav je v Evropi število novoustanovljenih podjetij
podobno številu v Združenih državah Amerike, se evropska MSP precej težje
razvijejo v velika podjetja, kot takšna podjetja v ZDA. Mednarodno poslovno
okolje z vedno bolj medsebojno povezanimi vrednostnimi verigami nanje izvaja
dodaten pritisk. MSP morajo okrepiti svojo inovacijsko zmogljivost. Da bi
uspešno konkurirala na hitro rastočih svetovnih trgih, morajo hitreje in v
večjem obsegu ustvarjati, uporabljati in komercializirati novo znanje in
poslovne zamisli. Izziv je spodbujati več inovacij v MSP, s čimer se
bo povečala njihova konkurenčnost in rast.
Cilj predlaganih
ukrepov je dopolnjevanje nacionalnih in regionalnih poslovnih inovacijskih
politik in programov, pospeševanje sodelovanja med MSP in drugimi akterji,
pomembnimi na področju inovacij, premostitev vrzeli med
raziskavami/razvojem in uspešnim tržnim uveljavljanjem, zagotavljanje okolja,
prijaznejšega do poslovnih inovacij, in podpiranje upoštevanja spremenljive
narave inovacijskih procesov, novih tehnologij, trgov in poslovnih modelov. 
Vzpostavljene bodo
močne povezave s sektorskimi politikami Unije, zlasti s programom za
konkurenčnost podjetij in MSP ter skladi kohezijske politike, da bi
zagotovili sinergije in skladen pristop.
3.2.        Utemeljitev
in dodana vrednost Unije
MSP so ključna gonilna sila inovacij
zaradi zmožnosti, da nove zamisli hitro in učinkovito preoblikujejo v
uspešne posle. So pomembne poti za prelivanje znanja, ki rezultate raziskav
prinesejo na trg. Zadnji dve desetletji sta pokazali, da so inovativna MSP
pripomogla k prenovi celotnih sektorjev in ustvarjanju novih industrijskih
panog. Hitro rastoča podjetja so ključna za razvoj nastajajočih
industrijskih panog in pospeševanje strukturnih sprememb, ki jih Evropa
potrebuje, da bi postala na znanju temelječe in nizkoogljično
gospodarstvo s trajnostno rastjo in visokokakovostnimi delovnimi mesti.
MSP so prisotna v vseh sektorjih gospodarstva.
So precej bolj pomemben del evropskega gospodarstva kot v drugih regijah, npr.
Združenih državah Amerike. Vse vrste MSP so lahko inovativne. Treba jih je
spodbujati, da vlagajo v raziskave in inovacije. Z vlaganjem v raziskave in
inovacije bodo lahko izkoristila celoten inovacijski potencial notranjega trga
in evropskega raziskovalnega prostora ter ustvarila nove poslovne priložnosti v
Evropi in zunaj nje ter prispevala k iskanju rešitev za ključne družbene
izzive. 
Udeležba pri
raziskavah in inovacijah Unije krepi zmogljivost MSP na področju raziskav
in razvoja ter tehnologije, da ustvarjajo, črpajo in uporabljajo novo
znanje, pospešuje gospodarsko izkoriščanje novih rešitev, povečuje inovacije
v proizvodnih, storitvenih in poslovnih modelih, spodbuja poslovne dejavnosti
na večjih trgih in internacionalizira mreže znanj MSP. MSP, ki imajo
vzpostavljeno dobro upravljanje inovacij, pri čemer se pogosto zanašajo na
zunanje strokovno znanje in spretnosti, so uspešnejša od drugih. 
Čezmejna
sodelovanja so pomemben dejavnik v inovacijski strategiji MSP za premagovanje
nekaterih težav, povezanih z njihovo velikostjo, kot je dostop do tehnoloških
in znanstvenih sposobnosti in novih trgov. Zamisli pretvorijo v dobiček in
rast podjetja, v zameno pa prispevajo k povečanju zasebnih naložb v
raziskave in inovacije.
Regionalni in
nacionalni programi za raziskave in inovacije, ki jih pogosto podpre evropska
kohezijska politika, imajo ključno vlogo pri spodbujanju MSP. S krepitvijo
zmogljivosti in zagotavljanjem priložnosti za odličnost za MSP imajo
zlasti skladi kohezijske politike ključno vlogo pri razvoju odličnih
projektov, ki se lahko potegujejo za sredstva v okviru Obzorja 2020. Kljub
temu lahko le redki nacionalni in regionalni programi zagotovijo financiranje
za nadnacionalne dejavnosti na področju raziskav in inovacij, ki jih
izvajajo MSP, širjenje in uporabo inovativnih rešitev po vsej Uniji ali
čezmejne podporne storitve za inovacije. Izziv je zagotoviti MSP tematsko
odprto podporo za uresničitev mednarodnih projektov v skladu z
inovacijskimi strategijami podjetij. Ukrepi na ravni Unije so zato potrebni za
dopolnjevanje dejavnosti, ki se izvajajo na nacionalni in regionalni ravni, za
povečanje njihovega učinka in za odprtost podpornih sistemov na
področju raziskav in inovacij. 
3.3.        Splošne
smernice dejavnosti
(a)                   
Vključevanje podpore MSP
MSP bodo podprta v Obzorju 2020. Zato
instrument, namenjen MSP, zagotavlja postopno in celovito podporo, ki bo zajemala
celoten inovacijski cikel. Instrument MSP je namenjen vsem vrstam inovativnih
MSP, ki kažejo velike ambicije za razvoj, rast in internacionalizacijo. Zagotovljen
bo vsem vrstam inovacij, tudi storitvenim, netehnološkim in družbenim
inovacijam. Cilj je razvoj in izkoriščanje inovacijskega potenciala MSP z
zapolnjevanjem vrzeli v financiranju za raziskave in inovacije z visokim
tveganjem v začetni fazi, spodbujanjem inovacij in povečanjem
komercializacije rezultatov raziskav v zasebnem sektorju. 
Vsi posebni cilji glede družbenih izzivov in
vodilnega položaja na področju omogočitvenih in industrijskih
tehnologij bodo veljali za namenski instrument za MSP in temu namenili znesek. 
(b)                   
Podpora raziskovalno intenzivnih MSP 
Cilj je spodbujati tržno usmerjene inovacije
MSP, ki delujejo na področju raziskav in razvoja. Poseben ukrep je
namenjen raziskovalno intenzivnim MSP v visokotehnoloških sektorjih, ki kažejo
zmožnost tržnega izkoriščanja rezultatov projekta.
(c)                   
Povečanje inovacijske zmogljivosti MSP 
Podprle se bodo
dejavnosti, ki pomagajo pri izvajanju in dopolnjevanju posebnih ukrepov za MSP
v Obzorju 2020, da bi pospešile inovacijsko zmogljivost MSP. 
(d)                   
Podpiranje tržno usmerjenih inovacij 
Podpiranje tržno
usmerjenih inovacij, da bi izboljšali okvirne pogoje za inovacije in odpravili
posebne ovire, ki zlasti preprečujejo rast inovativnih MSP.
DEL III
DRUŽBENI IZZIVI
1.           Zdravje, demografske spremembe in
dobro počutje
1.1.        Posebni
cilj
Posebni cilj je izboljšati vseživljenjsko
zdravje in dobro počutje za vse.
Vseživljenjsko zdravje in dobro počutje
za vse, visokokakovostni in gospodarsko trajnostni zdravstveni sistemi in
sistemi oskrbe ter priložnosti za nova delovna mesta in rast so cilji podpore
raziskav in inovacij, ki so odgovor na ta izziv in v veliki meri prispevajo k
strategiji Evropa 2020. 
Stroški zdravstvenih in socialnih sistemov v
Uniji se večajo, ukrepi oskrbe in preventive v vseh starostnih obdobjih so
vedno dražji, število Evropejcev, starejših od 65 let, naj bi se s
85 milijonov v letu 2008 skoraj podvojilo na 151 milijonov v
letu 2060, v istem obdobju pa naj bi se število oseb, starejših od
80 let, z 22 milijonov povečalo na 61 milijonov. Zmanjšanje
ali ohranjanje teh stroškov na takšni ravni, da ne postanejo nevzdržni, je
delno odvisno od zagotavljanja vseživljenjskega zdravja in dobrega počutja
za vse, torej od učinkovitega preprečevanja, zdravljenja in
upravljanja bolezni in invalidnosti.
Kronične bolezni, kot so bolezni srca in
ožilja, rak, sladkorna bolezen, nevrološke in duševne motnje ter različne
funkcijske omejitve, so pomembni vzroki za invalidnost, slabo zdravje in
prezgodnjo smrt ter predstavljajo precejšnje stroške za družbo in gospodarstvo.

V Uniji zaradi bolezni srca in ožilja letno
umre več kot 2 milijona ljudi, gospodarstvo pa te bolezni stanejo
več kot 192 milijard EUR, medtem ko je rak vzrok za
četrtino vseh smrti in poglavitni vzrok smrti pri osebah, starih med 45 in
64 let. Več kot 27 milijonov ljudi v Uniji trpi zaradi sladkorne
bolezni, kupni stroški zaradi možganskih motenj (tudi tistih, ki vplivajo na
duševno zdravje) pa so bili ocenjeni na 800 milijard EUR.
Družbeno-ekonomski dejavniki, okolje in življenjski slog so zelo pomembni pri
številnih od teh obolenj, saj je po oceni z njimi povezana ena tretjina
globalnega bremena bolezni.
Nalezljive bolezni (npr. HIV/AIDS, tuberkuloza
in malarija) so skrb vsega sveta in predstavljajo 41 % od 1,5 milijarde
invalidnosti prilagojenih let življenja po vsem svetu, 8 % od tega v Evropi. Pripraviti
se je treba tudi na pojavljajoče se epidemije in nevarnosti vedno
večje odpornosti na protimikrobna zdravila.
Medtem postopki razvoja zdravil in cepiv
postajajo dražji in manj učinkoviti. Rešiti je treba nenehno zdravstveno
neenakost in vsem Evropejcem zagotoviti dostop do učinkovitih in primernih
zdravstvenih sistemov.
1.2.        Utemeljitev
in dodana vrednost Unije
Bolezni in invalidnosti nacionalne meje ne
ustavijo. Ustrezen odziv raziskav in inovacij na evropski ravni lahko in bi
moral precej prispevati k obravnavanju teh izzivov, zagotoviti boljše zdravje
in dobro počutje za vse ter Evropi zagotoviti vodilni položaj na hitro
rastočih svetovnih trgih za inovacije na področju zdravja in dobrega
počutja. 
Odziv je odvisen od odličnosti raziskav,
ki izboljšajo naše temeljno razumevanje zdravja, bolezni, invalidnosti, razvoja
in staranja (vključno s pričakovano življenjsko dobo), ter celovitega
in obširnega prenosa pridobljenega in obstoječega znanja v inovativne,
nadgradljive in učinkovite proizvode, strategije, posredovanja in storitve.
Poleg tega pomembnost teh izzivov po Evropi in v številnih primerih na svetovni
ravni zahteva odziv, za katerega je značilna dolgoročna in usklajena
podpora sodelovanja med odličnimi, multidisciplinarnimi in
večsektorskimi skupinami.
Podobno zahtevnost izziva in medsebojna odvisnost
njegovih delov zahtevata odziv na ravni EU. Številni pristopi, orodja in
tehnologije se lahko uporabljajo na številnih raziskovalnih in inovacijskih
področjih tega izziva, najustreznejša pa je podpora na ravni Unije. Ti
vključujejo razvoj dolgoročnih kohort in izvajanje kliničnih
preskušanj, klinično uporabo tehnologij, katerih poimenovanja se
končujejo na „-omika“, ali razvoj IKT in njihovo uporabo v zdravstvenih
službah, predvsem e-zdravju. Zahteve posebnih populacij se najbolj
učinkovito obravnava na celosten način, na primer z razvojem
stratificirane in/ali posamezniku prilagojene medicine, z zdravljenjem redkih
bolezni in zagotavljanjem rešitev za pomoč na domu ali za samostojno
življenje. 
Da bi kar najbolj povečali učinek
ukrepov na ravni Unije, bo zagotovljena podpora za celoten spekter dejavnosti
na področju raziskav in inovacij. Od osnovnih raziskav do prenosa znanja v
obsežne preskuse in predstavitvene dejavnosti, zagotavljanja zasebnih naložb; do
javnih naročil in javnih predkomercialnih naročil novih proizvodov,
storitev, nadgradljivih rešitev, ki so po potrebi interoperabilne in podprte z
opredeljenimi standardi in/ali skupnimi smernicami. Z usklajenostjo vseh teh
dejavnosti bo evropsko prizadevanje prispevalo k sedanjemu razvoju evropskega
raziskovalnega prostora. Po potrebi bo tudi povezano z dejavnostmi, razvitimi v
okviru programa Zdravje za rast in evropskega inovacijskega partnerstva na
področju aktivnega in zdravega staranja.
1.3.        Splošne
smernice dejavnosti
Učinkovito spodbujanje zdravja, podprto s
trdno znanstveno podlago, preprečuje bolezni, izboljša dobro počutje
in je stroškovno učinkovito. Spodbujanje zdravja in preprečevanje
bolezni je odvisno tudi od razumevanja dejavnikov zdravja, učinkovitih
preventivnih orodij, kot so cepiva, učinkovitega nadzorovanja zdravja in
bolezni ter pripravljenosti, pa tudi od učinkovitih programov presejanja.
Učinkovita prizadevanja za
preprečevanje, obravnavanje in zdravljenje bolezni, invalidnosti in
zmanjšane funkcionalnosti podpirajo temeljno razumevanje njihovih dejavnikov in
vzrokov, procesov in učinkov, pa tudi dejavnikov, ki so osnova za dobro
zdravje in dobro počutje. Učinkovita izmenjava podatkov in
povezovanje teh podatkov z obsežnimi kohortnimi študijami je prav tako
bistvenega pomena, kar velja tudi za prenos ugotovitev raziskav v klinično
prakso, zlasti preko izvajanja kliničnih preskušanj. 
Vedno večje breme bolezni in invalidnosti
zaradi starajočega se prebivalstva veča pritisk na zdravstvene
sektorje in sektorje oskrbe. Če naj bi se učinkovito zdravstvo in
oskrba ohranila za vsa starostna obdobja, si je treba prizadevati za boljše
sprejemanje odločitev na področju zagotavljanja preventive in
zdravljenja, za opredelitev in podporo razširjanja najboljših praks v zdravstvenem
sektorju in sektorju oskrbe ter podpreti celostno oskrbo in obširno uporabo
tehnoloških, organizacijskih in družbenih inovacij, ki zlasti starejšim in
invalidom pomagajo, da ostanejo dejavni in samostojni. To bo pripomoglo tudi k
povečanju in podaljšanju njihovega fizičnega, socialnega in duševnega
dobrega počutja.
Vse te dejavnosti se izvajajo na način,
ki zagotavlja podporo v celotnem ciklusu raziskav in inovacij, zaradi
česar se bosta okrepila konkurenčnost industrijskih panog v Evropi in
razvoj novih tržnih priložnosti.
Posebni ukrepi vključujejo: razumevanje
dejavnikov zdravja (vključno z dejavniki, povezanimi z okoljem in
podnebjem), kar bo izboljšalo spodbujanje zdravja in preprečevanje
bolezni; razumevanje bolezni in izboljšanje diagnoz; razvoj učinkovitih
programov presejanja in izboljšanje ocenjevanja dovzetnosti za bolezni; izboljšanje
nadzorovanja in pripravljenosti; razvoj boljših preventivnih cepiv; uporabo
zdravil in silico za boljše upravljanje in predvidevanje bolezni; zdravljenje
bolezni; prenos znanja v klinično prakso in nadgradljive ukrepe na
področju inovacij; boljšo uporabo zdravstvenih podatkov; aktivno staranje,
samostojno življenje in pomoč na domu; omogočanje posamezniku, da sam
upravlja z zdravjem; spodbujanje celostne oskrbe; izboljšanje znanstvenih
orodij in metod, ki podpirajo oblikovanje politike in zakonodajne potrebe; ter
izboljšanje učinkovitosti in uspešnosti sistemov zdravstvenega varstva in
zmanjšanje neenakosti s sprejemanjem odločitev, ki temeljijo na dokazih,
in razširjanjem najboljše prakse ter inovativnimi tehnologijami in pristopi. 
2.           Zanesljiva preskrba s hrano,
trajnostno kmetijstvo, morsko in pomorsko ratiskovanje ter biogospodarstvo
2.1         Posebni
cilj
Posebni cilj je zagotoviti zadostno
preskrbo varne hrane in drugih bioloških izdelkov visoke kakovosti z razvojem
produktivnih in sistemov primarne proizvodnje, ki gospodarneje izkoriščajo
vire, ter s spodbujanjem povezanih storitev ekosistema ob konkurenčnih in
nizkoogljičnih industrijah. To bo pospešilo prehod na trajnostno evropsko
biogospodarstvo.
V prihodnjih desetletjih se bo Evropa
soočala z večjo konkurenco za omejene in končne naravne vire, z
učinki podnebnih sprememb, zlasti na sisteme primarne proizvodnje
(kmetijstvo, gozdarstvo, ribištvo in gojenje vodnih organizmov) in potrebo po
zagotavljanju trajnostne, varne in zanesljive preskrbe s hrano za evropsko in
vedno številčnejše svetovno prebivalstvo. Da bi nahranili
9 milijard prebivalcev na svetu do leta 2050, bo potrebno
70-odstotno povečanje svetovne preskrbe s hrano. Kmetijstvo proizvede
približno 10 % emisij toplogrednih plinov v Uniji, in čeprav se v Evropi
ta odstotek zmanjšuje, naj bi se delež emisij iz kmetijstva na svetovni ravni
do leta 2030 povečal na 20 %. Poleg tega bo morala Evropa
zagotoviti zadostno dobavo surovin, energije in industrijskih proizvodov v
razmerah, ko se bodo zmanjševali viri fosilnega ogljika (proizvodnja nafte in
tekočega plina naj bi se do leta 2050 zmanjšala za približno 60 %),
obenem pa ohraniti svojo konkurenčnost. Biološki odpadki (njihova
količina je ocenjena na 138 milijonov ton na leto v Uniji, od
tega jih 40 % konča na odlagališčih) kljub svoji potencialni dodani
vrednosti predstavljajo veliko težavo in stroške. Tako se na primer približno
30 % vse hrane, proizvedene v razvitih državah, zavrže. Treba je uvesti velike
spremembe in do leta 2030 v Uniji zmanjšati to količino za 50 %[26].
Poleg tega nacionalne meje niso pomembne pri širjenju živalskih in rastlinskih
škodljivcev in bolezni, vključno z zoonozami in patogeni, ki se prenašajo
s hrano. Medtem ko so potrebni učinkoviti nacionalni preprečevalni
ukrepi, je ukrepanje na ravni Unije bistvenega pomena za končni nadzor in
učinkovito delovanje enotnega trga. Izziv je zahteven, vpliva na številne
medsebojno povezane sektorje in zahteva pluralnost pristopov. 
Da bi zagotovili tržno povpraševanje po
zanesljivi preskrbi z zdravo hrano, biomaterialih, biogorivih in bioizdelkih,
ki obsegajo vse od potrošniških proizvodov do osnovnih kemikalij, je potrebnih
vedno več bioloških virov. Vendar so zmogljivosti kopenskih in vodnih
ekosistemov, potrebnih za njihovo proizvodnjo, omejene, čeprav je
zahtevkov za njihovo uporabo veliko, in pogosto ne najbolje upravljane, kakor
kaže tudi primer precejšnjega zmanjšanja vsebnosti ogljika v tleh in rodovitnosti.
Premalo se spodbuja storitve ekosistemov na kmetijskih zemljiščih, v
gozdovih ter sladkih in sladkih vodah z vključevanjem kmetijskih in
okoljskih ciljev v trajnostno proizvodnjo.
Potencial bioloških virov in ekosistemov bi
lahko uporabili na precej bolj trajnosten, učinkovit in celosten
način. Lahko bi se na primer bolje izkoristil potencial biomase gozdov in
tokov odpadkov kmetijskega, vodnega, industrijskega in tudi urbanega izvora. 
V bistvu je potreben prehod na kar najboljšo
in obnovljivo uporabo bioloških virov in trajnostne primarne proizvodne in
predelovalne sisteme, ki lahko proizvedejo več hrane in drugih bioizdelkov
z najmanjšimi možnimi vloženimi viri, vplivom na okolje in emisijami
toplogrednih plinov, povečanimi storitvami ekosistemov, brez odpadkov in z
ustrezno družbeno vrednostjo. Bistveni element za uresničitev navedenega v
Evropi in zunaj nje je kritično prizadevanje na področju medsebojno
povezanih raziskav in inovacij.
2.2         Utemeljitev
in dodana vrednost Unije 
Kmetijstvo, gozdarstvo in ribištvo so skupaj z
biotehnološkimi industrijskimi panogami pomembni sektorji, ki podpirajo
biogospodarstvo. Slednje predstavlja velik in rastoč trg, ki je po ocenah
vreden več kot 2 bilijona EUR in
zagotavlja 20 milijonov delovnih mest, kar je leta 2009 v Uniji
predstavljalo 9 % vseh zaposlenih. Naložbe v raziskave in inovacije v okviru
tega družbenega izziva bodo Evropi omogočile, da prevzame vodilni položaj
na zadevnih trgih, in imele vlogo pri doseganju ciljev strategije
Evropa 2020 in njenih vodilnih pobudah Unija inovacij in Evropa,
gospodarna z viri.
V celoti funkcionalno evropsko
biogospodarstvo, ki obsega trajnostno proizvodnjo obnovljivih virov s kopnega
in iz vode ter njihovo predelavo v hrano, bioizdelke in bioenergijo ter s tem
povezane javne dobrine, bo ustvarilo visoko evropsko dodano vrednost. Če
se z njim upravlja na trajnosten način, lahko zmanjša vpliv primarne
proizvodnje in dobavne verige kot celote. Lahko poveča njihovo
konkurenčnost in zagotovi poslovne priložnosti za razvoj podeželja in
obalnih regij, vključno s priložnostmi za nova delovna mesta. Izzivi,
povezani z zanesljivo preskrbo s hrano, trajnostnim kmetijstvom in splošnim
biogospodarstvom, so evropske in svetovne narave. Ukrepi na ravni Unije so
bistvenega pomena za združevanje grozdov, ki bodo dosegli potrebno širino in
kritično maso, da bodo dopolnjevali prizadevanja posameznih držav
članic ali skupin držav članic. Vključevanje več akterjev
bo zagotovilo potrebne povezave med raziskovalci, podjetji, kmeti/proizvajalci,
svetovalci in končnimi uporabniki, ki bodo spodbujale uspešnost. Raven
Unije je potrebna tudi za zagotavljanje skladnosti pri obravnavanju tega izziva
v različnih sektorjih in z močnimi povezavami z zadevnimi politikami
Unije. Usklajevanje raziskav in inovacij na ravni Unije bo spodbudilo in
pomagalo pri pospeševanju potrebnih sprememb po vsej Uniji.
Raziskave in inovacije bodo povezane s širokim
spektrom politik Unije in povezanih ciljev, vključno s skupno kmetijsko
politiko (zlasti politiko za razvoj podeželja) in evropskim inovacijskim
partnerstvom „Produktivnost in trajnostni razvoj v kmetijstvu“, skupno ribiško
politiko, celostno pomorsko politiko, Evropskim programom za podnebne
spremembe, okvirno direktivo o vodah, okvirno direktivo o morski strategiji, akcijskim
načrtom za gozdarstvo, tematsko strategijo za zaščito tal,
strategijo Unije za biotsko raznovrstnost do leta 2020, strateškim
načrtom za energetsko tehnologijo, industrijskimi in inovativnimi
politikami Unije, politikami zunanje in razvojne pomoči, strategijo za
zdravstveno varstvo rastlin, strategijami za zdravje in dobro počutje
živali ter ureditvenimi okviri za varstvo okolja, zdravja in varnosti, za
spodbujanje učinkovite rabe virov in ukrepov za podnebne spremembe ter za
zmanjšanje količine odpadkov. Boljše vključevanje raziskav in
inovacij v povezane politike Unije bo znatno izboljšalo evropsko dodano
vrednost, zagotovilo učinke vzvoda, povečalo družbeni pomen in
pomagalo pri nadaljnjem razvoju trajnostnega upravljanja s kopnim, morji in
oceani ter trgi biogospodarstva.
Z namenom, da
podprejo politike Unije, povezane z biogospodarstvom, in spodbudijo upravljanje
in spremljanje raziskav in inovacij, se bodo v povezavi s strategijo za
biogospodarstvo izvajale v prihodnost usmerjene dejavnosti na področju
družbeno-ekonomskih strategij, vključno z razvojem kazalnikov, podatkovnih
zbirk, modelov, predvidevanjem in napovedovanjem ter oceno učinka spodbud
za gospodarstvo, družbo in okolje. 
Ukrepi, ki temeljijo na izzivih in se
osredotočajo na družbene in gospodarske koristi ter posodobitev sektorjev
in trgov, povezanih z biogospodarstvom, so podprti s pomočjo
multidisciplinarnega pristopa, ki pospešuje inovacije in vodi v razvoj novih
praks, izdelkov in procesov. Teži tudi k obsežnemu pristopu k inovacijam, ki
obsega vse od tehnoloških, netehnoloških, organizacijskih, gospodarskih in
družbenih inovacij do, na primer, novih poslovnih modelov, trženja blagovnih
znamk in storitev. 
2.3         Splošne
smernice dejavnosti
(a)                   
Trajnostno kmetijstvo in gozdarstvo
Cilj je zadostna preskrba s hrano, krmo,
biomaso in drugimi surovinami, obenem pa varovanje naravnih virov in
povečanje storitev ekosistema, vključno z reševanjem in blažitvijo
podnebnih sprememb. Dejavnosti se osredotočajo na bolj trajnostne in
produktivne kmetijske in gozdarske sisteme, ki gospodarneje izkoriščajo
vire (vključno z nizkoogljičnimi) in so bolj prožni, hkrati pa tudi
na razvoj storitev, konceptov in politik za cvetoča podeželska
gospodarstva. 
(b)                   
Trajnostna in konkurenčna kmetijsko-živilska
industrija za varno in zdravo prehranjevanje 
Cilj je izpolniti zahteve državljanov po
varni, zdravi in cenovno dostopni hrani ter ustvariti bolj trajnostno predelavo
in distribucijo hrane in krme ter bolj konkurenčen sektor hrane. Dejavnosti
se osredotočajo na zdravo in varno hrano za vse, ozaveščeno izbiro
potrošnikov in konkurenčne metode predelave hrane, ki porabijo manj virov
in ustvarijo manj stranskih proizvodov in odpadkov.
(c)                   
Polna uporaba virov vodnih živali
Cilj je trajnostno izkoriščanje virov
vodnih živali, da bi kar najbolj povečali družbene in gospodarske
koristi/donose evropskih oceanov in morij. Dejavnosti se osredotočajo na
to, da bi kar najbolj prispevale k zanesljivi preskrbi s hrano z razvojem
trajnostnega in okolju prijaznega ribolova in konkurenčne evropske
akvakulture v okviru svetovnega gospodarstva ter povečale pomorske
inovacije s pomočjo biotehnologije za pametno „modro“ rast.
(d)                   
Trajnostne in konkurenčne biotehnološke
industrijske panoge 
Cilj je
spodbujanje razvoja trajnostnih konkurenčnih biotehnoloških industrijskih
panog z nizkimi emisijami ogljika, ki gospodarneje izkoriščajo vire. Dejavnosti
se osredotočajo na spodbujanje biogospodarstva s preoblikovanjem
konvencionalnih industrijskih procesov in izdelkov v biotehnološke energetsko
učinkovite procese in izdelke, ki gospodarneje izkoriščajo vire,
razvoj integriranih biorafinerij, ki uporabljajo biomaso iz primarne
proizvodnje, biološke odpadke in stranske proizvode biotehnološke industrije,
ter odpiranje novih trgov prek standardizacije, ureditvenih in predstavitvenih
poskusnih dejavnosti/poskusnih dejavnosti na terenu in drugo, obenem pa
upoštevajo posledice biogospodarstva za rabo tal in spremembe rabe tal.
3.           Zanesljiva, čista in
učinkovita energija 
3.1.        Posebni
cilj
Posebni cilj je zagotoviti prehod na
zanesljiv, trajnosten in konkurenčen energetski sistem ob soočanju z
vedno večjim pomanjkanjem virov, naraščajočimi potrebami po
energiji in podnebnimi spremembami. 
Unija namerava do leta 2020 zmanjšati
emisije toplogrednih plinov za 20 % pod raven iz leta 1990 z
nadaljnjim zmanjšanjem za 80–95 % do leta 2050. Poleg tega naj bi
obnovljivi viri energije predstavljali 20 % končne porabe energije v
letu 2020, skupaj z 20-odstotnim povečanjem energijske
učinkovitosti. Da bi dosegli te cilje, je potrebna obnova energetskega
sistema, ki bo združeval nizke emisije ogljika, zanesljivo oskrbo z energijo in
dostopnost, obenem pa krepil evropsko gospodarsko konkurenčnost. Evropa je
trenutno precej oddaljena od doseganja tega cilja. Še vedno je 80 % evropskega
energetskega sistema odvisnega od fosilnih goriv, sektor pa proizvede 80 % vseh
emisij toplogrednih plinov v Uniji. Vsako leto je 2,5 % bruto domačega
proizvoda (BDP) Unije porabljenega za uvoz energije in ta odstotek se bo najbrž
še povečal. To bi vodilo v popolno odvisnost od uvoza nafte in plina do
leta 2050. Ker se evropske industrijske panoge in potrošniki soočajo
z nestanovitnimi cenami energije na svetovnem trgu, ki jih spremlja
zaskrbljenost glede zanesljivosti oskrbe, vedno več svojega dohodka namenjajo
energiji. 
Načrt za konkurenčno gospodarstvo z
nizkimi emisijami ogljika do leta 2050[27] kaže, da bo
treba ciljna zmanjšanja emisij toplogrednih plinov doseči v glavnem na
ozemlju Unije. To bi pomenilo zmanjšanje emisij CO2 za več kot 90 % do
leta 2050 v energetskem sektorju, za več kot 80 % v industriji, za
vsaj 60 % v prometnem sektorju in za približno 90 % v stanovanjskem sektorju in
storitvah. 
Da bi to dosegli, je treba precej vlagati v
raziskave, razvoj, predstavitev in uvajanje trga učinkovitih, varnih in
zanesljivih nizkoogljičnih energetskih tehnologij in storitev. Te morajo
biti tesno povezane z netehnološkimi rešitvami na strani ponudbe in
povpraševanja. Vse to mora biti del celostne nizkoogljične politike,
vključno z obvladovanjem ključnih omogočitvenih tehnologij,
zlasti rešitev na področju IKT, sodobne proizvodnje in predelave ter
materialov. Cilj je oblikovati učinkovite energetske tehnologije in
storitve, ki se bodo lahko široko uporabljale na evropskem trgu in mednarodnih
trgih, ter vzpostaviti pametno upravljanje na strani ponudbe, ki temelji na
odprtem in preglednem trgu za trgovanje z energijo in pametnih sistemih
upravljanja energetske učinkovitosti.
3.2.        Utemeljitev
in dodana vrednost Unije
Nove tehnologije in rešitve morajo biti na
področju stroškov in zanesljivosti konkurenčne dobro delujočim
energetskim sistemom z dobro uveljavljenimi obstoječimi energetskimi
sistemi in tehnologijami. Raziskave in inovacije so temeljnega pomena za tržno
privlačnost teh novih, čistejših, nizkoogljičnih, bolj
učinkovitih virov energije v potrebnem obsegu. Niti sama industrija niti
posamezne države članice ne zmorejo kriti stroškov in tveganj, katerih
gonila (prehod na nizkoogljično gospodarstvo, zagotavljanje cenovno
dostopne in zanesljive energije) so zunaj trga. 
Za pospeševanje tega razvoja bo potreben
strateški pristop na ravni Unije, neprekinjena dobava energije, povpraševanje
in uporaba v stavbah, storitvah, prometu in industrijskih vrednostnih verigah. To
bo obsegalo usklajevanje sredstev po vsej Uniji, vključno s skladi
kohezijske politike, zlasti s pomočjo nacionalnih in regionalnih strategij
za pametno specializacijo, shem za trgovanje z emisijami, javnih naročil
in drugih mehanizmov financiranja. Potrebne bodo tudi politike na področju
zakonodaje in uporabe za obnovljive vire energije ter energetsko
učinkovita tehnična pomoč po meri in krepitev zmogljivosti za
odstranitev netehnoloških ovir.
Primer takega strateškega pristopa je
Strateški načrt za energetsko tehnologijo (načrt SET). Zagotavlja
dolgoročni načrt za obravnavanje ključnih inovacijskih ozkih
grl, s katerimi se energetske tehnologije soočajo v fazah pionirskih
raziskav, raziskav in razvoja/zasnove zamisli in v predstavitveni fazi, v
kateri podjetja pridobivajo kapital za financiranje velikih, prototipnih
projektov in poskušajo sprožiti proces uporabe na trgu. 
Sredstva, ki so potrebna za izvajanje
načrta SET v celoti, so bila ocenjena na 8 milijard EUR na leto
v naslednjih desetih letih[28]. To presega zmogljivosti
posameznih držav članic ali zainteresiranih strani na področju
raziskav in industrije. Potrebne so naložbe v raziskave in inovacije na ravni
Unije, skupaj z mobilizacijo prizadevanj po vsej Evropi v obliki skupnega
izvajanja ter porazdelitve tveganja in zmogljivosti. Financiranje raziskav in
inovacij na področju energije s strani Unije bo zato dopolnilo dejavnosti
držav članic, pri čemer bo osredotočeno na dejavnosti z jasno
dodano vrednostjo Unije, zlasti tiste z velikim potencialom za pritegnitev
nacionalnih sredstev. Ukrepi na ravni Unije podpirajo tudi dolgoročne
programe z velikim tveganjem in stroški, ki presegajo zmožnosti držav
članic, združujejo prizadevanja za zmanjšanje naložbenih tveganj v
obsežnih dejavnostih, kot je industrijska predstavitev, in razvijajo vseevropske,
interoperabilne energetske rešitve. 
Izvajanje načrta SET kot stebra raziskav
in inovacij evropske energetske politike bo okrepilo zanesljivost dobave
energije Unije in prehod na nizkoogljično gospodarstvo, pomagalo pri
povezovanju programov na področju raziskav in inovacij z vseevropskimi in
regionalnimi naložbami v energetsko infrastrukturo ter povečalo
pripravljenost vlagateljev, da sprostijo kapital za dolgotrajne projekte in
projekte, ki predstavljajo precejšnja tehnološka in tržna tveganja. Majhnim in
velikim podjetjem bo zagotovilo priložnosti za inovacije in jim pomagalo, da
postanejo ali ostanejo konkurenčna na svetovni ravni, na kateri so
priložnosti za energetsko tehnologijo velike in se še povečujejo. 
Na mednarodnem prizorišču ukrep na ravni
Unije zagotavlja „kritično maso“ za privabljanje interesa drugih vodilnih
tehnoloških ponudnikov in spodbuja mednarodna partnerstva za doseganje ciljev
Unije. Mednarodnim partnerjem bo olajšal sporazumevanje z Unijo, da bodo lahko
vzpostavili skupni ukrep na področjih, na katerih obstajata vzajemna
korist in interes.
Ukrepi v okviru
tega izziva bodo zato sestavljali tehnološki steber evropske energetske in
podnebne politike. Prispevali bodo tudi k uresničevanju Unije inovacij na
področju energije in ciljev politike, opredeljenih v pobudah „Evropa,
gospodarna z viri“, „Industrijska politika za dobo globalizacije“ in „Evropska
digitalna agenda“. 
Dejavnosti
raziskav in inovacij na področju fisijske in fuzijske jedrske energije se
v Obzorju 2020 izvajajo v okviru dela EURATOM. 
3.3.        Splošne
smernice dejavnosti
(a)                   
Zmanjšanje porabe energije in ogljičnega
odtisa s pomočjo pametne in trajnostne uporabe
Dejavnosti se osredotočajo na
raziskovanje in preskušanje novih konceptov, netehnoloških rešitev,
učinkovitejših, družbeno sprejemljivih in cenovno dostopnih sestavnih
delov tehnologij in sistemov z vgrajeno inteligenco v polnem obsegu, da bi
omogočili upravljanje z energijo v dejanskem času za stavbe skoraj
brez emisij, ogrevanje in hlajenje iz obnovljivih virov, visoko učinkovite
industrijske panoge in masovno uporabo energetsko učinkovitih rešitev s
strani podjetij, skupnosti in mest. 
(b)                   
Poceni dobava energije z nizkimi emisijami ogljika
Dejavnosti se osredotočajo na raziskave,
razvoj in predstavitev inovativnih obnovljivih virov energije ter tehnologij
zajemanja in shranjevanja ogljika, ki ponujajo obsežnejše, poceni tehnologije,
ki so varne za okolje, imajo večje izkoristke pretvorbe in so bolj
dostopne različnim trgom in okoljem delovanja. 
(c)                   
Alternativna goriva in mobilni viri energije
Dejavnosti se osredotočajo na raziskave,
razvoj in predstavitev tehnologij in vrednostnih verig v polnem obsegu, da bi
bioenergija postala bolj konkurenčna in trajnostna, da bi se zmanjšal
čas, potreben za trženje vodika in gorivnih celic ter bi se odprle nove
možnosti, ki kažejo dolgoročni potencial za razvitost.
(d)                   
Enotno, inteligentno evropsko elektroenergetsko
omrežje
Dejavnosti se osredotočajo na raziskave,
razvoj in predstavitev novih mrežnih tehnologij v polnem obsegu, vključno
s hrambo, sistemi in tržnimi zasnovami za načrtovanje, spremljanje,
nadzorovanje in varno upravljanje interoperabilnih omrežij na odprtem in
konkurenčnem trgu brez emisij ogljika, ki je odporen na podnebje, v
običajnih in izrednih razmerah.
(e)                   
Novo znanje in tehnologije 
Dejavnosti se osredotočajo na
multidisciplinarne raziskave (vključno z vizionarnimi ukrepi) za
energetske tehnologije in skupno uresničenje vseevropskih raziskovalnih
programov in instrumentov na svetovni ravni.
(f)                     
Trdnost sprejemanja odločitev in sodelovanje
javnosti
Dejavnosti bodo usmerjene v razvoj orodij,
metod in modelov za trdno in transparentno podporo politike, vključno z
dejavnostmi na področju sprejemanja s strani javnosti in udejstvovanja
javnosti, sodelovanja uporabnikov in trajnosti. 
(g)                   
Tržna uporaba inovacij na področju energije
Dejavnosti se osredotočajo na uporabne
inovacije, da bi spodbudile tržno uporabo novih energetskih tehnologij in
storitev, odstranile netehnološke ovire ter pospešile stroškovno
učinkovito izvajanje energetskih politik Unije.
4.           Pametni, zeleni in integrirani
prevoz
4.1         Posebni
cilj
Posebni cilj je oblikovati evropski
prometni sistem, ki gospodarneje izkorišča vire, je okolju prijazen, varen
in celovit, v korist državljanov, gospodarstva in družbe.
Evropa mora uskladiti naraščajoče
potrebe svojih državljanov po mobilnosti s potrebami po gospodarski
učinkovitosti ter zahtevami družbe z nizkimi emisijami ogljika in na
podnebje odpornim gospodarstvom. Kljub rasti mora prometni sektor doseči
znatno zmanjšanje toplogrednih plinov in drugih škodljivih učinkov na
okolje ter prekiniti svojo odvisnost od nafte, obenem pa ohraniti visoko raven
učinkovitosti in mobilnosti.
Trajnostno mobilnost je mogoče
doseči samo s korenito spremembo prometnih sistemov, ki jo spodbudijo
prodorne rešitve raziskav na področju prometa, obsežnimi inovacijami in
vseevropsko izvajanje bolj zelenih, varnejših in pametnejših prometnih rešitev.

Raziskave in inovacije morajo prinesti
osredotočene in pravočasne napredke, ki bodo pripomogli k doseganju
ciljev politike Unije, obenem pa okrepili gospodarsko konkurenčnost,
podprli prehod na gospodarstvo z nizkimi emisijami ogljika, odporno na podnebne
spremembe, in ohranili vodilni položaj na svetovnem trgu.
Čeprav bodo potrebne naložbe v raziskave,
inovacije in izvajanje precej obsežne, bo neuspeh pri izboljšanju trajnosti
prometa na dolgi rok prinesel nesprejemljivo visoke družbene, ekološke in
gospodarske stroške.
4.2         Utemeljitev
in dodana vrednost Unije
Promet je pomembno gonilo evropske gospodarske
konkurenčnosti in rasti. Zagotavlja mobilnost ljudi in blaga, ki je
potrebna za povezan evropski enotni trg ter za odprto in vključujočo
družbo. Predstavlja eno največjih prednosti Evrope glede industrijske
zmogljivosti in kakovosti storitve ter ima vodilno vlogo na številnih svetovnih
trgih. Prometna panoga in proizvodnja prometne opreme skupaj predstavljata 6,3
% BDP Unije. Hkrati se evropska prometna panoga sooča z vedno večjo
konkurenco iz ostalih delov sveta. Da bi zaščitili konkurenčno
prednost Evrope v prihodnosti in ublažili slabosti sedanjega prometnega
sistema, bodo potrebne prelomne tehnologije.
Prometni sektor precej prispeva k toplogrednim
plinom in ustvari do četrtino vseh emisij. Promet je 96-odstotno odvisen
od fosilnih goriv. Poleg tega prometna obremenjenost predstavlja vedno
večjo težav; sistemi še niso dovolj pametni; možnosti za prehajanje med
različnimi načini prevoza niso vedno privlačne; število žrtev v
prometu ostaja izredno visoko, in sicer 34 000 na leto v Uniji; državljani
in podjetja pričakujejo prometni sistem, ki je varen in zanesljiv. Mestna
območja so poseben izziv za trajnost prometa. 
V nekaj desetletjih bi zaradi
pričakovanih stopenj rasti prometa evropski promet zastal, stroški za
gospodarstvo in vpliv na družbo pa bi postali nevzdržni. Potniški kilometri se
bodo po pričakovanjih v naslednjih 40 letih podvojili in rasli
dvakrat hitreje za zračni prevoz. Emisije CO2 bi se do leta 2050
povečale za 35 %. Stroški prometne obremenjenosti se bi povečali za
približno 50 % na skoraj 200 milijard EUR letno. Zunanji stroški
nesreč bi se v primerjavi z letom 2005 povečali za približno
60 milijard EUR. 
„Ohranjanje trenutnega stanja“ zato ne pride v
poštev. Raziskave in inovacije, podprte s cilji politike in osredotočene
na ključne izzive, bodo precej prispevale k doseganju ciljev Unije glede
omejitve povečanja globalne temperature za 2 °C, zmanjšanja 60 %
emisij CO2 na področju prometa, izrednega zmanjšanja stroškov prometne
obremenjenosti in nesreč ter tako rekoč odprave smrtnih žrtev na
cestah do leta 2050.
Težave glede onesnaževanja, prometne
obremenjenosti, varnosti in zaščite se pojavljajo po vsej Uniji in
pozivajo k skupnim vseevropskim odzivom. Pospeševanje razvoja in uporabe novih
tehnologij in inovativnih rešitev za vozila, infrastrukture in upravljanje
prometa bo ključnega pomena za doseganje čistejših in
učinkovitejših prometnih sistemov v Uniji, za doseganje rezultatov,
potrebnih za blaženje podnebnih sprememb in izboljšanje učinkovitosti rabe
virov, ter za ohranjanje vodilnega položaja Unije na svetovnih trgih za
proizvode in storitve, povezane s prometom. Teh ciljev ni mogoče
doseči samo z razdrobljenimi nacionalnimi prizadevanji.
Financiranje raziskav in inovacij na ravni
Unije bo dopolnilo dejavnosti držav članic z osredotočanjem na
dejavnosti z jasno evropsko dodano vrednostjo. To pomeni, da bo poudarek na
prednostnih področjih, ki ustrezajo ciljem evropske politike; ukrepih, pri
katerih je potrebna kritična masa prizadevanj; primerih, pri katerih si je
treba prizadevati za vseevropske, interoperabilne rešitve na področju
prometa; ali ukrepih, s katerimi lahko združevanje nadnacionalnih prizadevanj
zmanjša tveganje naložb v raziskave in uvede pionirske skupne standarde in
skrajša čas, potreben za trženje rezultatov raziskav.
Dejavnosti na področju raziskav in
inovacij obsegajo številne pobude, ki zajemajo celotno inovacijsko verigo. Več
dejavnosti je posebej namenjenih pomoči pri uvajanju rezultatov na trg: programski
pristop k raziskavam in inovacijam, predstavitveni projekti, ukrepi za uvajanje
na trg in podpora standardizaciji in urejanju ter inovativne strategije
naročanja vsi ustrezajo temu cilju. Poleg tega bo sodelovanje in strokovno
znanje zainteresiranih strani pomagalo pri premostitvi vrzeli med rezultati
raziskav in njihovo uporabo v prometnem sektorju.
Naložbe v raziskave in inovacije za bolj
zelen, pameten in integriran prometni sistem bodo pomembno prispevale k ciljem
strategije Evropa 2020 za pametno, trajnostno in vključujočo
rast ter k ciljem vodilne pobude Unija inovacij. Dejavnosti bodo podprle
izvajanje bele knjige o prometu, ki je namenjena enotnemu evropskemu prometnemu
prostoru. Prispevale bodo tudi k ciljem politike iz vodilnih pobud „Evropa,
gospodarna z viri“, „Industrijska politika za dobo globalizacije“ in „Evropska
digitalna agenda“. 
4.3.        Splošne
smernice dejavnosti
(a)                   
Promet, gospodaren z viri, ki spoštuje okolje
Cilj je kar najbolj zmanjšati vpliv prometa na
podnebje in okolje z izboljšanjem njegove učinkovitosti glede uporabe
naravnih virov in z zmanjšanjem njegove odvisnosti od fosilnih goriv. 
Dejavnosti se osredotočajo na zmanjšanje
porabe virov in emisij toplogrednih plinov ter izboljšanje učinkovitosti
vozil, pospeševanje razvoja in uporabe nove generacije električnih in
drugih vozil z nizkimi emisijami ali brez njih, vključno s prelomnimi
spoznanji na področju motorjev, akumulatorjev in infrastrukture; raziskovanje
in izkoriščanje potenciala alternativnih goriv ter inovativnih in
učinkovitejših pogonskih sistemov, vključno z infrastrukturo za
goriva; čim boljšo uporabo infrastruktur s pomočjo pametnih prometnih
sistemov in pametne opreme; in povečanje uporabe upravljanja povpraševanja
in javnega nemotoriziranega prevoza, zlasti na mestnih območjih. 
(b)                   
Boljša mobilnost, manjša prometna obremenjenost,
večja varnost in zaščita
Cilj je uskladiti naraščajoče
potrebe po mobilnosti z izboljšano pretočnostjo prometa s pomočjo
inovativnih rešitev za celostne, vključujoče, varne, zanesljive in
stabilne prometne sisteme.
Dejavnosti se osredotočajo na zmanjšanje
prometne obremenjenosti, izboljšanje dostopa in izpolnjevanje potreb
uporabnikov s spodbujanjem celostnega prometa in logistike od vrat do vrat; povečanje
intermodalnosti in uporabe pametnih rešitev na področju načrtovanja
in upravljanja ter izredno zmanjšanje števila nesreč in učinka
varnostnih groženj.
(c)                   
Globalni vodilni položaj evropskega prometnega
sektorja
Cilj je okrepiti konkurenčnost in
učinkovitost evropskih panog za proizvodnjo prometne opreme in povezanih
storitev.
Dejavnosti se osredotočajo na razvoj naslednje
generacije inovativnih prevoznih sredstev in pripravo na prihod nadaljnje
generacije z oblikovanjem novih konceptov in zasnov, s pametnimi nadzornimi
sistemi in interoperabilnimi standardi, učinkovitimi procesi proizvodnje,
krajšimi časi razvoja in zmanjšanimi stroški življenjskega cikla.
(d)                   
Družbeno-ekonomske raziskave in v prihodnost
usmerjene dejavnosti za oblikovanje politike 
Cilj je podpreti izboljšano oblikovanje
politike, ki je potrebno za spodbujanje inovacij in reševanje izzivov na
področju prometa in z njimi povezanih družbenih potreb.
Dejavnosti se osredotočajo na izboljšanje
razumevanja družbeno-ekonomskih gibanj in vidikov, povezanih s prometom, in
oblikovalcem politike zagotoviti podatke in analize, ki temeljijo na dokazih.
5.           Podnebni ukrepi, učinkovita
raba virov in surovine 
5.1.        Posebni
cilj
Posebni cilj je doseči gospodarstvo, ki gospodarneje
izkorišča vire in je odporno na podnebne spremembe, ter trajnostno oskrbo
s surovinami, da se izpolnijo potrebe naraščajočega svetovnega
prebivalstva v okviru trajnostnih omejitev naravnih virov planeta. Dejavnosti
bodo pripomogle k povečanju evropske konkurenčnosti in izboljšanju
blaginje, obenem pa zagotovile okoljsko celovitost in trajnost, ohranile
povprečno globalno segrevanje pod 2 °C ter omogočile ekosistemom
in družbi, da se prilagodijo podnebnim spremembam.
V 20. stoletju je svet povečal tako svojo porabo
fosilnih goriv kot črpanje materialnih virov za skoraj desetkrat. Doba na
videz obilnih in poceni virov se počasi končuje. Surovine, voda,
zrak, biotska raznolikost in kopenski, vodni in pomorski sistemi so vsi pod
pritiskom. Številni veliki ekosistemi sveta so načeti in do 60 % storitev,
ki jih nudijo, se ne uporablja trajnostno. V Uniji se na leto porabi približno
16 ton materialov na osebo, od tega je 6 ton zavrženih in polovica
teh materialov konča na odlagališčih. Globalno povpraševanje po virih
se povečuje z naraščajočim prebivalstvom in vedno večjimi
pričakovanji, zlasti prejemnikov srednje visokih dohodkov v
nastajajočih gospodarstvih. Gospodarska rast mora biti popolnoma
ločena od uporabe virov.
Povprečna temperature Zemljinega površja se je v zadnjih
100 letih povečala za približno 0,8 °C, do konca
21. stoletja pa naj bi se povečala za 1,8 do 4 °C (glede na
povprečje v obdobju 1980–1999)[29]. Verjetni
učinki teh sprememb na naravne in človeške sisteme bodo izzvali ta
planet in njegovo sposobnost prilagajanja, pa tudi ogrozili prihodnji
gospodarski razvoj in blaginjo človeštva.
Vedno večji učinki podnebnih sprememb in okoljskih težav, kot
so vedno večja zakisanost oceanov, topljenje ledu na Arktiki, degradacija
tal in njihova uporaba, pomanjkanje vode, kemijsko onesnaženje in izguba
biotske raznovrstnosti, kažejo, da se naš planet bliža trajnostnim mejam. Če
na primer ne bo izboljšav glede učinkovite rabe, bo povpraševanje po vodi
v dvajsetih letih ponudbo preseglo za 40 %. Gozdovi izginjajo izredno hitro, in
sicer 5 milijonov hektarov na leto. Medsebojni vplivi med surovinami lahko
povzročijo sistemsko tveganje – izčrpanost enega vira lahko pomeni
prelomno točko za druge surovine in ekosisteme. Glede na sedanje stanje
bodo za podporo naraščajočega svetovnega prebivalstva do
leta 2050 potrebna količina virov, enaka več kot dvema planetoma
Zemlja.
Trajnostna oskrba s surovinami in gospodarno upravljanje s surovinami,
vključno z njihovim iskanjem, črpanjem, predelavo, ponovno uporabo,
recikliranjem in nadomeščanjem, je temeljnega pomena za delovanje sodobnih
družb in njihovih gospodarstev. Evropski sektorji, kot so sektorji za
gradbeništvo, kemikalije, avtomobile, vesolje, stroje in opremo, ki skupaj
zagotavljajo dodano vrednost v višini približno 1,3 bilijona EUR in
delovna mesta za približno 30 milijonov ljudi, so močno odvisni od
dostopa do surovin. Vendar je oskrba Unije s surovinami pod vedno večjim
pritiskom. Poleg tega je Unija zelo odvisna od uvoza strateško pomembnih
surovin, na katerega zelo močno vplivajo izkrivljanja trga. Unija ima še
vedno dragocene mineralne surovine, vendar njihovo izkoriščanje in
črpanje omejuje pomanjkanje ustreznih tehnologij, ovira pa ga vedno
večja svetovna konkurenca. Glede na pomen surovin za evropsko
konkurenčnost, gospodarstvo in za njihovo uporabo v inovativnih proizvodih
sta trajnostna oskrba s surovinami in njihovo gospodarno upravljanje pomembna
prednostna naloga za Unijo.
Sposobnost
gospodarstva, da se prilagodi in postane bolj odporno na podnebne spremembe,
bolj gospodarno z viri in obenem ostane konkurenčno, je odvisna od visokih
stopenj ekoloških inovacij družbene in tehnološke narave. Ker je svetovni trg
za ekološke inovacije vreden približno 1 bilijon EUR na leto, ta
znesek pa naj bi se do leta 2030 potrojil, so ekološke inovacije velika
priložnost za spodbujanje konkurenčnosti in nastanka delovnih mest v
evropskih gospodarstvih. 
5.2.        Utemeljitev
in dodana vrednost Unije
Da bi lahko izpolnili cilje Unije in mednarodne cilje glede emisij
toplogrednih plinov in koncentracij ter spoprijemanja z učinki podnebnih
sprememb, sta potrebna razvoj in uporaba stroškovno učinkovitih tehnologij
ter ukrepov za blažitev in prilagajanje. Politični okviri Unije in
globalni politični okviri morajo zagotoviti zaščito, vrednotenje in
ustrezno obnovo ekosistemov in biotske raznolikosti, da bi lahko ohranili
zmožnost zagotavljanja virov in storitev v prihodnosti. Raziskave in inovacije
lahko zagotovijo zanesljiv in trajnosten dostop do surovin ter precejšnje
zmanjšanje uporabe in izgube surovin. 
Ukrepi Unije bodo zato osredotočeni na
podporo ključnih ciljev in politik Unije, vključno z naslednjimi: Strategija
Evropa 2020; Unija inovacij; Evropa, gospodarna z viri in pripadajoči
načrt; Načrt za prehod na konkurenčno gospodarstvo z nizkimi
emisijami ogljika do leta 2050[30]; Prilagajanje podnebnim
spremembam: evropskemu okviru za ukrepanje naproti[31];
Pobuda za surovine[32]; Strategija trajnostnega
razvoja Unije[33]; Celostna pomorska
politika EU[34]; Okvirna direktiva o
pomorski strategiji[35]; Akcijski
načrt za ekološke inovacije in Evropska digitalna agenda[36].
Ti ukrepi krepijo sposobnosti družbe, da postane bolj odporna na okoljske in podnebne
spremembe ter zagotavljajo razpoložljivost surovin.
Glede na
nacionalno in globalno naravo podnebja in okolja, njuno razsežnost in
zapletenost ter mednarodno razsežnost dobavne verige surovin, je treba izvajati
ukrepe na ravni Unije in preko nje. Da bi se učinkovito spoprijeli s tem
izzivom, je zaradi multidisciplinarne narave potrebnih raziskav treba združiti
dopolnilno znanje in vire. Za zmanjšanje uporabe virov in učinkov na
okolje s hkratnim povečevanjem konkurenčnosti bo potreben
odločilen družbeni in tehnološki prehod na gospodarstvo, ki temelji na
trajnostnem odnosu med naravo in blaginjo ljudi. Usklajene raziskovalne in
inovacijske dejavnosti bodo izboljšale razumevanje in napovedovanje podnebnih
in okoljskih sprememb s sistemskega in medsektorskega vidika, zmanjšale
negotovosti, opredelile in ocenile slabosti, tveganja, stroške in priložnosti,
obenem pa povečale obseg in izboljšale učinkovitost odzivov in
rešitev družbe in politik. Namen ukrepov je tudi omogočiti akterjem na
vseh ravneh družbe, da aktivno sodelujejo v tem procesu.
Obravnavanje
razpoložljivosti surovin poziva k usklajenim prizadevanjem na področju
raziskav in inovacij na številnih področjih in sektorjih, ki bo pripomogel
k zagotavljanju varnih, ekonomsko upravičenih, okolju prijaznih in
družbeno sprejemljivih rešitev v celotni vrednostni verigi (iskanje,
črpanje, predelava, ponovna uporaba, recikliranje in nadomeščanje). Inovacije na teh področjih bodo zagotovile
priložnosti za rast in delovna mesta ter inovativne možnosti, ki vključujejo
znanost, tehnologijo, gospodarstvo, politiko in upravljanje. Zato se pripravlja
vzpostavitev evropskega inovacijskega partnerstva za surovine.
Ekološke
inovacije bodo zagotovile dragocene nove priložnosti za rast in delovna mesta. Rešitve,
razvite s pomočjo delovanja na ravni Unije, bodo odgovor na glavne grožnje
za industrijsko konkurenčnost in bodo omogočile hitro uveljavljanje
in razširjanje na enotnem trgu in zunaj njega. To bo omogočilo prehod na
zeleno gospodarstvo, ki upošteva trajnostno rabo virov. Partnerji za ta pristop
bodo: mednarodni, evropski in nacionalni oblikovalci politike; programi na
področju raziskav in inovacij, tako na mednarodni ravni kot na ravni držav
članic; evropska podjetja in industrija, Evropska agencija za okolje in nacionalne
agencije za okolje; druge zadevne zainteresirane strani. Ukrepi na ravni Unije
bodo poleg dvostranskega in regionalnega sodelovanja podpirali tudi zadevna
mednarodna prizadevanja in pobude, vključno z Mednarodnim forumom za
podnebne spremembe (IPCC), Medvladno platformi o biotski raznovrstnosti in
storitvah ekosistemov (IPBES) in Skupino za opazovanje Zemlje (GEO).
5.3.        Splošne
smernice dejavnosti
(a)                   
Boj proti podnebnim spremembam in prilagajanje
nanje
Cilj je razviti in oceniti inovativne, stroškovno učinkovite in
trajnostne ukrepe za prilagajanje in ublažitev posledic podnebnih sprememb na
področju toplogrednih plinov (CO2 in drugi) in za podporo tehnoloških in
netehnoloških zelenih rešitev s pomočjo ustvarjanja dokazov za osveščeno,
pravočasno in učinkovito ukrepanje ter mrežno povezovanje potrebnih
sposobnosti. Dejavnosti se osredotočajo na: izboljšanje razumevanja
podnebnih sprememb in zagotavljanje zanesljivih podnebnih napovedi; ocenjevanje
učinkov, slabosti in razvoj inovativnih, stroškovno učinkovitih
ukrepov za prilagajanje in preprečevanje tveganja; podpiranje politik za
ublažitev posledic podnebnih sprememb.
(b)                   
Trajnostno upravljanje naravnih virov in
ekosistemov
Cilj je zagotoviti znanje za upravljanje z
naravnimi viri, ki bo doseglo trajnostno ravnovesje med omejenimi viri ter
potrebami družbe in gospodarstva. Dejavnosti se osredotočajo na: izboljšanje
razumevanja glede delovanja ekosistemov, njihovega sodelovanja z družbenimi
sistemi in njihove vloge pri vzdrževanju gospodarstva in dobrega počutja
ljudi; ter zagotavljanje znanja in orodij za učinkovito sprejemanje
odločitev in sodelovanje javnosti.
(c)                   
Zagotavljanje trajnostne oskrbe s surovinami, ki
niso povezane z energetskim sektorjem in kmetijstvom
Cilj je
izboljšati bazo znanja o surovinah in razviti inovativne rešitve za stroškovno
učinkovito in okolju prijazno izkoriščanje, črpanje,
recikliranje in obnovo surovin ter za njihovo nadomeščanje z gospodarsko
privlačnimi nadomestnimi možnostmi z manjšim učinkom na okolje. Dejavnosti
se osredotočajo na: izboljšanje baze znanja o razpoložljivosti surovin; spodbujanje
trajnostne oskrbe in rabe surovin; iskanje nadomestnih rešitev za ključne
surovine; in izboljšanje družbene ozaveščenosti ter znanj in spretnosti na
področju surovin.
(d)                   
Omogočanje prehoda na zeleno gospodarstvo s
pomočjo ekoloških inovacij
Cilj je
spodbujati vse oblike ekoloških inovacij, ki omogočajo prehod na zeleno
gospodarstvo. Dejavnosti se osredotočajo na: krepitev tehnologij,
procesov, storitev in proizvodov na področju ekoloških inovacij ter
spodbujanje njihovega tržnega uveljavljanja in razširjanja s posebnim poudarkom
na MSP; podpiranje inovativnih politik in družbenih sprememb; merjenje in
ocenjevanje napredka k zelenemu gospodarstvu; in spodbujanje učinkovite
rabe virov s pomočjo digitalnih sistemov.
(e)                   
Razvoj celostnih in trajnostnih globalnih sistemov
za opazovanje okolja in informacijskih sistemov 
Cilj je
zagotoviti, da bodo na voljo dolgoročni podatki in informacije, potrebni
za reševanje tega izziva. Dejavnosti se osredotočajo na zmogljivosti,
tehnologije in infrastrukture podatkov za opazovanje in spremljanje Zemlje, ki
lahko nenehno zagotavljajo pravočasne in natančne informacije in
napovedi. Spodbujalo se bo prost, odprt in neomejen dostop do interoperabilnih
podatkov in informacij.
6.           VKLJUČUJOČE, INOVATIVNE
IN VARNE DRUŽBE
6.1.        Posebni
cilj
Posebni cilj je
spodbuditi vključujoče, inovativne in varne evropske družbe v okviru
sprememb brez primere in vedno večje svetovne soodvisnosti.
Evropa se
sooča z velikimi družbeno-ekonomskimi spremembami, ki precej vplivajo na
njeno prihodnost – vedno večja gospodarska in kulturna soodvisnost,
staranje, socialna izključenost, neenakosti in migracijski tokovi,
odpravljanje digitalnega razkoraka, spodbujanje kulture inovacij in ustvarjalnosti
v družbi in podjetjih, ter zagotavljanje varnosti in svobode, zaupanja v
demokratične institucije in zaupanja med državljani znotraj meja in preko
njih. Ti izzivi so ogromni in pozivajo k skupnemu evropskemu pristopu. 
Prvič, v Uniji so precejšnje neenakosti
med državami in znotraj njih. V letu 2010 indeks človekovega razvoja,
skupno merilo napredka na področju zdravja, izobraževanja in dohodka
ocenjuje države članice Unije med 0,743 in 0,895, kar kaže na precejšen
razkorak med državami. Precejšnje neenakosti med spoloma prav tako ostajajo: na
primer, razkorak v plači med spoloma v Uniji ostaja pri 17,8 % v korist
moških[37]. Eden od šestih
državljanov Unije (približno 80 milijonov ljudi) je na pragu
revščine. V zadnjih dveh desetletjih se je revščina mladih odraslih
in družin z otroki povečala. Stopnja brezposelnosti mladih je nad 20
%. 150 milijonov Evropejcev (okrog 25 %) ni še nikdar uporabljalo
interneta in morda nikdar ne bo ustrezno računalniško pismenih. Politična
apatičnost in polarizacija na volitvah sta se prav tako povečali in
odražata negotovo zaupanje državljanov trenutnim političnim sistemom. Te
številke kažejo, da so nekatere socialne skupine in skupnosti vedno
izključeni iz družbenega in gospodarskega razvoja in/ali demokratične
politike.
Drugič,
stopnja produktivnosti in gospodarske rasti Evrope se razmeroma zmanjšuje že
štiri desetletja. Poleg tega njen delež proizvedenega globalnega znanja in
vodilni položaj na področju uspešnosti inovacij v primerjavi s
ključnimi nastajajočimi gospodarstvi kot sta Brazilija in Kitajska,
strmo pada. Čeprav ima Evropa močno raziskovalno bazo, mora to bazo
oblikovati kot pomembno prednost za inovativno blago in storitve. Sicer je
splošno znano, da mora Evropa več vlagati v znanost in inovacije, vendar
bo morala te naložbe usklajevati pametneje kot je to počela v preteklosti:
več kot 95 % nacionalnih proračunov za raziskave in razvoj v Uniji se
porabi brez kakršnega koli usklajevanja, kar je ogromna potencialna potrata
sredstev v času vedno manjših možnosti financiranja. Poleg tega
inovacijske zmogljivosti držav članic kljub nedavni konvergenci ostajajo
zelo različne, z velikim razkorakom med „vodilnimi na področju
inovacij“ in „zmernimi inovatorji“[38].
Tretjič, številne oblike negotovosti, pa
naj bo to kriminal, nasilje, terorizem, kibernetski napadi, zloraba zasebnosti
ali kakšna druga oblika družbene in gospodarske motnje, vedno bolj pogosto
prizadenejo državljane. Po ocenah naj bi bilo v Evropi vsako leto do
75 milijonov neposrednih žrtev kaznivih dejanj[39].
Neposredni stroški kriminala, terorizma, nezakonitih dejavnosti, nasilja in
katastrof v Evropi so bili za leto 2010 ocenjeni na vsaj
650 milijard EUR (približno 5 % BDP Unije). Slikovit primer posledic
terorizma je napad na zgradbi trgovinskega centra 11. septembra 2001.
Izgubljenih je bilo na tisoče življenj, po ocenah pa naj bi ta dogodek
zaradi zmanjšane produktivnosti ZDA povzročil izgubo v višini
35 milijard USD, 47 milijard USD v celotni proizvodnji, in
v naslednjem četrtletju brezposelnost povečal za skoraj 1 %. Državljani,
podjetja in institucije vedno bolj sodelujejo v digitalni interakciji in
transakcijah na socialnem, finančnem in tržnem področju življenja,
razvoj interneta pa je prinesel tudi kibernetski kriminal, ki je vreden
več milijard eurov na leto in kršitve zasebnosti prizadenejo posameznike
ali združenja po vsej celini. Razvoj negotovosti v vsakodnevnem življenju in
nepričakovane razmere bodo verjetno vplivali na zaupanje državljanov ne
samo v institucije, ampak tudi v soljudi. 
Te izzive je treba
reševati skupaj in na inovativne načine, saj delujejo na zapletene in
pogosto nepričakovane načine. Inovacije lahko prinesejo šibkejšo
vključenost, kot se je zgodilo pri fenomenu digitalnega razkoraka ali
segmentaciji trga dela. Usklajevanje družbenih inovacij, zaupanja družbe in
socialne varnosti v politikah je včasih težko, na primer v socialno
zaostalih območjih v velikih mestih v Evropi. Sicer pa kombinacija
inovacij in naraščajočih zahtev državljanov oblikovalce politike ter
ekonomske in družbene akterje usmerjajo k iskanju novih odgovorov, ki ne
upoštevajo uveljavljenih meja med sektorji, dejavnostmi, blagom ali storitvami.
Pojavi, kot so rast interneta, finančnih sistemov, starajočega se
gospodarstva in ekološke družbe, nazorno kažejo, kako pomembna sta razmišljanje
in odziv na ta vprašanja v njihovih razsežnostih vključenosti, inovacij in
varnosti hkrati.
Zaradi
zapletenosti teh izzivov in razvoja povpraševanja je bistven razvoj inovativnih
raziskav in novih pametnih tehnologij, procesov in metod, mehanizmov družbenih
inovacij, usklajenih ukrepov in politik, ki bodo predvidele pomemben razvoj
dogodkov za Evropo ali nanj vplivale. Poziva k razumevanju temeljnih smeri
razvoja in učinkov teh izzivov in ponovnemu odkrivanju uspešnih oblik
solidarnosti, usklajevanja in ustvarjalnosti, zaradi katerih je Evropa v
primerjavi z drugimi svetovnimi regijami prepoznaven model
vključujočih, inovativnih in varnih družb. Zahteva bolj strateški
pristop k sodelovanju s tretjimi državami. In ne nazadnje, ker bi morale
varnostne politike sodelovati z različnimi socialnimi politikami, bo
krepitev družbene razsežnosti raziskav na področju varnosti pomemben vidik
tega izziva.
6.2.        Utemeljitev
in dodana vrednost Unije
Ti izzivi ne
upoštevajo nacionalnih meja, zato so zanje potrebne zahtevnejša primerjalna
analiza mobilnosti (ljudi, blaga, storitev in kapitala, pa tudi sposobnosti in
znanja) ter oblike institucionalnega sodelovanja, medkulturnih interakcij in
mednarodnega sodelovanja. Če se razumevanje le-teh in njihovo predvidevanje
ne bo izboljšalo, bodo evropske države zaradi pritiska sil globalizacije
medsebojno konkurirale, namesto da bi sodelovale, zaradi česar bodo v
Evropi poudarjene razlike, ne pa enakost in pravo ravnovesje med
konkurenčnostjo in sodelovanjem. Obravnavanje tako pomembnih
družbeno-ekonomskih izzivov samo na nacionalni ravni prinaša nevarnost glede
neučinkovite rabe virov, prenašanja težav na druge evropske in neevropske
države ter poudarjanja družbenih, gospodarskih in političnih napetosti, ki
lahko neposredno vplivajo na namene Pogodbe v smislu njenih vrednot, zlasti
Naslov I Pogodbe o Evropski uniji.
Da bi lahko
oblikovala vključujoče, inovativne in varne družbe, je v Evropi
potreben odziv, ki bo vplival na razvoj novega znanja, tehnologij in zmogljivosti
ter opredelitev možnosti politike. Takšen trud bo Evropi pomagal pri
spoprijemanju z izzivi ne samo znotraj meja, ampak tudi kot globalnemu akterju
na mednarodnem prizorišču. Zaradi tega bodo imele države članice
korist tudi od drugih izkušenj, omogočilo pa jim bo tudi, da opredelijo
lastne posebne ukrepe, ki ustrezajo njihovim zadevnim okvirom. 
Spodbujanje novih načinov sodelovanja med
državami v Uniji in zunaj nje, pa tudi med zadevnimi raziskovalnimi in
inovacijskimi skupnosti, bo zato osrednja naloga v okviru tega izziva. Sistematično
se bo izvajalo spodbujanje državljanov in industrije k sodelovanju, podpiranje
inovativnih družbenih in tehnoloških procesov, spodbujanje pametne in
participativne javne uprave ter spodbujanje z dokazi podprto oblikovanje
politik, da bi okrepili pomen vseh teh dejavnosti za oblikovalce politike,
družbene in ekonomske akterje ter državljane. Ob upoštevanju navedenega bodo
raziskave in inovacije predpogoj za konkurenčnost evropskih industrijskih
panog in storitev, zlasti na področju varnosti, digitalnega razvoja in
varovanja zasebnosti.
Sredstva Unije v okviru tega izziva bodo zato
podpirala razvoj, izvajanje in prilagajanje ključnih politik Unije, zlasti
prednostnih nalog strategije Evropa 2020 za pametno, trajnostno in
vključujočo rast, skupne zunanje in varnostne politike ter strategije
notranje varnosti Unije, vključno s politikami na področju
preprečevanja katastrof in odziva nanje. Spodbujalo se bo sodelovanje z
neposrednimi ukrepi Skupnega raziskovalnega središča.
6.3.        Splošne
smernice dejavnosti
6.3.1.     Vključujoče
družbe
Cilj je okrepiti solidarnost, socialno,
gospodarsko in politično vključenost ter pozitivno medkulturno
dinamiko v Evropi in z mednarodnimi partnerji, s pomočjo vrhunske znanosti
in interdisciplinarnostjo, tehnološkim napredkom in organizacijskimi
inovacijami. Pri tem lahko imajo pomembno vlogo družbene vede. Raziskave
oblikovalcem politike pomagajo pri oblikovanju politik za boj proti
revščini in preprečevanje nastanka različnih pregrad, diskriminacij
in neenakosti, na primer neenakosti med spoloma oziroma digitalnih ali
inovacijskih pregrad, v evropskih družbah in v primerjavi z ostalimi svetovnimi
regijami. Vključene so zlasti v izvajanje in spremembe strategije
Evropa 2020 in obširen zunanji ukrep Unije. Sprejeti so posebni
ukrepi za spodbujanje odličnosti v manj razvitih regijah, zaradi
česar se bo povečala udeležba v Obzorju 2020.
Dejavnosti se osredotočajo na:
(a)                   
spodbujanje pametne, trajnostne in
vključujoče rasti; 
(b)                   
oblikovanje prožnih in vključujočih družb
v Evropi; 
(c)                   
krepitev vloge Evrope kot globalnega akterja; 
(d)                   
zmanjšanje razkoraka na področju za raziskav
in inovacij v Evropi.
6.3.2.     Inovativne
družbe 
Cilj je spodbujanje razvoja inovativnih družb
in politik v Evropi s sodelovanjem državljanov, podjetij in uporabnikov v
raziskavah in inovacijah ter spodbujanje usklajenih politik na področju
raziskav in inovacij v okviru globalizacije. Posebna podpora bo namenjena
razvoju evropskega raziskovalnega prostora in razvoju okvirnih razmer za
inovacije.
Dejavnosti se
osredotočajo na:
(a)                   
krepitev podlage in podpore Unije inovacij in
evropskega raziskovalnega prostora,
(b)                   
podporo novih oblik inovacij, vključno z
družbenimi inovacijami in ustvarjalnostjo,
(c)                   
zagotavljanje sodelovanja družbe v raziskavah in
inovacijah, in 
(d)                   
spodbujanje celostnega in učinkovitega
sodelovanja s tretjimi državami.
6.3.3.     Varne
družbe
Cilj je podpora politik Unije za notranjo in
zunanjo varnost in zagotavljanje spletne varnosti, zaupanja in zasebnosti na
digitalnem enotnem trgu, obenem pa izboljšanje konkurenčnosti varnosti
Unije, IKT in storitvenih industrijskih panog. To bo uresničeno z razvojem
inovativnih tehnologij in rešitev, ki odpravljajo varnostne vrzeli in pomagajo
pri preprečevanju varnostnih groženj. Ukrepi, usmerjeni v misije, bodo
vključevali zahteve različnih končnih uporabnikov (državljanov,
podjetij in uprav, vključno z nacionalnimi in mednarodnimi organi, organi
civilne zaščite, organi kazenskega pregona, mejnimi policijskimi organi
itd.), da bi lahko upoštevali razvoj varnostnih groženj in zaščito
zasebnosti ter potrebnih družbenih vidikov.
Dejavnosti se osredotočajo na:
(a)                   
boj proti kriminalu in terorizmu,
(b)                   
krepitev varnosti z upravljanjem meja,
(c)                   
zagotavljanje spletne varnosti,
(d)                   
povečanje odpornosti Evrope na krize in
katastrofe,
(e)                   
zagotavljanje zasebnosti in svobode na internetu
ter krepitev socialne razsežnosti varnosti.
DEL IV
Neposredni nejedrski ukrepi Skupnega raziskovalnega središča
1.           Posebni cilj
Posebni cilj je zagotoviti k uporabnikom
usmerjeno znanstveno in tehnično podporo politikam Unije, obenem pa se
prožno odzivati na nove zahteve politike.
2.           Utemeljitev in dodana vrednost
Unije
Unija je opredelila velikopotezen načrt
politike do leta 2020, ki obravnava sklop zahtevnih in medsebojno
povezanih izzivov, kot sta trajnostno upravljanje z viri in konkurenčnost.
Da bi se lahko uspešno spoprijela s temi izzivi, so potrebna trdna znanstvena
spoznanja, ki segajo na različna področja in omogočajo
uravnoteženo oceno možnosti politike. Skupno raziskovalno središče, ki
nadalje krepi svojo vlogo kot znanstvena služba za oblikovanje politike Unije,
bo zagotovilo potrebno znanstveno in tehnično podporo v vseh fazah cikla
oblikovanja politik, od zasnove do izvajanja in ocenjevanja. Zato bo svoje
raziskave jasno usmeril na prednostne politike Unije, obenem pa krepil
medsektorske sposobnosti. Neodvisnost Skupnega raziskovalnega središča od
posebnih interesov, zasebnih ali nacionalnih, mu skupaj z njegovo
znanstveno-tehnično vlogo omogoča, da spodbuja potrebno doseganje
soglasja med zainteresiranimi stranmi in oblikovalci politike. Države
članice in državljani Unije imajo korist od raziskav Skupnega
raziskovalnega središča, zlasti na področjih, kot so zdravje in
varstvo potrošnikov, okolje, varnost in zaščita, ter njegovega upravljanja
kriz in katastrof. 
Skupno raziskovalno središče je sestavni
del evropskega raziskovalnega prostora in bo še naprej dejavno podpiralo
njegovo delovanje s pomočjo tesnega sodelovanja z enakovrednimi
institucijami in zainteresiranimi stranmi, s čimer bo odprl dostop do
njegovih instrumentov, in preko usposabljanja raziskovalcev. To bo spodbudilo
tudi vključevanje novih držav članic in pridruženih držav; zanje bo
Skupno raziskovalno središče še naprej zagotavljalo namenske tečaje
usposabljanja na znanstveno-tehnični podlagi organa prava Unije. Skupno
raziskovano središče bo vzpostavilo povezave za usklajevanje z drugimi
posebnimi cilji Obzorja 2020. Da bi dopolnil svoje neposredne ukrepe in za
namene nadaljnjega vključevanja in mreženja v evropskem raziskovalnem prostoru,
lahko Skupno raziskovalno središče sodeluje tudi v neposrednih ukrepih in
instrumentih usklajevanja Obzorja 2020 na področjih, na katerih ima
ustrezno strokovno znanje za ustvarjanje dodane vrednosti. 
3.           Splošne smernice dejavnosti
Dejavnosti Skupnega raziskovalnega
središča v Obzorju 2020 bodo osredotočene na prednostne naloge
politike Unije in družbene izzive, ki jih obravnavajo; usklajene so s
strategijo Evropa 2020 in njenimi glavnimi cilji pametne, trajnostne in
vključujoče rasti ter pobudama Varnost in državljanstvo ter Evropa v
svetu.
Ključna področja pristojnosti
Skupnega raziskovalnega središča bodo energija, promet, okolje in podnebne
spremembe, kmetijstvo in zanesljiva preskrba s hrano, zdravje in varstvo
potrošnikov, informacijske in komunikacijske tehnologije, referenčni
materiali ter varnost in zaščite (vključno z jedrsko v programu
Euratom).
Ta
področja pristojnosti bodo precej okrepljena z zmogljivostmi, da bi lahko
obravnavali celoten ciklus politike in ocenili možnosti politike. To obsega
krepitev zmogljivosti na naslednjih področjih: 
(a)                   
predvidevanje in napovedovanje – proaktivno
strateško razmišljanje o stanju in dogodkih na področju znanosti,
tehnologije in družbe ter njihovih morebitnih posledicah za javno politiko; 
(b)                   
ekonomija – za celostno službo, ki obsega tako
znanstveno-tehnične kot makro-ekonomske vidike: 
(c)                   
modeliranje – osredotočanje na trajnost in
ekonomijo ter prispevanje k temu, da bo Komisija glede analiz pomembnih
scenarijev manj odvisna od zunanjih izvajalcev; 
(d)                   
analiza politike – da bi omogočili
medsektorsko raziskovanje možnosti politike; 
(e)                   
ocena učinka – zagotavljanje znanstvene
podlage za podporo možnosti politike. 
Skupno raziskovalno središče si še naprej
prizadeva za odličnost v raziskavah, ki je podlaga za verodostojno in
trdno znanstveno-tehnično podporo politike. S tem namenom bo okrepilo
sodelovanje z evropskimi in mednarodnimi partnerji, med drugim z udeležbo v
posrednih ukrepih. Izvajalo bo tudi predhodne raziskave in krepilo sposobnosti
na nastajajočih področjih, pomembnih za politiko na selektivni
podlagi. 
Skupno raziskovalno središče se
osredotoča na: 
3.1         Odlična
znanost
Izvajanje raziskav,
da bi okrepili znanstveno dokazno podlago za oblikovanje politike in
preučevanje področij znanosti in tehnologije, tudi s predhodnim
raziskovalnim programom.
3.2         Vodilni
položaj v industriji 
K evropski
konkurenčnosti bo prispeval s podporo procesa standardizacije in
standardov s pomočjo prednormativnih raziskav, razvoja referenčnih
materialov in meritev ter usklajevanja metodologij na petih osrednjih
področjih (energija; promet; Digitalna agenda; varnost in zaščita; varstvo
potrošnikov). Izvajanje varnostnih ocen novih tehnologij na področjih, kot
sta energija in promet, ter zdravje in varstvo potrošnikov. Pomoč pri
spodbujanju uporabe, standardizacije in validacije vesoljskih tehnologij in
podatki, zlasti z namenom spoprijemanja z družbenimi izzivi.
3.3         Družbeni
izzivi
(a)                   
Zdravje, demografske spremembe in dobro
počutje
Prispevanje k zdravju in varstvu potrošnikov
z znanstveno in tehnično podporo na področjih, kot so hrana, krma in
potrošniški izdelki; okolje in zdravje; diagnostične in presejalne prakse,
povezane z zdravjem; ter prehrana in prehranjevanje.
(b)                   
Zanesljiva preskrba s hrano, trajnostno kmetijstvo,
morsko in pomorsko raziskovanje ter biogospodarstvo
Podpiranje razvoja, izvajanja in spremljanja
evropske kmetijske in ribiške politike, vključno varnost hrane in
zanesljivo preskrbo z njo, in razvojem biogospodarstva, npr. z
napovedmi glede proizvodnje pridelkov, tehničnimi in družbeno-ekonomskimi
analizami ter modeliranjem.
(c)                   
Zanesljiva, čista in učinkovita energija
Podpiranje podnebnih in energetskih
ciljev 20/20/20 z raziskavami glede tehnoloških in gospodarskih
vidikov preskrbe z energijo, učinkovitosti, tehnologij z nizkimi emisijami
ogljika, omrežij za prenos energije/električne energije.
(d)                   
Pametni, zeleni in integrirani prevoz
Podpiranje politike Unije za trajnostno in
varno mobilnost oseb in blaga z laboratorijskimi študijami ter pristopi
modeliranja in spremljanja, tudi na področjih tehnologij z nizkimi
emisijami ogljika za promet, kot so električna, čista in
učinkovita vozila ter alternativna goriva, ter pametnih prometnih
sistemov.
(e)                   
Podnebni ukrepi, učinkovita raba virov in
surovine
Preučevanje medsektorskih izzivov trajnostnega
upravljanja z naravnimi viri s pomočjo spremljanja ključnih
okoljskih spremenljivk in razvoja celostnega okvira modeliranja za oceno
trajnosti. 
Podpiranje učinkovite rabe virov,
zmanjšanja emisij in trajnostne oskrbe s surovinami s pomočjo celostne
družbene, okoljske in gospodarske ocene procesov čiste proizvodnje,
tehnologij in proizvodov ter storitev. 
Podpiranje razvojne politike Unije z
raziskavami, ki bodo pomagale pri zagotavljanju zadostne oskrbe s temeljnimi
viri in bodo osredotočene na spremljanje parametrov na področju
okolja in surovin, na analize, povezane z varno hrano in zanesljivo preskrbo z
njo, in na prenos znanja.
(f)                     
Vključujoče, inovativne in varne družbe
Prispevanje k izvajanju Unije inovacij in
spremljanje izvajanja z makro-ekonomskimi analizami gonilnih sil in ovir na
področju raziskav in inovacij, ter razvoj metodologij, pregledov stanja in
kazalnikov. 
Podpiranje evropskega raziskovalnega prostora
s spremljanjem njegovega delovanja in analizo gonilnih sil in preprek za
nekatere njegove ključne elemente; ter z mreženjem na področju
raziskav, usposabljanjem, odpiranjem ustanov in podatkovnih baz Skupnega
raziskovalnega središča uporabnikom v državah članicah ter državah
kandidatkah in pridruženih državah.
Prispevanje h ključnim ciljem pobude Digitalna
agenda s kvalitativnimi in kvantitativnimi analizami gospodarskih in
družbenih vidikov (Digitalno gospodarstvo, Digitalna družba, Digitalno
življenje) 
Spodbujanje notranje varnosti in zaščite
z opredelitvijo in oceno slabosti pomembnih infrastruktur kot temeljnih
sestavnih delov družbenih funkcij; in z oceno operativne zmogljivosti
tehnologij, povezanih z digitalno identiteto. Obravnavanje izzivov svetovne
varnosti, vključno z nastajajočimi ali hibridnimi grožnjami, s
pomočjo razvoja naprednih orodij za podatkovno rudarjenje in analize ter
za krizno upravljanje.
Krepitev zmogljivosti Unije za upravljanje naravnih
nesreč in nesreč, ki jih povzroči človek, s
povečanim spremljanjem infrastruktur in razvojem globalnih informacijskih
sistemov zgodnjega opozarjanja na številne nevarnosti in za upravljanje
tveganja z uporabo okvirov, ki temeljijo na satelitskem opazovanju Zemlje. 
DEL V
Evropski inštitut za inovacije in tehnologijo (EIT)
1.           Posebni cilj
Posebni cilj je vključiti trikotnik
znanja, tj. raziskav, inovacij in izobraževanja, ter tako okrepiti inovacijsko
zmogljivost Evrope in obravnavati družbene izzive. 
Na področju inovacijske zmogljivosti in
sposobnosti ustvarjanja novih storitev, proizvodov in procesov se Evropa
sooča s številnimi strukturnimi pomanjkljivostmi. Med številnimi glavnimi
obravnavanimi vprašanji so: razmeroma slabi rezultati Evrope glede privabljanja
nadarjenih ljudi in njihovega zadržanja; premalo izkoriščene
obstoječe raziskovalne prednosti glede ustvarjanja gospodarske ali
družbene vrednosti; nizke ravni podjetniške dejavnosti; obseg virov in centrov
odličnosti, ki ne zadošča za konkurenčnost na svetovni ravni; ter
preveliko število ovir za sodelovanje v okviru trikotnika znanj, tj. visokega
šolstva, raziskav in podjetij, na evropski ravni. 
2.           Utemeljitev in dodana vrednost
Unije
Če naj bi bila Evropa konkurenčna v
mednarodnem obsegu, je treba te strukturne pomanjkljivosti odpraviti. Opredeljeni
elementi so skupni vsem državam članicam in vplivajo na inovacijsko zmogljivost
Unije kot celote. 
EIT bo ta vprašanja obravnaval s spodbujanjem
strukturnih sprememb na evropskem področju inovacij. To bo dosegel s
spodbujanjem vključevanja visokega šolstva, raziskav in inovacij na
najvišji ravni, s čimer bo ustvaril nova okolja, ugodna za inovacije, ter
s spodbujanjem in podpiranjem nove generacije podjetnikov. S tem bo EIT v
celoti prispeval k ciljem strategije Evropa 2020 in zlasti pobudam Unija
inovacij ter Mladi in mobilnost. 
Povezovanje izobraževanja in podjetništva z
raziskavami in inovacijami
Posebna značilnost EIT je
vključevanje izobraževanja in podjetništva z raziskavami in inovacijami
kot povezav v enotni inovacijski verigi po vsej Uniji in onkraj nje.
Poslovna logika in k rezultatom usmerjen
pristop
EIT prek svojih skupnosti znanj in inovacij
deluje v skladu s poslovno logiko. Predpogoj je trdno vodstvo: vsaka skupnost
znanja in inovacij ima svojega izvršnega direktorja. Partnerje skupnosti znanja
in inovacij zastopa en pravni subjekt za bolj poenostavljen postopek
odločanja. Skupnosti znanj in inovacij morajo pripraviti letni poslovni
načrt, vključno z ambicioznim portfeljem dejavnosti od izobraževanja
do ustanavljanja podjetij, z jasnimi cilji in rezultati, ki so namenjeni
doseganju tako družbenega kot tržnega učinka. Veljavna pravila glede
udeležbe, ocenjevanja in spremljanja skupnosti znanj in inovacij omogočajo
hitre, poslovne odločitve.
Premagovanje
razdrobljenosti s pomočjo dolgoročnih celostnih partnerstev
Skupnosti znanj in inovacij EIT so zelo
povezane družbe, ki povezujejo partnerje iz industrije, visokega šolstva,
raziskovalnih in tehnoloških inštitutov, znanih po svoji odličnosti. Skupnosti
znanj in inovacij partnerjem na svetovni ravni omogočajo združevanje v
novih, čezmejnih oblikah, kar najbolje izrabljajo obstoječa sredstva
in odpirajo dostop do novih poslovnih priložnosti prek novih vrednostnih verig,
pri čemer obravnavajo obsežnejše izzive z višjim tveganjem.
Spodbujanje glavne prednosti Evrope na
področju inovacij: njenih zelo nadarjenih ljudi 
Nadarjenost je ključna za inovacije. S
postavljanjem študentov, raziskovalcev in podjetnikov v središče svojega
inovacijskega modela EIT spodbuja ljudi in njihovo sodelovanje. EIT bo
zagotovil podjetniško in ustvarjalno kulturo in interdisciplinarno izobraževanje
nadarjenim ljudem s pomočjo EIT pridobljenih magisterijev in doktoratov,
kar naj bi postala mednarodno priznana znamka odličnosti. S tem EIT
močno spodbuja mobilnost znotraj trikotnika znanja. 
3.           Splošne smernice dejavnosti
EIT v glavnem, ampak ne izrecno, deluje prek
skupnosti znanj in inovacij na področjih družbenih izzivov, ki so izredno
pomembni za skupno prihodnost Evrope. Čeprav so skupnosti znanj in
inovacij precej neodvisne pri opredeljevanju lastnih strategij in dejavnosti,
obstajajo številne inovativne značilnosti, ki so skupne vsem skupnostim
znanj in inovacij. EIT bo poleg tega povečal svoj učinek z dajanjem
na razpolago izkušenj, ki so jih nabrale skupnosti znanj in inovacij, po vsej
Uniji in z aktivnim spodbujanjem nove kulture izmenjave znanja. 
(a)                   
Prenos in uporaba dejavnosti visokega šolstva,
raziskav in inovacij za ustanavljanje novih podjetij
EIT je usmerjen k sprostitvi inovacijskega
potenciala ljudi in izkorišča njihove zamisli ne glede na njihov položaj v
inovacijski verigi. S tem bo EIT pomagal pri reševanju „evropskega paradoksa“,
da odlične obstoječe raziskave še zdaleč niso v celoti
izkoriščene. S tem EIT pomaga pri prenosu zamisli na trg. Zlasti prek
svojih skupnosti znanj in inovacij ter svoje osredotočenosti na
spodbujanje podjetniškega razmišljanja bo ustvaril nove poslovne priložnosti
tako v obliki zagonov in izločitev dejavnosti v novo podjetje kot tudi
znotraj obstoječe industrije. 
(b)                   
Vrhunske, v inovacije usmerjene raziskave na
področjih ključnega gospodarskega in družbenega interesa
Temelj strategije in dejavnosti EIT bo
osredotočenost na družbene izzive, ki so izredno pomembni za prihodnost,
kot so podnebne spremembe ali trajnostna energija. Z obravnavanjem
ključnih družbenih izzivov na celosten način bo EIT spodbujal inter- in
multidisciplinarne pristope ter pomagal pri osredotočanju raziskovalnih
prizadevanj partnerjev, ki sodelujejo v skupnostih znanj in inovacij.
(c)                   
Razvoj nadarjenih, kvalificiranih in podjetniških
ljudi s pomočjo dejavnosti izobraževanja in usposabljanja 
EIT celostno vključuje izobraževanje in
usposabljanje na vseh stopnjah poklicnega razvoja ter razvija nove in
inovativne izobraževalne programe, ki bodo odražali potrebo po novih profilih,
ki so jo sprožili zahtevni družbeni in gospodarski izzivi. S tem bo imel EIT
ključno vlogo pri spodbujanju k priznavanju novih stopenj in diplom v
državah članicah.
EIT bo imel tudi pomembno vlogo pri natančnem
prilagajanju koncepta „podjetništvo“ prek svojih izobraževalnih programov, ki
spodbujajo podjetništvo v okviru visoko-intenzivnega znanja, pri čemer
temeljijo na inovativnih raziskavah in prispevajo k rešitvam z velikim pomenom
za družbo. 
(d)                   
Razširjanje najboljše prakse in sistemska izmenjava
znanja
EIT bo na področju inovacij in za razvoj
skupne kulture inovacij in prenosa znanja uveljavljal nove pionirske pristope,
med drugim z izmenjavo različnih izkušenj njegovih skupnosti znanj in
inovacij prek različnih mehanizmov za razširjanje, kot sta platforma
zainteresiranih strani in štipendijska shema. 
(e)                   
Mednarodna razsežnost
EIT se zaveda globalnega okvira, v katerem deluje,
in pomaga pri oblikovanju povezav s ključnimi mednarodnimi partnerji. Z
nadgradnjo centrov odličnosti prek skupnosti znanj in inovacij in s
spodbujanjem novih priložnosti za izobraževanje bo EIT pripomogel k večji
privlačnosti Evrope za nadarjene ljudi iz tujine.
(f)                     
Povečevanje vseevropskega učinka z
inovativnim modelom financiranja
EIT bo precej prispeval k ciljem iz
Obzorja 2020, zlasti z obravnavanjem družbenih izzivov, na način, ki
bo dopolnjeval druge pobude na tem. Preskusil bo nove in poenostavljene
pristope na področju financiranja in vodenja ter imel tako pionirsko vlogo
na področju inovacij v Evropi. Njegov pristop bo trdno temeljil na
močnem učinku vzvoda ter mobiliziral javna in zasebna sredstva. Poleg
tega bo uporabljal popolnoma nove namenske družbe za usmerjeno podporo
posameznim dejavnostim prek sklada EIT.
(g)                   
Povezava regionalnega razvoja in evropskih
priložnosti
Prek skupnosti znanj in inovacij ter njihovih
skupnih središč – vozlov odličnosti, ki združujejo partnerje s
področja visokega šolstva, raziskav in podjetij na določeni
geografski lokaciji – bo EIT povezan tudi z regionalno politiko. Zlasti bo
zagotovil boljšo povezavo med institucijami visokega šolstva ter regionalnimi
inovacijami in rastjo v okviru regionalnih in nacionalnih strategij za pametno
specializacijo. S tem bo prispeval k ciljem kohezijske politike Unije.
Priloga II
Razdelitev proračuna
Okvirna razdelitev
za program Obzorje 2020 je naslednja (v milijonih EUR):
 I           Odlična znanost, od tega: || 27818 
                 1.             Evropski raziskovalni svet || 15008 
                 2.             Prihodnje in nastajajoče tehnologije || 3505 
                 3.             Ukrepi Marie Curie za razvoj spretnosti, usposabljanje in poklicni razvoj || 6503 
                 4.             Evropske raziskovalne infrastrukture (tudi e-infrastrukture) || 2802 
 II         Vodilni položaj v industriji, od tega: || 20280 
                 1.             Vodilni položaj na področju omogočitvenih in industrijskih tehnologij* || 15580, od tega 500 za EIT 
                 2.             Dostop do tveganega kapitala** || 4000 
                 3.             Inovacije v MSP || 700 
 III        Družbeni izzivi, od tega: || 35888 
                 1.             Zdravje, demografske spremembe in dobro počutje || 9077, od tega 292 za EIT 
 2.             Zanesljiva preskrba s hrano, trajnostno kmetijstvo, morsko in pomorsko raziskovanje ter biogospodarstvo || 4694, od tega 150 za EIT 
                 3.             Zanesljiva, čista in učinkovita energija || 6537, od tega 210 za EIT 
                 4.             Pametni, zeleni in integrirani prevoz || 7690, od tega 247 za EIT 
                 5.             Podnebni ukrepi, učinkovita raba virov in surovine || 3573, od tega 115 za EIT 
                 6.             Vključujoče, inovativne in varne družbe || 4317, od tega 138 za EIT 
 Evropski inštitut za inovacije in tehnologijo (EIT) || 1542 + 1652*** 
 Nejedrske neposredne dejavnosti Skupnega raziskovalnega središča || 2212 
 SKUPAJ || 87740 
*Vključno z
8 975 mio EUR za informacijske in komunikacijske tehnologije, od tega
1 795 mio EUR za fotoniko ter mikro- in nanoelektroniko, 4 293 mio
EUR za nanotehnologije, napredne materiale ter sodobno proizvodnjo in
predelavo, 575 mio EUR za biotehnologijo in 1 737 mio EUR za vesolje. Zato
bo 6 663 mio EUR na voljo za podporo ključnim omogočitvenim
tehnologijam.
** Okoli 1 131
mio EUR od tega zneska ja lahko namenjenih za izvajanje projektov Strateškega
načrta za energetsko tehnologijo (načrt SET). Okoli tretjina je lahko
namenjena MSP.
*** Skupni znesek bo
na voljo z dodelitvami, kot določa člen 6(3). Druga dodelitev v
višini 1 652 mio EUR bo na voljo sorazmerno s proračunoma za Družbene
izzive in Vodilni položaj na področju omogočitvenih in industrijskih
tehnologij na indikativni osnovi in v odvisnosti od ponovnega pregleda iz
člena 26(1). 
OCENA FINANČNIH POSLEDIC
ZAKONODAJNEGA PREDLOGA
1.           OKVIR PREDLOGA/POBUDE 
              1.1.    Naslov predloga/pobude 
              1.2.    Zadevna področja v okviru ABM/ABB
              1.3.    Vrsta predloga/pobude 
              1.4.    Cilji 
              1.5.    Utemeljitev predloga/pobude 
              1.6.    Trajanje in finančne posledice 
              1.7.    Načrtovani načini upravljanja 
2.           UKREPI UPRAVLJANJA 
              2.1.    Določbe glede spremljanja in
poročanja 
              2.2.    Sistem upravljanja in nadzora 
              2.3.    Ukrepi preprečevanja goljufij in
nepravilnosti 
3.           OCENA FINANČNIH POSLEDIC
PREDLOGA/POBUDE 
              3.1.    Zadevni razdelki večletnega
finančnega okvira in proračunske vrstice odhodkov 
              3.2.    Ocenjeni učinek na odhodke 
              3.2.1. Povzetek ocenjenega učinka na odhodke 
              3.2.2. Ocenjeni učinek na odobritve za poslovanje 
              3.2.3. Ocenjeni učinek na odobritve upravne narave
              3.2.4. Skladnost z veljavnim večletnim finančnim okvirom
              3.2.5. Udeležba tretjih oseb pri financiranju 
              3.3.    Ocenjeni učinek na
prihodke
OCENA
FINANČNIH POSLEDIC ZAKONODAJNEGA PREDLOGA
OKVIR PREDLOGA/POBUDE 
1.1.        Naslov
predloga/pobude 
Obzorje 2020
– okvirni program za raziskave in inovacije (2014-2020) 
1.2.        Zadevna
področja v okviru ABM/ABB[40] 
-
08 – Raziskave in inovacije
-
09 – Informacijska družba in mediji
-
02 – Podjetništvo in industrija
-
05 – Kmetijstvo
-
32 – Energetika
-
06 – Mobilnost in promet
-
15 – Izobraževanje in kultura
-
07 – Okolje in podnebni ukrepi
-
10 – Skupno raziskovalno središče
1.3.        Vrsta
predloga/pobude 
ý Predlog/pobuda
se nanaša na nov ukrep. 
¨ Predlog/pobuda se
nanaša na nov ukrep, ki je nadaljevanje pilotnega projekta/pripravljalnega
ukrepa[41]. 
¨ Predlog/pobuda je
namenjena podaljšanju obstoječega ukrepa. 
¨ Predlog/pobuda se
nanaša na ukrep z novo usmeritvijo. 
1.4.        Cilji
1.4.1.     Večletni
strateški cilji Komisije, ki naj bi bili doseženi s predlogom/pobudo 
Obzorje 2020
– okvirni program za raziskave in inovacije (2014–2020) (v nadaljnjem besedilu:
„Obzorje 2020“) bo prispeval k strategiji Evropa 2020, vključno
z dokončanjem evropskega raziskovalnega prostora, s spodbujanjem pametne,
trajnostne in vključujoče rasti:
-
Pametna rast – razvoj na znanju in inovacijah temelječega gospodarstva
(izvajanje vodilne pobude Unija inovacij).
-
Trajnostna rast – spodbujanje bolj konkurenčnega in zelenega gospodarstva,
ki gospodarneje izkorišča vire.
-
Vključujoča rast – utrjevanje gospodarstva z visoko stopnjo
zaposlenosti, ki omogoča ekonomsko, socialno in teritorialno kohezijo.
1.4.2.     Posebni
cilji in zadevne dejavnosti v okviru ABM/ABB 
-
Del I: Prednostna naloga „Odlična znanost“
-
Del II: Prednostna naloga „Vodilni položaj v industriji“
-
Del III: Prednostna naloga „Družbeni izzivi“
-
Del IV: Nejedrske neposredne dejavnosti Skupnega raziskovalnega
središča 
-
Del V: „Vključevanje trikotnika znanja“ (Evropski inštitut za
inovacije in tehnologijo)
Zadevne dejavnosti v okviru AMB/ABB
-
08 – Raziskave in inovacije
-
09 – Informacijska družba in mediji
-
02 – Podjetništvo in industrija
-
05 – Kmetijstvo
-
32 – Energetika
-
06 – Mobilnost in promet
-
15 – Izobraževanje in kultura
-
07 – Okolje in podnebni ukrepi 
-
10 – Skupno raziskovalno središče
1.4.3.     Pričakovani
izid in učinki
Navedite, kako naj bi
predlog/pobuda učinkovala na upravičence/ciljne skupine.
Po
ocenah naj bi do leta 2030 Obzorje 2020 ustvarilo dodatnega
0,92 % BDP, 1,37 % izvoza, –0,15 % uvoza in 0,40 %
zaposlovanja. 
Za
več informacij preberite Delovni dokument služb Komisije o oceni
učinka Obzorja 2020, ki spremlja ta zakonodajni predlog. 
1.4.4.     Kazalniki
izida in učinkov 
Navedite, s katerimi
kazalniki bi bilo mogoče spremljati izvajanje predloga/pobude.
Naslednja
preglednica določa omejeno število ključnih kazalnikov za ocenjevanje
rezultatov in učinkov za splošne in posebne cilje Obzorja 2020.
Dodatni
– vključno z novo razvitimi – kazalniki bodo uporabljeni za zajetje
različnih vrst rezultatov in učinkov za različne posebne
dejavnosti.
Splošni
cilj:
Prispevanje
k ciljem strategije Evropa 2020 in dokončanju evropskega
raziskovalnega prostora.
-
cilj strategije Evropa 2020 na področju raziskav in razvoja (3 %
BDP)
Stanje:            2,01 %
BDP (EU-27, 2009)
Cilj:    3 %
BDP (2020)
-
osnovni kazalnik strategije Evropa 2020 za inovacije
Stanje:            Nov
pristop
Cilj:    Velik
pomen hitro rastočih inovativnih podjetij v gospodarstvu
Del I: Prednostna naloga „Odlična znanost“
Posebni cilji
* Evropski raziskovalni svet
-
Delež objav v okviru projektov, financiranih s strani ERC, ki so med 1 %
največkrat citiranih objav
Stanje:            0,8 %
(objave EU od leta 2004 do 2006, citirane do leta 2008)
Cilj:    1,6 %
(objave ERC v obdobju 2014–2020)
-
Število ukrepov institucionalne politike in nacionalne/regionalne politike, ki
jih je spodbudilo financiranje s strani ERC
Stanje:            20
(ocena za obdobje 2007–2013)
Cilj:    100
(2014 – 2020)
* Prihodnje in nastajajoče tehnologije
-
Objave v strokovnih revijah z velikim vplivom
Stanje:            Nov
pristop:
Cilj:    25
objav na 10 milijonov EUR sredstev (obdobje 2014–2020) 
-
Patentne prijave na področju prihodnjih in nastajajočih tehnologij 
Stanje:            Nov
pristop:
Cilj:    1
patentna prijava na 10 milijonov EUR sredstev
(obdobje 2014–2020)
* Ukrepi Marie Curie za razvoj spretnosti, usposabljanje in poklicni
razvoj
-
Medsektorsko in meddržavno kroženje raziskovalcev, vključno z absolventi
doktorskega študija
Stanje:            50 000,
od tega je okrog 20 % absolventov doktorskega študija
(obdobje 2007–2013)
Cilj:    65.000,
od tega je okrog 40 % absolventov doktorskega študija (obdobje 2014–2020)
* Evropske raziskovalne infrastrukture (tudi e-infrastrukture)
-
Raziskovalne infrastrukture, ki so s podporo Unije dostopne za vse raziskovalce
v Evropi in onkraj nje
Stanje:            650
(2012)
Cilj:    1000(2020)
Del II: Prednostna naloga „Vodilni položaj v industriji“
Posebni cilji
*Vodilni položaj na področju omogočitvenih in industrijskih
tehnologij (IKT, nanotehnologije, napredni materiali,
biotehnologije, sodobna proizvodnja in vesolje)
-
Patentne prijave iz različnih omogočitvenih in industrijskih
tehnologij 
Stanje:            Nov
pristop:
Cilj:    3
patentne prijave na 10 milijonov EUR sredstev
(obdobje 2014–2020)
-
Dostop do tveganega kapitala
-
Skupne naložbe, mobilizirane z dolžniškim financiranjem in naložbami tveganega
kapitala
Stanje:            Nov
pristop:
Cilj:    100
mio EUR skupnih naložb na 10 mio EUR prispevka Unije (2014–2020)
* Inovacije v MSP
-
Delež sodelujočih MSP, ki uvajajo inovacije, nove za podjetje ali trg
(obsega obdobje projekta in dodatna tri leta)
Stanje:            Nov
pristop:
Cilj:    50
%
Del III: Prednostna naloga „Družbeni izzivi“
Posebni cilji
Za
vsak izziv se oceni napredek glede na prispevek k naslednjim posebnim ciljem,
ki so podrobneje opisani v Prilogi I Obzorja 2020 skupaj z opisi
znatnega napredka, potrebnega za doseganje izzivov in za politiko pomembnih
kazalnikov.
-
Izboljšanje vseživljenjskega zdravja in dobrega počutja za vse.
-
Zagotavljanje zanesljive in zadostne preskrbe varne hrane in drugih bioloških
izdelkov visoke kakovosti z razvojem produktivnih in prožnih proizvodnih
sistemov, ki gospodarneje izkoriščajo vire, in spodbujanjem storitev
ekosistema ob konkurenčnih in nizkoogljičnih dobavnih verigah. 
-
Prehod na zanesljiv, trajnosten in konkurenčen energetski sistem ob
soočanju z vedno večjim pomanjkanjem virov, naraščajočimi
potrebami po energiji in podnebnimi spremembami. 
-
Oblikovanje evropskega prometnega sistema, ki gospodarneje izkorišča vire,
je okolju prijazen, varen in celovit, v korist državljanov, gospodarstva in
družbe.
-
Doseči gospodarstvo, ki gospodarneje izkorišča vire in je odporno na
podnebne spremembe, ter trajnostno oskrbo s surovinami, da se izpolnijo potrebe
naraščajočega svetovnega prebivalstva v okviru trajnostnih omejitev
naravnih virov planeta. 
-
Spodbujanje vključujočih, inovativnih in varnih evropskih družb v
okviru sprememb brez primere in vedno večje svetovne soodvisnosti.
Dodatni
kazalniki uspešnosti so:
- Objave v strokovnih revijah z velikim vplivom na
področju različnih družbenih izzivov
Stanje:            Nov
pristop (za 7OP (2007–2010), 8 149 objav skupno – začetni podatki)
Cilj:    v
povprečju 20 objav na 10 milijonov EUR sredstev
(obdobje 2014–2020)
-
Patentne prijave na področju različnih družbenih izzivov 
Stanje:            153 (Program sodelovanja 7OP za
obdobje 2007–2010, začetne številke)
Cilj:    v
povprečju 2 patentni prijavi na 10 milijonov EUR sredstev
(obdobje 2014–2020)
-
Število delov zakonodaje Unije, ki se nanaša na dejavnosti, podprte na
področju različnih družbenih izzivov
Stanje:            Nov
pristop:
Cilj:    v
povprečju 1 na 10 milijonov EUR sredstev
(obdobje 2014–2020)
Del IV: Nejedrske neposredne dejavnosti Skupnega raziskovalnega
središča 
Zagotoviti
k uporabnikom usmerjeno znanstveno in tehnično podporo politikam Unije 
-
Število pojavov občutnih posebnih vplivov na evropske politike na podlagi
tehnične in znanstvene podpore politike s strani Skupnega raziskovalnega
središča
Stanje:            175
(2010)
Cilj:    230
(2020)
-
Število strokovno pregledanih objav 
Stanje:            430
(2010)
Cilj:    500
(2020)
Del V: „Vključevanje trikotnika znanja“
(Evropski inštitut za inovacije in tehnologijo)
-
Organizacije univerz, podjetij in raziskav, vključene v skupnosti znanja
in inovacij
Stanje:            Nov
pristop:
Cilj:    540
(2020)       
-
Sodelovanje v trikotniku znanj, ki vodi v razvoj inovativnih proizvodov in
postopkov.
Stanje:            Nov
pristop:
Cilj:    600
zagonov in izločitev dejavnosti v novo podjetje s strani
študentov/raziskovalcev/profesorjev skupnosti znanj in inovacij;
6 000 inovacij v obstoječih podjetjih, razvitih s strani
študentov/raziskovalcev/profesorjev skupnosti znanj in inovacij
1.5.        Utemeljitev
predloga/pobude 
1.5.1.     Potrebe,
ki jih je treba kratkoročno ali dolgoročno zadovoljiti 
-
Izboljšanje prispevka raziskav in inovacij k reševanju ključnih družbenih
izzivov. 
-
Krepitev industrijske konkurenčnosti EU s spodbujanjem vodilnega
tehnološkega položaja in prenosom dobrih zamisli na trg.
-
Krepitev znanstvene baze Evrope.
-
Oblikovanje evropskega raziskovalnega prostora in povečanje njegove
učinkovitosti (medsektorski cilji). 
Za
več informacij preberite Delovni dokument služb Komisije o oceni
učinka Obzorja 2020, ki spremlja ta zakonodajni predlog.
1.5.2.     Dodana
vrednost ukrepanja EU
Obstajajo
utemeljeni razlogi za javno posredovanje pri reševanju problemov iz točke
1.5.1. Trgi sami Evropi ne bodo prinesli vodilnega položaja v novi
tehnološko-ekonomski paradigmi. Da bi odpravili pomanjkljivosti trga, povezane
s sistemskimi premiki na področju temeljnih tehnologij, je potrebno
obsežno javno posredovanje s pomočjo ukrepov ponudbe in povpraševanja.
Vendar
države članice zahtevanega javnega posredovanja ne bodo mogle izvesti
same. Njihove naložbe v raziskave in inovacije so sorazmerno majhne,
razdrobljene in neučinkovite, kar je ključna ovira pri premikih v
tehnološki paradigmi. Države članice same od sebe težko pospešijo
tehnološki razvoj dovolj širokega spektra tehnologij ali odpravijo pomanjkanje
nadnacionalnega usklajevanja.
Kot
je poudarjeno v predlogu za naslednji večletni finančni okvir, je
Unija v dobrem položaju, da doda vrednost z izvajanjem obsežne naložbe v
teoretične pionirske raziskave na področju ciljnih raziskav in
razvoja ter s tem povezanim izobraževanjem, usposabljanjem in infrastrukturami,
ki bodo pripomogle h krepitvi naše uspešnosti na področju tematsko
osredotočenih raziskav in razvoja ter omogočitvenih tehnologij; s
podpiranjem prizadevanj podjetij, da izkoriščajo rezultate raziskav in jih
spremenijo v tržne proizvode, postopke in storitve; in s spodbujanjem trženja
teh inovacij. Številni čezmejni ukrepi – v zvezi z usklajevanjem
nacionalnega financiranja raziskav, vseevropske konkurence za financiranje
raziskav, mobilnosti in usposabljanja raziskovalcev, usklajevanjem
raziskovalnih infrastruktur, nadnacionalnih skupnih raziskav in inovacij ter
podporo za inovacije – so najuspešneje in najučinkoviteje organizirani na
evropski ravni. Podatki na podlagi naknadne ocene so prepričljivo
pokazali, da raziskovalni in inovacijski programi Unije podpirajo raziskave in
druge dejavnosti z velikim strateškim pomenom za udeležence, in da brez Unije
podpore sploh ne bi bilo. Povedano drugače, ni nadomestila za podporo na
ravni Unije.
Podatki
kažejo tudi evropsko dodano vrednost podpornih ukrepov politike, ki izhaja iz
združevanja znanja in izkušenj iz različnih okvirov, podpiranja
čezmejne primerjave orodij inovacijske politike in izkušenj ter zagotavljanja
priložnosti za opredelitev, spodbujanje in preskušanje najboljših praks na
najširšem možnem področju.
Neposredni
ukrepi Skupnega raziskovalnega središča zagotavljajo evropsko dodano
vrednost zaradi svoje edinstvene evropske razsežnosti. Te koristi obsegajo vse
od odziva na potrebe Komisije po notranjem dostopu do znanstvenih dokazov, ki
niso odvisni od nacionalnih in zasebnih interesov, pa do neposrednih koristi za
državljane Unije zaradi prispevkov k politikam, ki prinašajo izboljšane
gospodarske, okoljske in družbene pogoje. 
Za
več informacij preberite Delovni dokument služb Komisije o oceni
učinka Obzorja 2020, ki spremlja ta zakonodajni predlog.
1.5.3.     Glavna
spoznanja iz podobnih izkušenj
Program
temelji na izkušnjah, zbranih s pomočjo prejšnjih okvirnih programov za
raziskave in tehnološko predstavitev, programa za konkurenčnost in
inovacije, ter Evropskega inštituta za inovacije in tehnologijo (EIT). 
V
obdobju več desetletij so programi Unije:
-
uspeli pritegniti najboljše evropske raziskovalce in inštitute; 
-
ustvarili obsežne strukturne učinke, znanstvene, tehnološke in inovacijske
učinke, mikro-ekonomske koristi in makroekonomske, družbene in okoljske
učinke za uporabnike v vseh državah članicah. 
Ob
vsem tem uspehu pa je treba upoštevati pomembna spoznanja:
-
raziskave, inovacije in izobraževanje je treba obravnavati na bolj usklajen
način;
-
rezultate raziskave je treba bolj razširjati in valorizirati v nove izdelke,
procese in storitve;
-
logika posredovanja mora biti bolj osredotočena, konkretna, podrobna in
pregledna;
-
treba je izboljšati dostop do programa in povečati udeležbo novih
podjetij, MSP, industrije, manj uspešnih držav članic in držav zunaj
Unije,
-
spremljanje in ocenjevanje programa je treba okrepiti.
Priporočila
za neposredne ukrepe v nedavnih ocenjevalnih poročilih med drugim
ugotavljajo, da lahko Skupno raziskovalno središče:
-
spodbuja večje vključevanje v proizvajanje znanja v Uniji; 
-
uvede analize učinka in študije stroškovne učinkovitosti posameznega
dela; 
-
okrepi sodelovanje z industrijo, da bi povečal učinke v korist
konkurenčnosti evropskega gospodarstva.
Za
več informacij preberite Delovni dokument služb Komisije o oceni
učinka Obzorja 2020, ki spremlja ta zakonodajni predlog.
1.5.4.     Skladnost
z drugimi finančnimi instrumenti in možnosti dopolnjevanja
V
okviru doseganja ciljev strategije Evropa 2020 se bodo oblikovale in
razvile sinergije z drugimi programi Unije, kot je Skupni strateški okvir za
ekonomsko, socialno in teritorialno kohezijo, ter s programi za konkurenčnost
in MSP.
1.6.        Trajanje
in finančne posledice 
ý Časovno omejen
predlog/pobuda, 
–     
ý  Predlog/pobuda velja od 1. 1. 2014 do 31. 12.
2020, 
–     
ý  Finančne posledice od leta 2014 do
leta 2026, 
¨ Časovno neomejen predlog/pobuda,
–     
Izvedba z začetnim obdobjem postopne krepitve
med letoma LLLL in LLLL,
–     
ki mu sledi polno delovanje.
1.7.        Načrtovani
načini upravljanja[42] 
ý Neposredno centralizirano upravljanje – Komisija 
ý Posredno centralizirano upravljanje – prenos izvrševanja na:
–     
ý  izvajalske agencije, 
–     
ý  organe, ki jih ustanovijo Skupnosti[43],

–     
ý  nacionalne javne organe/organe, ki opravljajo
javne storitve, 
–     
¨  osebe, ki se jim zaupa izvedba določenih
ukrepov v skladu z naslovom V Pogodbe o Evropski uniji in so določene
v zadevnem temeljnem aktu v smislu člena 49 finančne uredbe. 
¨ Deljeno upravljanje
z državami članicami 
¨ Decentralizirano upravljanje s tretjimi državami. 
ý Skupno upravljanje z
mednarodnimi organizacijami (tudi Evropsko vesoljsko agencijo).
Pri navedbi več
kot enega načina upravljanja je treba to natančneje razložiti v
oddelku „Opombe“.
Opombe:

Komisija
namerava uporabiti različne načine upravljanja za izvajanje te
dejavnosti, pri čemer bo nadgradila načine upravljanja, uporabljene v
okviru sedanje finančne perspektive. Ti načini upravljanja obsegajo
centralizirano upravljanje in skupno upravljanje. 
Upravljanje
bo potekalo prek služb Komisije, obstoječih izvajalskih agencij Komisije,
ki svoje mandate obnavljajo in podaljšujejo na usklajen način, in drugih
zunanjih organov, kot so organi iz člena 187 (npr. skupna podjetja z
obnovljenimi mandati po oceni in nova podjetja, ki bodo ustanovljena v okviru
izvajanja npr. dela „Družbeni izzivi“), člena 185 (programi, ki jih
skupaj izvaja več držav članic, v katerih bodo imeli vlogo nacionalni
javni organi/organi, ki opravljajo javne storitve) Lizbonske pogodbe ter prek
Evropskega inštituta za inovacije in tehnologijo ter finančnih
instrumentov. 
Dejavnosti,
ki se v okviru sedanje finančne perspektive že izvajajo zunaj služb
Komisije (npr. pionirske raziskave, ukrepi Marie Curie, ukrepi za MSP,
skupnosti znanj in inovacij) in se bodo nadalje izvajale v okviru
Obzorja 2020, se bodo izvajale v sedanji obliki zunanjega izvajanja. Zato
bo morda treba poglobiti specializacijo in poenostaviti upravljanje zadevnih
organov zunanjega izvajanja ter jih oblikovati na primerjalno operativno
velikost. 
Zunanje
izvajanje nadaljnjih dejavnosti Obzorja 2020, zlasti s pomočjo
obstoječih izvajalskih agencij Komisije, je predvideno tako dolgo, dokler
bo združljivo z ohranjanjem temeljnih pristojnosti na področju politike
znotraj služb Komisije. Sredstva zunanjega izvajanja, ki se bodo ohranila za
izvajanje teh dejavnosti, bodo izbrana na podlagi njihove dokazane
učinkovitosti in uspešnosti. Hkrati bo treba osebje, dodeljeno izvajalskim
agencijam Komisije, povečati sorazmerno z delom proračuna, ki ustreza
zunanjim dejavnostim in ob upoštevanju zaveze Komisije o številu osebja
(Proračun za strategijo Evropa 2020, COM(2011) 500). 
V
primerih, ko se lahko doseže večje učinke vzvoda, lahko Evropska
vesoljska agencija sodeluje pri izvajanju dejavnosti Obzorja 2020,
povezanih z vesoljem.
2.           UKREPI UPRAVLJANJA 
Poenostavitev
Obzorje 2020
mora privabiti najodličnejše raziskovalce in najinovativnejša evropska
podjetja. Ta cilj se lahko doseže samo s programom, ki prinaša najmanjše možno
upravno breme za udeležence, in z ustreznimi pogoji financiranja. Poenostavitev
v Obzorju 2020 bo tako namenjena doseganju treh splošnih ciljev: zmanjšanje
upravnih stroškov udeležencev, pospešitev vseh postopkov upravljanja predlogov
in subvencij ter zmanjšanje stopnje finančnih napak. Poleg tega bo
financiranje raziskav in inovacij poenostavljeno tudi na podlagi revizije
finančne uredbe (npr. neobrestovani računi za predhodno financiranje,
upravičen DDV, omejevanje ekstrapolacije sistematičnih napak).
Poenostavitev
v Obzorju 2020 se bo dosegla v različnih razsežnostih. 
Strukturna
poenostavitev se zagotavlja s pomočjo:
-
vključevanja vseh instrumentov financiranja, povezanih z raziskavami in
inovacijami (EIT, programa za konkurenčnost in inovacije, okvirnih
programov za raziskave in tehnološko predstavitev) v Okvirni program
Obzorje 2020 in njegovega posebnega programa;
-
enotnega posebnega programa za izvajanje Obzorja 2020;
-
enotnega sklopa pravil za udeležbo, ki obsegajo vse sestavne dele
Obzorja 2020.
Obsežna
poenostavitev pravil financiranja bo olajšala pripravo predlogov in
upravljanje projektov. Hkrati se bo zmanjšalo število finančnih napak. Predlaga
se naslednji pristop:
Glavni
model financiranja za subvencije:
-
poenostavljeno povračilo dejanskih neposrednih stroškov s širšim
sprejetjem običajnih računovodskih praks upravičencev,
vključno z upravičenostjo določenih davkov in stroškov;
-
možnost uporabe stroškov na enoto za osebje (povprečni stroški osebja) za
upravičence, ki redno uporabljajo to računovodsko metodo, in za
lastnike MSP brez plače;
-
poenostavljeno beleženje delovnega časa z jasnega in enostavnega sklopa
minimalnih pogojev, zlasti odprava obveznosti glede beleženja delovnega
časa osebja, ki se ukvarja samo s projektom Unije;
-
enotna stopnja nadomestila za vse udeležence namesto treh različnih
stopenj glede na vrsto udeleženca;
-
enotna pavšalna stopnja za posredne stroške namesto štirih metod, ki se na
splošno uporabljajo za izračun posrednih stroškov;
-
nadaljevanje sistema stroškov na enoto in pavšalnih stopenj za ukrepe
mobilnosti in usposabljanja (Marie Curie);
-
financiranje na podlagi rezultatov s povprečninami za celotne projekte na
posebnih področjih.
Revidirana strategija nadzora, kot je opisana v oddelku 2.2.2, ki bo dosegla novo ravnovesje med zaupanjem in nadzorom, bo še bolj
zmanjšala upravno breme za udeležence. 
Ob
enostavnejših pravilih in nadzorih bodo racionalizirani vsi postopki in
procesi za izvajanje projektov. To vključuje podrobne določbe o
vsebini in obliki predlogov, procesov za pretvorbo predlogov v projekte, zahtev
glede poročanja in spremljanja ter povezanih napotkov in podpornih
storitev. K zmanjšanju upravnih stroškov udeležbe bo veliko prispevala enotna,
uporabnikom prijazna platforma informacijske tehnologije, ki bo temeljila na
portalu za udeležence v Sedmem okvirnem programu Unije za raziskave in razvoj
(2007–2013) (v nadaljnjem besedilu: „7OP“).
2.1.        Določbe
glede spremljanja in poročanja 
Razvit
bo nov sistem za ocenjevanje in spremljanje posrednih ukrepov iz
Obzorja 2020. Temeljil bo na celostni, pravočasni in usklajeni
strategiji z močnim poudarkom na pretočnosti, realizaciji, rezultatih
in učinkih. Podprt bo z ustreznim arhivom podatkov, strokovnjaki, namensko
raziskovalno dejavnostjo in povečanim sodelovanjem z državami
članicami in pridruženimi državami, ovrednoten pa bo prek ustreznega
razširjanja in poročanja. Pri neposrednih ukrepih bo Skupno raziskovalno
središče še naprej izboljševalo svoje spremljanje s prilagajanjem svojih
kazalnikov za merjenje rezultatov in učinka.
Sistem
bo vključeval informacije glede medsektorskih tem, kot sta trajnost in
podnebne spremembe. Odhodki v zvezi s podnebjem se izračunajo v skladu s
sistemom sledenja na podlagi zaznamovalcev iz Ria.
2.2.        Sistem
upravljanja in nadzora 
Kot
glavni kazalnik na področju zakonitosti in pravilnosti v zvezi s
subvencijami za raziskave je bila sprejeta 2-odstotna meja napake. Vendar je to
prineslo številne nepričakovane in nezaželene stranske učinke. Upravičenci
in zakonodajni organi so menili, da je breme glede nadzora postalo preveliko. Zaradi
tega obstaja tveganje, da se bo zmanjšala privlačnost raziskovalnega
programa Unije, kar bo negativno vplivalo na raziskave in inovacije Unije.
Evropski
svet je dne 4. februarja 2011 zaključil, da je „[k]ljučno
[…], da se zlasti z dogovorom med ustreznimi institucijami o novem ravnovesju
med zaupanjem in nadzorom ter med prevzemanjem tveganja in izogibanjem temu
poenostavijo instrumenti EU, namenjeni spodbujanju raziskav, razvoja in
inovacij, da bi najboljšim znanstvenikom in najinovativnejšim podjetjem
olajšali njihovo uporabo“ (glej EUCO 2/1/11 REV1, Bruselj,
8. marec 2011).
Evropski
parlament v svoji resoluciji z dne 11. novembra 2010 (P7_TA(2010)0401)
o poenostavitvi izvajanja raziskovalnih okvirnih programov izrecno podpira
višjo stopnjo tveganja napak za financiranje raziskav in „izraža mnenje, da sta
sedanji sistem in praksa upravljanja sedmega okvirnega programa preveč
usmerjena na nadzor, zaradi česar prihaja do potrate sredstev, nižje
udeležbe in manj privlačnih področij raziskav; z zaskrbljenostjo
ugotavlja, da se veljavni sistem upravljanja z ,nično mejo dovoljenega
tveganja‘ tveganjem prej izogiba kot pa z njimi upravlja“. 
Veliko
povečanje števila revizij in posledična ekstrapolacija rezultatov sta
prav tako prinesla številne pritožbe iz raziskovalnega sveta (npr. pobuda
„Zaupajmo raziskovalcem“[44], ki je do zdaj zbrala
več kot 13 800 podpisov).
Torej
zainteresirane strani in institucije sprejemajo dejstvo, da je veljavni pristop
treba preveriti. Obstajajo tudi drugi cilji in interesi, zlasti uspeh
raziskovalne politike, mednarodna konkurenčnost in znanstvena
odločnost, ki bi jih prav tako bilo treba upoštevati. Hkrati pa obstaja
jasna potreba po upravljanju proračuna na učinkovit in uspešen
način ter preprečevanju goljufij in potrate. To so izzivi za program
Obzorje 2020.
Končni
cilj Komisije ostaja doseganje stopnje preostalih napak, manjše od 2 %
skupnih odhodkov v času trajanja programa, zato je uvedla številne ukrepe
za poenostavitev. Vendar je treba upoštevati druge cilje, kot sta
privlačnost in uspešnost raziskovalne politike EU, mednarodne
konkurenčnosti, znanstvene odličnosti in zlasti stroškov nadzora
(glej točko 2.2.2).
Ob
uravnoteženem upoštevanju teh elementov se predlaga, da generalni direktorati,
zadolženih za izvajanje proračuna za raziskave in inovacije, vzpostavijo
stroškovno učinkovit sistem notranjega nadzora, ki bo dal razumno
zagotovilo, da je napaka v večletnem obdobju odhodkov v razponu
2–5 %, s končnim ciljem, da se stopnja preostalih napak ob
zaključku večletnih programov čim bolj približa 2 %, po tem
ko bodo upoštevan finančni vpliv vseh revizij ter popravnih in
obnovitvenih ukrepov.
2.2.1.     Okvir
notranjega nadzora 
Okvir
notranjega nadzora za subvencije temelji na:
-
izvajanju standardov notranjega nadzora Komisije;
-
postopkih za izbiro najboljših projektov in njihov prenos v pravne instrumente;
-
upravljanju projektov in pogodb v času izvajanja vsakega projekta;
-
predhodnem nadzoru vseh terjatev, vključno s prejemom revizijskih potrdil
in predhodnim potrjevanjem metod za izračun stroškov; 
-
naknadnih revizijah vzorca terjatev; ter
-
znanstvenem vrednotenju rezultatov projekta. 
Za
neposredne ukrepe finančni tokovi obsegajo predhodne preglede naročil
in naknadne nadzore. Tveganja se ocenjujejo letno in napredek pri izvajanju
dela in poraba sredstev sta redno spremljana na podlagi opredeljenih ciljev in
kazalnikov.
2.2.2.     Stroški
in koristi nadzora 
Stroški
sistema notranjega nadzora za generalne direktorate, zadolžene za izvajanje
proračuna za raziskave in inovacije, so ocenjeni na
267 milijonov EUR na leto (na podlagi dopustnega tveganja napak za
leto 2009). Prinesel je tudi precejšnje breme za upravičence in
službe Komisije. 
43 %
skupnih stroškov za nadzor služb Komisije (brez stroškov upravičenca) je
prevzetih v fazi upravljanja projekta, 18 % pri izbiri predlogov in
16 % pri pogajanju o pogodbah. Naknadne revizije in njihovo
posledično izvajanje znašajo 23 % (61 milijonov EUR)
skupnih stroškov.
Vendar
ta precejšnja prizadevanja na področju nadzora niso v celoti izpolnila
cilja. Ocenjena stopnja preostalih napak za 6OP, po upoštevanju vseh
vračil in popravkov, ki so bili ali bodo izvedeni, ostaja višja od
2 %. Trenutna stopnja napak iz revizij 7OP, ki jih je izvedel Generalni
direktorat za raziskave in inovacije, je okrog 5 %, in čeprav se bo
ta odstotek zmanjšal zaradi učinkov revizij in je nekoliko pristranski,
ker je osredotočen na upravičence, ki še niso bili revidirani, ni
ravno verjetno, da bo dosežena 2-odstotna stopnja preostalih napak. Stopnja
napake, ki jo je opredelilo Evropsko računsko sodišče, je v podobnem
razponu. 
2.2.3.     Pričakovana
stopnja tveganja neskladnosti 
Izhodiščna
točka je obstoječe stanje na podlagi revizij, ki so bile doslej
izvedene za 7OP. Ta predhodna reprezentativna stopnja napak je blizu 5 %
(za Generalni direktorat za raziskave in inovacije). Večina odkritih napak
se pojavi, ker sedanji sistem financiranja raziskav temelji na povračilu dejanskih
stroškov raziskovalnega projekta, ki jih prijavi udeleženec. Zaradi tega je
ocena upravičenih stroškov precej zapletena.
Analiza
stopnje napak, ki je bila izvedena za revizije 7OP, doslej opravljene v
Generalnem direktoratu za raziskave in inovacije, kaže: 
-
Približno 27 % po številu in 35 % po znesku se nanaša na napake pri
obračunavanju stroškov osebja. Stalni opredeljeni problemi so
obračunavanje povprečnih ali kalkuliranih stroškov (namesto dejanskih
stroškov), neustrezno beleženje časa, porabljenega za program,
obračunavanje neupravičenih postavk.
-
Približno 40 % po številu in 37 % po vrednosti se nanaša na druge
neposredne stroške (ne za osebje). Stalne opredeljene napake obsegajo
vključevanje DDV, pomanjkanje jasne povezave s projektom, nezmožnost
zagotovitve računov ali dokazil o plačilu ter nepravilen izračun
amortizacije, pri čemer je obračunana polna cena opreme namesto za
amortizacijo zmanjšan znesek, oddajanje del podizvajalcem brez predhodne
odobritve ali brez upoštevanja pravil glede stroškovne učinkovitosti itd.
-
Približno 33 % po številu in 28 % po znesku se nanaša na napake pri
posrednih stroških. Veljajo enaka tveganja kot pri stroških osebja, vendar
obstaja še dodatno tveganje nepravilne ali nepoštene dodelitve splošnih stroškov
projektom Unije.
V
številnih primerih so posredni stroški pavšalni odstotek neposrednih stroškov,
zato je napaka pri posrednih stroških sorazmerna z napako pri neposrednih
stroških.
Obzorje 2020
uvaja večje število pomembnih ukrepov za poenostavitev (glej
točko 2), ki bodo znižali stopnjo napak v vseh kategorijah napake. Vendar
pa posvetovanje z zainteresiranimi stranmi in institucijami o nadaljnjih
poenostavitvah in ocena učinkov Obzorja 2020 jasno kažejo, da je
nadaljevanje načina financiranja, ki temelji na povračilu dejanskih
stroškov, ugodnejša možnost. Sistemska možnost financiranja na podlagi
rezultatov, pavšalno financiranje ali povprečnine se trenutno zdijo
prenagljeni, saj takšni sistemi v predhodnih programih niso bili preskušeni. Če
se bo ohranil sistem, ki temelji na povračilu dejanskih stroškov, pa se
bodo napake še naprej pojavljale.
Analiza
napak, ugotovljenih med revizijami 7OP kaže, da bi se s predlaganimi ukrepi za
poenostavitev izognili 25–35 % napak. Stopnja napak bi se lahko zato znižala
za 1,5 %, tj. s 5 % na približno 3,5 %, ki je v Sporočilu Komisije
navedena kot stopnja, ki vzpostavlja pravo ravnovesje med upravnimi stroški
kontrole in tveganjem napake.
Komisija
zato meni, da je za stroške za raziskave v okviru Obzorja 2020 tveganje napake
na letni osnovi med 2–5 % ob upoštevanju stroška nadzora, poenostavitve
predlaganih ukrepov za zmanjšanje kompleksnosti pravil in tveganja, povezanega
s povračilom stroškov raziskovalnega projekta, realističen cilj.
Končni cilj je, da se stopnja preostalih napak ob zaključku programov
čim bolj približa 2 %, po tem ko bodo upoštevan finančni vpliv
vseh revizij ter popravnih in obnovitvenih ukrepov.
Strategija
naknadne revizije odhodkov v okviru Obzorja 2020 upošteva ta cilj. Temeljila
bo na finančni reviziji enega reprezentativnega vzorca odhodkov v celotnem
programu, ki bo dopolnjen z vzorcem, zbranim na podlagi tveganj. 
Skupno
število naknadnih revizij bo omejeno na število, nujno potrebno za doseganje
tega cilja in strategije. Upravljanje dejavnosti naknadnih revizij bo
zagotovilo, da je breme revizije za udeležence čim manjše. Kot vodilo
Komisija meni, da bo v celotnem programskem obdobju revidiranih največ 7 %
udeležencev v Obzorju 2020. Pretekle izkušnje kažejo, da bi bili
revidirani odhodki precej višji. 
Strategija
naknadne revizije glede zakonitosti in pravilnosti bo dopolnjena z okrepljenim
znanstvenim vrednotenjem in strategijo za preprečevanje goljufij (glej
točko 2.3).
Ta
scenarij temelji na predpostavki, da ukrepi za poenostavitev v postopku
odločanja ne bodo znatno spremenjeni.
Opomba:
ta oddelek se nanaša samo na postopek upravljanja subvencij, za upravne odhodke
in odhodke iz poslovanja, izvedene s pomočjo postopkov javnih
naročil, bo za dopustno tveganje napak veljala 2-odstotna zgornja meja. 
2.3.        Ukrepi
preprečevanja goljufij in nepravilnosti 
Generalni
direktorati, ki so zadolženi za izvajanje proračuna za raziskave in
inovacije, so odločeni, da se bodo proti goljufijam borili v vseh fazah
procesa upravljanja subvencij. Razvili so strategije na področju boja
proti goljufijam, ki jih tudi izvajajo, vključno s povečano uporabo
obveščevalnih podatkov, zlasti z uporabo naprednih orodij IT, ter
usposabljanjem in obveščanjem osebja. Razvili so sankcije, da bi
zagotovili sredstva za odvračanje od goljufije, pa tudi ustrezne kazni za
primere, ko so goljufije odkrite. Ta prizadevanja se bodo nadaljevala. Predlogi
za Obzorje 2020 so bili preverjeni glede dopustnosti za goljufije, pri
čemer se je ocenil njihov učinek. Na splošno bi morali imeti predlagani
ukrepi pozitiven učinek na boj proti goljufijam, zlasti večji
poudarek na reviziji na podlagi tveganja ter okrepljena znanstveno vrednotenje
in nadzor.
Poudariti
je treba, da je bilo število odkritih goljufij glede na skupne odhodke precej
nizko, vendar so generalni direktorati, ki so zadolženi za izvajanje
proračuna za raziskave, odločeni, da se bodo borili proti njim. 
Komisija
sprejme ustrezne ukrepe, s katerimi zagotovi, da se ob izvajanju ukrepov,
financiranih na podlagi te uredbe, zaščitijo finančni interesi Unije
s preventivnimi ukrepi proti goljufijam, korupciji in kakršnim koli drugim
nezakonitim dejavnostim, in, če so ugotovljene nepravilnosti, z izvajanjem
učinkovitih pregledov in izterjavo neupravičeno plačanih zneskov
ter, kadar je primerno, z učinkovitimi, sorazmernimi in odvračilnimi
kaznimi.
Komisija
ali njeni predstavniki in Računsko sodišče so pristojni za revizijo
na podlagi dokumentov in na kraju samem pri vseh upravičencih do
subvencij, izvajalcih in podizvajalcih, ki so prejeli sredstva Unije na podlagi
programa.
Evropski
urad za boj proti goljufijam (OLAF) lahko izvaja preglede na kraju samem in
inšpekcije gospodarskih subjektov, ki so neposredno ali posredno povezani s
financiranjem v skladu s postopki, določenimi v Uredbi (Euratom, ES)
št. 2185/96, z namenom ugotavljanja, ali je prišlo do goljufije, korupcije
ali drugih nezakonitih dejanj v škodo finančnim interesom Evropske unije v
zvezi s sporazumom ali sklepom o dodelitvi sredstev ali pogodbo o financiranju
Unije.
Ne
glede na zgornje odstavke sporazumi o sodelovanju s tretjimi državami in
mednarodnimi organizacijami, sporazumi in sklepi o dodelitvi sredstev ter
pogodbe, ki izhajajo iz izvajanja te uredbe, izrecno pooblaščajo Komisijo,
Računsko sodišče in urad OLAF za izvajanje takih revizij, pregledov
na kraju samem in inšpekcij. 
3.           OCENA FINANČNIH POSLEDIC
PREDLOGA/POBUDE 
3.1.        Zadevni
razdelki večletnega finančnega okvira in odhodkovne proračunske
vrstice 
·      Obstoječe odhodkovne proračunske vrstice (se ne uporablja)
Po vrsti, v skladu z
razdelki večletnega finančnega okvira in proračunskimi
vrsticami.
 Razdelek večletnega finančnega okvira || Proračunska vrstica || Vrsta odhodka || Prispevek 
 število [Poimenovanje………………………...……….] || dif./ nedif. ([45]) || držav Efte[46] || držav kandidatk[47] || tretjih držav || v smislu člena 18(1)(aa) finančne uredbe 
   || [XX.YY.YY.YY]   || dif./ nedif. || DA/NE || DA/NE || DA/NE || DA/NE 
·      Zahtevane nove proračunske vrstice 
Po vrsti, v skladu z razdelki večletnega
finančnega okvira in proračunskimi vrsticami.
 Razdelek večletnega finančnega okvira || Proračunska vrstica || Vrsta odhodka || Prispevek 
 število [Razdelek 1 – premišljena in vključujoča rast] || dif./ nedif. || držav Efte || držav kandidatk || tretjih držav || v smislu člena 18(1)(aa) finančne uredbe 
   || Upravni odhodki Neposredne raziskave: XX 01 05 01 Odhodki za osebje v raziskovalni dejavnosti XX 01 05 02 Zunanje osebje pri raziskavah XX 01 05 03 Drugi odhodki pri vodenju raziskav Neposredne raziskave: 10 01 05 01 Odhodki za osebje v raziskovalni dejavnosti 10 01 05 02 Zunanje osebje pri raziskavah 10 01 05 03 Drugi odhodki pri vodenju raziskav 10 01 05 04 Drugi odhodki za večje raziskovalne infrastrukture[48]   || NDA || DA || DA || DA || DA 
   || Operativni izdatki XX 02 01 01 Horizontalni ukrepi   Odlična znanost 08 02 02 01 Evropski raziskovalni svet 15 02 02 00 Ukrepi Marie Curie za razvoj spretnosti, usposabljanje in poklicni razvoj 08 02 02 02 Evropske raziskovalne infrastrukture (vključno z e-infrastrukturo) 09 02 02 01 Evropske raziskovalne infrastrukture (vključno z e-infrastrukturo) 08 02 02 03 Prihodnje in nastajajoče tehnologije 09 02 02 02 Prihodnje in nastajajoče tehnologije   Vodilni položaj v industriji 08 02 03 01 Vodilni položaj v omogočitvenih in industrijskih tehnologijah 09 02 03 00 Vodilni položaj v omogočitvenih in industrijskih tehnologijah 02 02 02 01 Vodilni položaj v omogočitvenih in industrijskih tehnologijah 08 02 03 02 Dostop do tveganega financiranja 02 02 02 02 Dostop do tveganega financiranja 08 02 03 03 Inovacije v MSP 02 02 02 03 Inovacije v MSP   Družbeni izzivi 08 02 04 01 Zdravje, demografske spremembe in blaginja 08 02 04 02 Zagotavljanje hrane, sonaravno/trajnostno kmetijstvo in biogospodarstvo 05 02 01 00 Zagotavljanje hrane, sonaravno/trajnostno kmetijstvo in biogospodarstvo 08 02 04 03 Varna, čista in učinkovita energija 32 02 02 00 Varna, čista in učinkovita energija 08 02 04 04 Pameten, okolju prijazen in integriran promet 06 02 02 00 Pameten, okolju prijazen in integriran promet 08 02 04 05 Podnebni ukrep, učinkovitost virov in surovine 07 02 02 00 Podnebni ukrep, učinkovitost virov in surovine 02 02 03 01 Podnebni ukrep, učinkovitost virov in surovine 08 02 04 06 Vključujoče, inovativne in varne družbe 02 02 03 02 Vključujoče, inovativne in varne družbe 09 02 04 00 Vključujoče, inovativne in varne družbe 15 02 03 00 Evropski inštitut za inovacije in tehnologijo 10 02 01 00 Nejedrski neposredni ukrepi Skupnega raziskovalnega sveta || DA || YES || YES || YES || YES 
3.2.        Ocenjeni
učinek na odhodke 
3.2.1.     Povzetek
ocenjenega učinka na odhodke 
v mio. EUR (na tri decimalna mesta natančno)
 Razdelek večletnega finančnega okvira: || število || [Razdelek 1 – premišljena in vključujoča rast] 
 GD: Raziskave in inovacije/ Informacijska družba in mediji / Izobraževanje in kultura / Podjetništvo in industrija / Energetika / Mobilnost in promet / Kmetijstvo in razvoj podeželja / Skupni raziskovalni center / Okolje || 2014 || 2015 || 2016 || 2017 || 2018 || 2019 || 2020 || ≥2021 || SKUPAJ 
  Odobritve za poslovanje ||   
 Horizontalni ukrepi 
 XX 02 01 01 || prevzete obveznosti || (1a) || pm || pm || pm || pm || pm || pm || pm || pm ||   
 plačila || (2a) || pm || pm || pm || pm || pm || pm || pm || pm ||   
 08 02 02 01 Evropski raziskovalni svet || prevzete obveznosti || (1b) || 1640,417 || 1753,575 || 1879,819 || 2009,349 || 2144,525 || 2284,826 || 2427,130 ||   || 14139,641 
 plačila || (2b) || 204,154 || 1055,485 || 1335,717 || 1661,563 || 1868,955 || 2063,161 || 2199,449 || 3751,158 || 14139,641 
 08 02 02 02 Evropske raziskovalne infrastrukture (vključno z e-infrastrukturo) || prevzete obveznosti || (1c) || 199,794 || 211,723 || 225,177 || 238,964 || 253,364 || 268,311 || 283,451 ||   || 1680,784 
 plačila || (2c) || 24,865 || 128,015 || 161,107 || 199,448 || 223,066 || 244,699 || 259,212 || 440,372 || 1680,784 
 08 02 02 03 Prihodnje in nastajajoče tehnologije**   09 02 02 02 Prihodnje in nastajajoče tehnologije** || prevzete obveznosti || (1d) || 283,318 || 300,310 || 320,217 || 469,448 || 606,917 || 642,722 || 678,989 ||   || 3301,921 
 plačila || (2d) || 48,847 || 251,487 || 316,496 || 391,819 || 438,217 || 480,715 || 509,225 || 865,115 || 3301,921 
 08 02 03 01 Vodilni položaj v omogočitvenih in industrijskih tehnologijah || prevzete obveznosti || (1e) || 545,193 || 577,744 || 614,457 || 652,078 || 691,372 || 732,159 || 773,472 ||   || 4586,474 
 plačila || (2e) || 67,851 || 349,323 || 439,624 || 544,249 || 608,697 || 667,728 || 707,329 || 1201,673 || 4586,474 
 08 02 03 02 Dostop do tveganega financiranja** 02 02 02 02 Dostop do tveganega financiranja** || prevzete obveznosti || (1f) || 447,955 || 474,700 || 504,865 || 535,776 || 568,062 || 601,574 || 635,520 ||   || 3768,450 
 plačila || (2f) || 447,955 || 474,700 || 504,865 || 535,776 || 568,062 || 601,574 || 635,520 || 0 || 3768,450 
 08 02 03 03 Inovacije v MSP** 02 02 02 03 Inovacije v MSP** || prevzete obveznosti || (1g) || 78,373 || 83,053 || 88,330 || 93,738 || 99,387 || 105,250 || 111,189 ||   || 659,320 
 plačila || (2g) || 9,754 || 50,216 || 63,197 || 78,238 || 87,502 || 95,988 || 101,681 || 172,744 || 659,320 
 08 02 04 01 Zdravje, demografske spremembe in blaginja || prevzete obveznosti || (1h) || 1030,952 || 1051,848 || 1073,128 || 950,146 || 1398,959 || 1481,491 || 1565,088 ||   || 8551,612 
 plačila || (2h) || 126,578 || 651,675 || 820,134 || 1015,317 || 1135,546 || 1245,671 || 1319,549 || 2237,142 || 8551,612 
 08 02 04 02 Zagotavljanje hrane, trajnostno kmetijstvo, morsko in pomorsko raziskovanje ter biogospodarstvo** 05 02 01 00 Zagotavljanje hrane, trajnostno kmetijstvo, morsko in pomorsko raziskovanje ter biogospodarstvo** || prevzete obveznosti || (1i) || 525,695 || 557,082 || 592,481 || 628,757 || 666,645 || 705,974 || 745,810 ||   || 4422,444 
 plačila || (2i) || 65,424 || 336,830 || 423,901 || 524,785 || 586,927 || 643,848 || 682,032 || 1158,697 || 4422,444 
 08 02 04 03 Varna, čista in učinkovita energija** 32 02 02 00 Varna, čista in učinkovita energija** || prevzete obveznosti || (1j) || 732,073 || 775,781 || 825,079 || 875,596 || 928,359 || 983,126 || 1038,601 ||   || 6158,614 
 plačila || (2j) || 91,108 || 469,063 || 590,317 || 730,805 || 817,344 || 896,610 || 949,786 || 1613,580 || 6158,614 
 08 02 04 04 Pameten, okolju prijazen in integriran promet** 06 02 02 00 Pameten, okolju prijazen in integriran promet** || prevzete obveznosti || (1k) || 861,218 || 912,637 || 970,631 || 1030,059 || 1092,129 || 1156,559 || 1221,820 ||   || 7245,052 
 plačila || (2k) || 107,180 || 551,811 || 694,454 || 859,727 || 961,532 || 1054,781 || 1117,337 || 1898,231 || 7245,052 
 08 02 04 05 Podnebni ukrep, učinkovitost virov in surovine** 02 02 03 01 Podnebni ukrep, učinkovitost virov in surovine** 07 02 02 00 Podnebni ukrep, učinkovitost virov in surovine** || prevzete obveznosti || (1l) || 400,096 || 423,983 || 450,925 || 478,534 || 507,370 || 537,302 || 567,620 ||   || 3365,830 
 plačila || (2l) || 49,793 || 256,354 || 322,622 || 399,403 || 446,698 || 490,019 || 519,081 || 881,860 || 3365,830 
 08 02 04 06 Vključujoče, inovativne in varne družbe** 09 02 04 00 Vključujoče, inovativne in varne družbe** 02 02 03 02 Vključujoče, inovativne in varne družbe** || prevzete obveznosti || (1m) || 483,533 || 512,402 || 544,963 || 578,329 || 613,179 || 649,353 || 685,994 ||   || 4067,754 
 plačila || (2m) || 60,177 || 309,815 || 389,903 || 482,696 || 539,855 || 592,210 || 627,332 || 1065,767 || 4067,754 
 09 02 02 01 Evropske raziskovalne infrastrukture (vključno z e-infrastrukturo) || prevzete obveznosti || (1n) || 113,951 || 120,755 || 128,428 || 136,291 || 144,504 || 153,029 || 161,664 ||   || 958,622 
 plačila || (2n) || 14,181 || 73,012 || 91,886 || 113,754 || 127,224 || 139,562 || 147,839 || 251,163 || 958,622 
 09 02 03 00 Vodilni položaj v omogočitvenih in industrijskih tehnologijah || prevzete obveznosti || (1o) || 1005,176 || 1065,189 || 1132,878 || 1202,241 || 1274,686 || 1349,886 || 1426,056 ||   || 8456,112 
 plačila || (2o) || 125,096 || 644,049 || 810,537 || 1003,436 || 1122,258 || 1231,095 || 1304,108 || 2215,533 || 8456,112 
 02 02 02 01 Vodilni položaj v omogočitvenih in industrijskih tehnologijah || prevzete obveznosti || (1p) || 194,477 || 206,088 || 219,184 || 232,604 || 246,620 || 261,169 || 275,907 ||   || 1636,048 
 plačila || (2p) || 24,203 || 124,608 || 156,819 || 194,140 || 217,129 || 238,186 || 252,313 || 428,651 || 1636,048 
 15 02 02 00 Ukrepi Marie Curie za razvoj spretnosti, usposabljanje in poklicni razvoj || prevzete obveznosti || (1q) || 728,274 || 771,756 || 820,798 || 871,052 || 923,542 || 978,025 || 1033,212 ||   || 6126,659 
 plačila || (2q) || 90,635 || 466,629 || 587,254 || 727,013 || 813,103 || 891,958 || 944,858 || 1605,208 || 6126,659 
 15 02 03 00 Evropski inštitut za inovacije in tehnologijo* || prevzete obveznosti || (1r) || 267,498 || 324,047 || 389,375 || 472,279 || [497,465]* || [554,83]* || [599,78]* ||   || 1453,199 
 plačila || (2r) || 232,723 || 281,921 || 338,756 || 410,883 || 188,916 + [243,863]* || [482,704]* || [521,806]* || [403,684]* || 1453,199 
 10 02 01 00 Nejedrski neposredni ukrepi Skupnega raziskovalnega sveta || prevzete obveznosti || (1s) || 32,459 || 33,108 || 33,771 || 34,445 || 35,134 || 35,838 || 36,554 ||   || 241,311 
 plačila || (2s) || 12,325 || 27,672 || 31,582 || 33,891 || 34,568 || 35,261 || 35,965 || 30,048 || 241,311 
* Dodatni znesek v višini 1 652,057
milijona EUR se da na voljo za obdobje 2018-2020 in se sorazmerno razdeli iz proračuna
za družbene izzive in vodilni položaj v omogočitvenih in industrijskih
tehnologijah, in sicer na okvirni podlagi in po ponovnem pregledu iz
člena 26(1).
** Razdelitev med generalne direktorate na tej
stopnji še ni določena. 
   || 2014 || 2015 || 2016 || 2017 || 2018 || 2019 || 2020 || ≥2021 || SKUPAJ 
  Odobritve za poslovanje SKUPAJ || prevzete obveznosti || (4) || 9570,455 || 10155,782 || 10814,513 || 11489,691 || 12194,753 || 12926,590 || 13668,077 ||   || 80819,860 
 plačila || (5) || 1802,849 || 6502,665 || 8079,171 || 9906,943 || 10785,6 || 11613,07 || 12312,62 || 19816,94 || 80819,860 
  Odobritve upravne narave, ki se financirajo iz sredstev nekaterih specifičnih programov, SKUPAJ || (6) ||   
 XX 01 05 01 Odhodki za osebje v raziskovalni dejavnosti* || (6a) || 226,187 || 230,711 || 235,325 || 240,031 || 244,832 || 249,729 || 254,723 ||   || 1681,538 
 XX 01 05 02 Zunanje osebje pri raziskavah* || (6b) || 169,252 || 232,572 || 258,456 || 289,571 || 316,454 || 341,909 || 376,531 ||   || 1984,745 
 XX 01 05 03 Drugi odhodki pri vodenju raziskav* || (6c) || 138,404 || 162,149 || 172,823 || 185,361 || 196,450 || 207,073 || 220,939 ||   || 1283,199 
 10 01 05 01 Odhodki za osebje v raziskovalni dejavnosti || (6d) || 151,686 || 156,996 || 162,490 || 168,178 || 174,064 || 180,156 || 186,461 ||   || 1180,031 
 10 01 05 02 Zunanje osebje pri raziskavah || (6e) || 34,280 || 35,052 || 35,840 || 36,647 || 37,471 || 38,314 || 39,176 ||   || 256,781 
 10 01 05 03 Drugi odhodki pri vodenju raziskav || (6f) || 65,312 || 66,618 || 67,950 || 69,309 || 70,695 || 72,109 || 73,551 ||   || 485,545 
 10 01 05 04 Drugi odhodki za večje raziskovalne infrastrukture || (6g) || 6,551 || 6,682 || 6,816 || 6,952 || 7,091 || 7,233 || 7,378 ||   || 48,703 
  SKUPAJ odobritev za upravne zadeve || 6 || 791,672 || 890,780 || 939,700 || 996,049 || 1047,057 || 1096,523 || 1158,759 ||   || 6920,542 
 SKUPAJ Odobritve za RAZDELEK 1 večletnega finančnega okvira || prevzete obveznosti || =4+ 6 || 10362,127 || 11046,561 || 11754,214 || 12485,739 || 13241,811 || 14023,113 || 14826,837 ||   || 87740,402 
 plačila || =5+ 6 || 2383,229 || 7221,855 || 8818,966 || 10664,002 || 11835,992 || 12920,485 || 13694,775 || 20201,100 || 87740,402 
* Te številke temeljijo na skoraj celotni porabi
pooblaščenih najvišjih upravnih odhodkov, predvidenih v pravni podlagi.
Navedene so za prikaz v smislu števila osebja, ki bi se lahko zaposlilo s temi
zneski.
Če predlog/pobuda vpliva na več razdelkov:
  Odobritve za poslovanje SKUPAJ || prevzete obveznosti || (4) || / || / || / || / || / || / || / || / 
 plačila || (5) || / || / || / || / || / || / || / || / 
  Odobritve upravne narave, ki se financirajo iz sredstev nekaterih specifičnih programov, SKUPAJ || (6) || / || / || / || / || / || / || / || / 
 SKUPAJ Odobritve za RAZDELKE od 1 do 4 večletnega finančnega okvira (referenčni znesek) || prevzete obveznosti || =4+ 6 || / || / || / || / || / || / || / || / 
 plačila || =5+ 6 || / || / || / || / || / || / || / || / 
 Razdelek večletnega finančnega okvira: || 5 || „Upravni odhodki“ 
v mio. EUR (na tri decimalna mesta natančno)
   ||   ||   || leto N || leto N+1 || leto N+2 || leto N+3 || … vstavite ustrezno število let glede na trajanje učinka (prim. točka 1.6) || SKUPAJ 
 GD: <…….> || 
  Človeški viri || / || / || / || / || / || / || / || / 
  Drugi upravni odhodki || / || / || / || / || / || / || / || / 
 SKUPAJ GD <…….> || odobritve || / || / || / || / || / || / || / || / 
 SKUPAJ Odobritve za RAZDELEK 5 večletnega finančnega okvira || (prevzete obveznosti SKUPAJ = plačila SKUPAJ) || / || / || / || / || / || / || / || / 
v mio. EUR (na tri decimalna mesta natančno)
   ||   ||   || leto 2014 || leto 2015 || leto 2016 || leto 2017 || leto 2018 || leto 2019 || leto 2020 || leto ≥2021 || SKUPAJ 
 SKUPAJ Odobritve za RAZDELKE od 1 do 5 večletnega finančnega okvira || prevzete obveznosti || 10362,127 || 11046,561 || 11754,214 || 12485,739 || 13241,811 || 14023,113 || 14826,837 ||   || 87740,402 
 plačila || 2383,229 || 7221,855 || 8818,966 || 10664,002 || 11835,992 || 12920,485 || 13694,775 || 20201,100 || 87740,402 
3.2.2.     Ocenjeni
učinek na odobritve za poslovanje 
–     
¨  Predlog/pobuda ne zahteva porabe odobritev za
poslovanje. 
–     
þ  Predlog/pobuda zahteva porabo odobritev za
poslovanje, kot je pojasnjeno v nadaljevanju:
odobritve za prevzem obveznosti v mio. EUR (na tri
decimalna mesta natančno)/trenutne cene
 Navedba ciljev in realizacij   ò ||   ||   || leto 2014 || leto 2015 || leto 2016 || leto 2017 || leto 2018 || leto 2019 || leto 2020 || SKUPAJ 
 REALIZACIJE 
 vrsta realizacije[49]   || Povprečni stroški realizacije || število realizacij || stroški || število realizacij || stroški || število realizacij || stroški || število realizacij || stroški || število realizacij || stroški || število realizacij || stroški || število realizacij || stroški || število realizacij skupaj || Skupaj stroški 
 SPECIFIČNI CILJ št. 1[50] odlična znanost   ||   
 - realizacija ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 - realizacija ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 - realizacija ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Seštevek za posebni cilj št. 1 odlična znanost ||   || 2965,755 ||   || 3158,119 ||   || 3374,440 ||   || 3725,105 ||   || 4072,852 ||   || 4326,913 ||   || 4584,446 ||   || 26207,628 
 POSEBNI CILJ št. 2              Vodilni položaj v industriji ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 - realizacija ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Seštevek za posebni cilj št. 2                Vodilni položaj v industriji ||   || 2271,175 ||   || 2406,774 ||   || 2559,714 ||   || 2716,437 ||   || 2880,127 ||   || 3050,036 ||   || 3222,143 ||   || 19106,407 
 POSEBNI CILJ št. 3Družbeni izzivi ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 - realizacija ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Seštevek za posebni cilj št. 3 Družbeni izzivi ||   || 4033,565 ||   || 4233,731 ||   || 4457,207 ||   || 4541,423 ||   || 5206,640 ||   || 5513,803 ||   || 5824,934 ||   || 33811,304 
 Posebni cilj št. 4 – Nejedrski neposredni ukrepi Skupnega raziskovalnega sveta ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 - realizacija ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Seštevek za posebni cilj št. 4 Nejedrski neposredni ukrepi Skupnega raziskovalnega središča (JRC) ||   || 32,459 ||   || 33,108 ||   || 33,771 ||   || 34,445 ||   || 35,134 ||   || 35,838 ||   || 36,554 ||   || 241,311 
 POSEBNI CILJ št. 5 „Vključitev trikotnika znanja“ (Evropski inštitut za inovacije in tehnologijo) ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 - realizacija ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Seštevek za posebni cilj št. 5 „Vključitev trikotnika znanja“ (Evropski inštitut za inovacije in tehnologijo) ||   || 267,5 ||   || 324,050 ||   || 389,380 ||   || 472,280 ||   || [497,46] ||   || [554,832] ||   || [599,777] ||   || 1453,199 
   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 STROŠKI SKUPAJ ||   || 9570,455 ||   || 10155,782 ||   || 10814,513 ||   || 11489,691 ||   || 12194,753 ||   || 12926,590 ||   || 13668,077 ||   || 80819,860 
3.2.3.     Ocenjeni
učinek na odobritve upravne narave
3.2.3.1.  Povzetek 
–     
¨  Predlog/pobuda ne zahteva porabe odobritev za
upravne zadeve. 
–     
þ  Predlog/pobuda zahteva porabo odobritev za
upravne zadeve, kot je pojasnjeno v nadaljevanju:
v mio. EUR (na tri
decimalna mesta natančno)
   || leto 2014 [51] || leto 2015 || leto 2016 || leto 2017 || leto 2018 || leto 2019 || leto 2020 || SKUPAJ 
 RAZDELEK 5 večletnega finančnega okvira || / || / || / || / || / || / || / || / 
 Človeški viri || / || / || / || / || / || / || / || / 
 Drugi upravni odhodki || / || / || / || / || / || / || / || / 
 Seštevek za RAZDELEK 5 večletnega finančnega okvira || / || / || / || / || / || / || / || / 
 Odobritve zunaj RAZDELKA 5[52] večletnega finančnega okvira   ||   ||   ||   ||   ||   ||   ||   ||   
 Človeški viri* || 581,406 || 655,330 || 692,112 || 734,426 || 772,821 || 810,108 || 856,892 || 5103,095 
 Drugi odhodki upravne narave* || 210,266 || 235,449 || 247,589 || 261,622 || 274,237 || 286,415 || 301,868 || 1817,447 
 Seštevek za odobritve zunaj RAZDELKA 5 večletnega finančnega okvira || 791,672 || 890,779 || 939,701 || 996,048 || 1047,058 || 1096,523 || 1158,760 || 6920,545 
 SKUPAJ** || 791,672 || 890,779 || 939,701 || 996,048 || 1047,058 || 1096,523 || 1158,760 || 6920,545 
* Te številke temeljijo na skoraj celotni porabi
pooblaščenih najvišjih upravnih stroškov, predvidenih v pravni podlagi.
Navedene so za prikaz v smislu števila osebja, ki bi se lahko zaposlilo s temi
zneski.
** Te številke se lahko prilagodijo kot rezultat
predvidenega postopka prenosa nalog. 
3.2.3.2.  Ocenjene
potrebe po človeških virih 
–     
¨  Predlog/pobuda ne zahteva porabe človeških
virov. 
–     
þ  Predlog/pobuda zahteva porabo človeških
virov Komisije, kot je pojasnjeno v nadaljevanju:
Ocena, izražena v celih številkah (ali na
največ eno decimalno mesto natančno)
 ||   || leto 2014 || leto 2015 || leto 2016 || leto 2017 || leto 2018 || leto 2019 || leto 2020 
  Načrt delovnih mest (za uradnike in začasne uslužbence) || 
 || XX 01 01 01 (sedež ali predstavništva Komisije) || 100 || 100 || 100 || 100 || 100 || 100 || 100 
 || XX 01 01 02 (delegacije) ||   ||   ||   ||   ||   ||   ||   
 || XX 01 05 01 (posredne raziskave)** || 1681 || 1681 || 1681 || 1681 || 1681 || 1681 || 1681 
 || 10 01 05 01 (neposredne raziskave) || 1390 || 1390 || 1390 || 1390 || 1390 || 1390 || 1390 
 ||  Zunanje osebje (v ekvivalentu polnega delovnega časa: EPDČ)[53] || 
 || XX 01 02 01 (PU, ZU, NNS iz splošnih sredstev) ||   ||   ||   ||   ||   ||   ||   
 || XX 01 02 02 (PU, ZU, MSD, LU in NNS na delegacijah) ||   ||   ||   ||   ||   ||   ||   
 || XX 01 04 yy [54] || - na sedežu[55] ||   ||   ||   ||   ||   ||   ||   
 || - na delegacijah ||   ||   ||   ||   ||   ||   ||   
 || XX 01 05 02 (PU, ZU, NNS za posredne raziskave)* || 867 || 867 || 867 || 867 || 867 || 867 || 867 
 || 10 01 05 02 (PU, UA, NNS za neposredne raziskave) || 593 || 593 || 593 || 593 || 593 || 593 || 593 
 || Druge proračunske vrstice (navedite) ||   ||   ||   ||   ||   ||   ||   
 || SKUPAJ || 4631 || 4631 || 4631 || 4631 || 4631 || 4631 || 4631 
* Zgornje številke
bodo prilagojene v skladu z rezultati predvidenega postopka prenosa nalog.
** Delovna
obremenitev, ki ustrezna izvajanju EIT in inovacij, je ocenjena na okoli 100
delovnih mest iz kadrovskega načrta za Komisijo.
XX je zadevno
področje ali naslov.
Potrebe po človeških
virih se krijejo z osebjem iz GD, že dodeljenim za upravljanje tega ukrepa
in/ali prerazporejenim v GD, po potrebi dopolnjenim z dodatnimi viri, ki se
lahko pristojnemu GD dodelijo v okviru postopka letne dodelitve virov glede na
proračunske omejitve.
Opis nalog:
 Uradniki in začasno osebje || K ciljem Obzorje 2020 bodo v celotnem postopku prispevali vsi uradniki in začasno osebje, od priprave delovnega programa do končnega razširjanja rezultatov v obdobju 2014–2020. Ti človeški viri vključujejo vse potrebe različnih načinov upravljanja, kot je navedeno v točki 1.7 te ocene finančnih posledic. 
 Zunanje osebje || Uradnikom in začasnemu osebju bo pri doseganju ciljev Obzorje 2020 v celotnem postopku pomagalo vse zunanje osebje, od priprave delovnega programa do končnega razširjanja rezultatov v obdobju 2014–2020. Ti človeški viri vključujejo vse potrebe različnih načinov upravljanja, kot je navedeno v točki 1.7 te ocene finančnih posledic. 
3.2.4.     Skladnost
z veljavnim večletnim finančnim okvirom 
–     
þ  Predlog/pobuda je skladna z veljavnim
večletnim finančnim okvirom.
–     
¨  Predlog/pobuda bo pomenila spremembo ustreznega
razdelka večletnega finančnega okvira.
Se ne uporablja
.
–     
¨  Predlog/pobuda zahteva uporabo instrumenta
prilagodljivosti ali spremembe večletnega finančnega okvira[56].
Se ne uporablja
.
3.2.5.     Udeležba
tretjih oseb pri financiranju 
–     
V predlogu/pobudi je načrtovano
sofinanciranje, kot je ocenjeno v nadaljevanju:
odobritve v mio. EUR (na tri decimalna mesta
natančno)
   || leto 2014 || leto 2015 || leto 2016 || leto 2017 || leto 2018 || leto 2019 || leto 2020 || Skupaj 
 Navedite organ sofinanciranja || Tretje države, ki so se pridružile programu ||   
 Sofinancirane odobritve SKUPAJ* || pm 
* Dvostranski pridružitveni sporazumi še niso
določeni, zato bodo dodani kasneje.

3.3.      Ocenjeni učinek na prihodke 
–     
¨  Predlog/pobuda nima finančnih posledic za
prihodke.
–     
þ  Predlog/pobuda ima finančne posledice, kot
je pojasnjeno v nadaljevanju:
–                   
¨         na lastna sredstva, 
–                   
þ         na razne prihodke. v mio. 
v mio. EUR (na tri decimalna mesta natančno)
 Proračunska vrstica prihodkov: || Odobritve na voljo za tekoče proračunsko leto || Učinek predloga/pobude[57]* 
 leto 2014 || leto 2015 || leto 2016 || leto 2017 || leto 2018 || leto 2019 || leto 2020 
 Postavka 6011 Postavka 6012 Postavka 6013 Postavka 6031 ||   || pm || pm || pm || pm || pm || pm || pm 
* Dvostranski pridružitveni sporazumi še niso
določeni, zato bodo dodani kasneje.
Za razne namenske
prihodke navedite zadevne proračunske vrstice.
02 03 01 Sredstva za
odobritev iz prispevkov tretjih oseb
05 03 01 Sredstva za
odobritev iz prispevkov tretjih oseb
06 03 01 Sredstva za
odobritev iz prispevkov tretjih oseb
07 03 01 Sredstva za
odobritev iz prispevkov tretjih oseb
08 03 01 Sredstva za
odobritev iz prispevkov tretjih oseb
09 03 01 Sredstva za
odobritev iz prispevkov tretjih oseb
10 02 02 Sredstva za
odobritev iz prispevkov tretjih oseb
15 03 01 Sredstva za
odobritev iz prispevkov tretjih oseb
32 03 01 Sredstva za
odobritev iz prispevkov tretjih oseb
Navedite metodo
izračuna učinka na prihodke.
Nekatere
pridružene države lahko s pridružitvenimi sporazumi prispevajo k financiranju
okvirnih programov. Metoda izračuna bo določena v teh pridružitvenih
sporazumih in ni nujno enaka v vseh sporazumih. Večinoma se izračuni
opravijo na podlagi BDP pridružene države v primerjavi z BDP države
članice, pri čemer se ta odstotek uporabi za celotni izglasovani
proračun. 
[1]               COM(2011) 500 konč.
[2]               UL C , , str. .
[3]               UL C , , str. .
[4]               COM(2010) 2020.
[5]               P7 TA(2011)0401.
[6]               P7 TA(2011)0236.
[7]               P7 TA(2011)0256.
[8]               P7 TA(2011)0401.
[9]               ERAC 1210/11.
[10]             CdR 67/2011.
[11]             CESE 1163/2011.
[12]             COM(2011) 48.
[13]             COM(2011) 500.
[14]             C(2005) 576 konč., 11.3.2005
[15]             UL L 124, 30.5.2003,
str. 36.
[16]             COM(2008) 394.
[17]             UL L 412, 30.12.2006,
str. 1.
[18]             UL L 97, 9.4.2008,
str. 1.
[19]             UL L [], [], str. []
[20]             UL L 292, 15.11.1996, str. 2.
[21]             Strateško poročilo ESRI o raziskovalni infrastrukturi
– načrt za leto 2010.
[22]             COM(2009) 512.
[23]             COM(2010) 245.
[24]             COM(2011) 112 konč.
[25]             COM(2011) 152. 
[26]             COM(2011) 0112. 
[27]             COM(2011) 112.
[28]             COM(2009) 519.
[29]             Poročilo Medvladnega foruma o podnebnih spremembah
(IPCC), 2007, (www.ipcc.ch). 
[30]             COM(2011) 112.
[31]             COM(2009) 147.
[32]             COM(2011) 25.
[33]             COM(2009) 400.
[34]             COM(2007) 575 konč.
[35]             DIREKTIVA 2008/56/ES.
[36]             COM(2010) 245.
[37]             COM(2010) 491 konč.
[38]             Statistični pregled pobude Unija inovacij 2010.
[39]             COM(2011) 274 konč.
[40]             ABM: upravljanje po dejavnostih –
ABB: oblikovanje proračuna po dejavnostih.
[41]             Pilotni in pripravljalni ukrepi iz
člena 49(6)(a) ali (b) finančne uredbe.
[42]             Podrobnosti o načinih
upravljanja in sklicevanje na finančno uredbo so na voljo na
spletišču BudgWeb: http://www.cc.cec/budg/man/budgmanag/budgmanag_en.html
[43]             Organi iz člena 185 finančne uredbe.
[44]             http://www.trust-researchers.eu/
[45]             Dif. = diferencirana sredstva / nedif. = nediferencirana
sredstva.
[46]             EFTA: Evropsko združenje za prosto trgovino. 
[47]             Države kandidatke in, če je primerno, potencialne
države kandidatke Zahodnega Balkana.
[48]             JRC zahteva novo proračunsko vrstico za
infrastrukturne naložbe. Večina zmogljivosti JRC sega v šestdeseta in
sedemdeseta leta prejšnjega stoletja in so zastarele. Posledično so
potrebne nove zmogljivosti in posodobite obstoječe infrastrukture, da se
večletni delovni program JRC izvede v skladu z varnostnimi standardi EU
ter okoljskimi cilji EU/20/20/20. JRC je pripravil „Načrt za razvoj
infrastrukture 2014 – 2020“, v katerem določa naložbene potrebe do leta
2020 za vse objekte JRC, ki se odražajo v novi predlagani proračunski
vrstici.
[49]             Realizacije so proizvodi in storitve, ki bodo dobavljeni
(npr.: število financiranih izmenjav študentov, število kilometrov novo
zgrajenih cest, itd.).
[50]             Kakor je opisano v oddelku 1.4.2. „Posebni cilji …“.
[51]             Leto N je leto začetka izvajanja
predloga/pobude.
[52]             Tehnična in/ali upravna pomoč ter odhodki za
podporo izvajanja programov in/ali ukrepov EU (prej vrstice BA), posredne
raziskave, neposredne raziskave.
[53]             PU = pogodbeni uslužbenec; ZU = začasni uslužbenec;
MSD = mlajši strokovnjak v delegaciji; LU = lokalni uslužbenec; NNS = napoteni
nacionalni strokovnjak. 
[54]             V okviru zgornje meje za zunanje sodelavce iz odobritev za
poslovanje (prej vrstice BA).
[55]             Predvsem strukturni skladi, Evropski kmetijski sklad za
razvoj podeželja (EKSRP) in Evropski sklad za ribištvo (ESR).
[56]             Glej točki 19 in 24 Medinstitucionalnega
sporazuma.
[57]             Za tradicionalna lastna sredstva (carine, prelevmane za
sladkor) morajo biti navedeni neto zneski, tj. bruto zneski po odbitku
25 % stroškov pobiranja.